SunOnline: #VAAHAKA: Ajalu - Part-14\nމުޙައްމަދު ޤާސިމް 25 Jul 2019, 13:03\nއާދަނާގެ ފަހަތުން ހައްވާދިޔެއަށް ވެސް ފުންމައިގެން ތެދުވެވުނެވެ. އޭނާއަށް ދެ އަތުން ބާރަށް އާދަނާގެ ކަނާތުގައި ހިފެހެއްޓުނެވެ. އެ ދެ އަތް ފިނިކަމުން ހީވަނީ ވަޅުފެހިކޮޅެއްހެއްނެވެ. އާދަނާގެ އަތުގައި ހުރި ތުރުތުރެއް ހައްވާދިޔެއަކަށް އިހުސާސެއް ނުކުރެވެއެވެ.\n"އާދަނާ! އަހަރެން......... އަހަރެން....... ވަރަށް ބިރުގަނޭ!"\nހައްވާދިޔެގެ އަޑު ތުރުތުރުއަޅާން ފެށިއެވެ. ދެ ލޮލަށް ޖަމާވަމުން އައި ކަރުނަތިކިތައް، އެ ދެ ލޯ ދޫކޮށް ތިރިއަށް ފައިބާން ފަށައިފިއެވެ. ހައްވާދިޔެ ގެންގޮސް ކުރާ އަނިޔާ ދެކޭން ބޭނުން ނުވެގެން، އެ ކަރުނަ ތިކިތައް ފިލަން މަސައްކަތް ފެށިކަހަލައެވެ.\nހައްވާދިޔެ ބިރުގެންފައި ހުރި މިންވަރު އާދަނާއަށް އިހުސާސް ކުރެވުނެވެ. ހާސްވެ ކަންބޮޑުވެފައި ހުރި މިންވަރު ވަޒަންކުރެވުނެވެ. އާދަނާގެ ނަޒަރު ފުލުސްމީހާއާ ދިމާއަށް ހުއްޓިފައި ހުރި ނަމަވެސް، ސިކުނޑި މަސައްކަތްކުރަނީ ހައްވާދިޔެގެ ސަލާމަތަށް އަޅާނޭ ފިޔަވަޅެއް ހޯދުމުގައެވެ. ސިކުނޑި ވަރުބަލިވި އިރު ވެސް، އެ ފަދަ ކަމެއް ޚިޔާލަކަށް ނައެވެ. އެންމެފަހުން އޭނާއަށް ހައްވާދިޔެގެ އަތުގައި ހިފެހެއްޓުނެވެ. ގޮތް ހުސްވެފައި ހުރި މީހަކު ފަދައިންނެވެ. ލޮލުގެ ކޮޔަށްވުރެ ބޮޑަށް ލޯބިވާ އަނބިމީހާ، ގޮތް ނޭނގޭ ބަޔެއްގެ އަތް މައްޗަށް، ހިތުން ރުހުމުން ދޫކޮށްލާން ކެރޭނީ ކިހިނެއްހެއްޔެވެ؟\nދެ ވަނަ ފަހަރަށް ފުލުސްމީހާ ހައްވާދިޔެއަށް އިޝާރާތް ކޮށްފިއެވެ. ހައްވާދިޔެއަށް، އެންމެ ފިޔަވަޅެއް ވެސް ކުރިއަކަށް ނޭޅުނެވެ. އެ ހަރު ތަޅުންގަނޑުގައި ދެ ފައި ތަތްވެފައި ހުރި ކަހަލައެވެ. ފުލުސްމީހާގެ މޫނުމަތީން، ރުޅިވެރިކަމުގެ ހުތުރު ސިފަ ފާޅުވާން ފަށައިފިއެވެ. ދެ ލޯ ބޮޑުވެ، ދެ ބުމަ ގޮށްޖެހި، މޫނުމަތި ރަތްވެއްޖެއެވެ. ފާޑަކަށް ހައްވާދިޔެއާ ދިމާއަށް ބަލަހައްޓައިގެން ހުރެފައި، ކުރިއަށް އެޅި ދެތިން ފިޔަވަޅަކާއެކު، ހައްވާދިޔެގެ އަތުގައި ހިފައިފިއެވެ. ހަމަ އެ ސިކުންތުގައި ޖަހައިގެންފިއެވެ.\nހައްވާދިޔެއަށް ރޮއިގަނެވުނެވެ. އާދަނާއަށް ފަހަތުން ދުއްވައިގަނެވުނެވެ. އެހެންނަމަވެސް، ފުލުސްމީހާ އޭނާގެ އަތުގައި އޮތް ދަނޑިބުރީގެ ހޫނުކަން ދައްކާލުމުން، އާދަނާއަށް ޖެހުނީ ހުއްޓޭށެވެ. އެއަށްފަހު ހައްވާދިޔެ ގޮވައިގެން އޭނާ ހިނގައިގެންފިއެވެ. އެ ފަކީރު ރޮއި އާދޭސްކޮށްކޮށް ހުއްޓައެވެ. ނުދާން ގަދަހަދަހަދައި ހުއްޓައެވެ. އެމަންޒަރު ފެނިފައި އާދަނާގެ ހިތް ކަތިލެވުނެވެ. މީހަކު އައިސް އޭނާގެ ލޯބިވާ އަނބިމީހާ ފޭރިގަތްކަމުގެ ހިތި އިހުސާސް ކުރެވޭނެ ފެށުމާއެކު، ވަރަށް ކެތްކޮށްގެން ހުއްޓާ ވެސް ރޮވިއްޖެއެވެ. ދެ އަތުން ބޮލުގެ އިސްތަށިގަނޑުގައި ބާރަށް ހިފުނެވެ. އެއާއެކު އެ ހުރިތަނަށް ތިރިވެއްޖެއެވެ.\nސިފައިން ތިބި "ހޫނު" ކޮޓަރިއަށް ހައްވާދިޔެ ވައްދައިފިއެވެ. އެހެންމީހުންނާ މުޚާތަބު ކުރިގޮތާ، ހައްވާދިޔެއާ މުޚާތަބު ކުރާން ފެށިގޮތް ތަފާތެވެ. ތަންކޮޅެއް އޯގާވެރިހެން ހީވެއެވެ. އެހެންނަމަވެސް ހައްވާދިޔެއަށް ރޮވެނީއެވެ. ގިސްލެވެނީއެވެ. ބިރުން މުޅި ހަށިގަނޑު ރޫރޫ އަޅަނީއެވެ. އެ މީހުން ކުރާ އެއް ވެސް ސުވާލަކަށް އޭނާއަކަށް ސަމާލުކަމެއް ނުދެވެއެވެ. އެންމެފަހުން ސިފައިންގެ މޫނުމަތީން ފެންނާން ހުރި އޯގާވެރިކަން ފިލައި، ރުޅިވެރިކަމުގެ ނާމާން ސިފަ ފާޅުވެއްޖެއެވެ. ނަތީޖާއަކަށްވީ، އެމީހުންގެ އަތުގެ ހޫނު ހަމަލާއެއް ހައްވާދިޔެގެ ނާޒުކު ބަލިކަށި ހަށިގަނޑަށް ފުރަތަމަ ފަހަރަށް އެރުމެވެ.\nހައްވާދިޔެއަށް މާ ބާރަށް ރޮއިގަނެވުނެވެ. ވީ ތަދެއްގެ ބޮޑުކަމުންނެވެ. ގަތް ބިރެއްގެ ބޮޑުކަމުންނެވެ. ތި ކިޔާ އެއްޗެއް ނޭނގެއޭ ބުނެ، އަނިޔާ ނުކުރާން އެދި އާދޭސްކުރާން ފެށިއެވެ. އެހެންނަމަވެސް އެއިން މީހެއްގެ ދަނގަޑު ހިތަށް ކުރި އަސަރެއް ނެތެވެ. އަނެއްކާވެސް އެ ކުރާ ސުވާލެއް ތަކުރާރުކުރާން ފަށައިފިއެވެ. ކަރުބުޑުން ހަޅޭއްލަވައިގަންނަ ކޮންމެ ފަހަރަކު، ހައްވާދިޔެ ދަނީ ސިއްސައިގެންނެވެ. ހަމަލާއެއް އަތުވެދާނޭކަމުގެ ބިރަށް ޓަކައި ހުރެވެނީ ސިހިސިހިއެވެ. އެ ފަދަ ހާލެއްގައި ބަހައްޓައިގެން ނުދަންނަ ބަހަކުން ކުރާ ސުވާލު ތަކުރާރުކޮށްކޮށްފައި، ކަންކަށިމައްޗާއި ބުރަކަށި މައްޗަށް ވަރުހުރި ކުއްޓެއް އަރުވާލުމަށްފަހު، ފިރިހެން ވެރިން ވެއްދި ކޮޓަރިއާ ޖެހިގެން ހުރި ކޮޓަރިއަށް ހައްވާދިޔެ ވައްދައި ދޮރުލައްޕައިފިއެވެ.\nމި ގޮތަށް ފަހަރަކު މީހަކު ގެންގޮސް، އެ މީހުންގެ ބަހުން އެ ކުރާ ސުވާލެއްކޮށް، ޖަވާބު ނުލިބުމުން، އަނިޔާ ކުރުމަށްފަހު، އެ އެންމެން ފުލުހުންނާ ހަވާލުކޮށްފައި، ޖަޕާނު ސިފައިން އެ ތަނުން ނިކުމެއްޖެއެވެ. އެއަށްފަހު ސަފަކަށް އެތުރިލައިގެން ހިނގައިގަތީ، ޖަންގައްޔާ ދިމާއަށެވެ. ޖަންގަލީގައި އޮތް ހަނިހަނި މަގަކުން ގޮސް އޮބާލައިފިއެވެ. އޭރު އެ ދުވަހުގެ އަސުރުން އިރު ތިރިވެއްޖެއެވެ.\nއަނިޔާ ލިބިފައިވާ ދިވެހީންނާ ފުލުހުން ހަވާލުކުރުމުން، ހައްޔަރުކޮށްފައި ތިބި ތަންތަނުން ނެރެ، ކުރިން ވެސް ތިބި ފެންޑާއަށް އެންމެން ވައްދައިފިއެވެ. ހައްވާދިޔެ ގެނައި އިރު އާދަނާ އިނީ ފެންޑާގެ އެއް ފަރާތު ފާރުގައި ލެނގިލައިގެން ބަލިކަށި ގޮތަކަށެވެ. ދެ ލޯ ވަނީ ރަތްވެފައެވެ. އާދަނާ އެ ހާލުގައި އިންދާ ފެނުމާއެކު، ހައްވާދިޔެއަށް ރޮވިއްޖެއެވެ. ބޭ އިޚުތިޔާރުގައި އާދަނާއާ ދިމާއަށް ދުއްވައިގަނެވުނެވެ. އެ ދިޔަގޮތަށް ގޮސް، އާދަނާގެ ގައިގައި އޮޅުލައިގަނެވުނެވެ. އާދަނާގެ ބުރަކަށީގައި ހައްވާދިޔެގެ އަތް ޖެހުމާއެކު، ތޫނު ތަދަކާއެކު އާދަނާގެ ހަށިގަނޑަށް ސިހުން އައެވެ. ދެ ލޯ މަރައިލެވުނެވެ.\nއާދަނާއަށް ވީ ގޮތުން ހައްވާދިޔެއަށް އާދަނާގެ ބުރަކަށްޓަށް ބަލައިލެވުނެވެ. އެއްތެޔޮގަނޑުން ބުރަކަށި މަތީގައި އަޅުވައިލި ތަން ހުރީ ފިތް ނަގާފައެވެ. ދުޅަވެ އަރާފައެވެ. ލޭ ކޮށިފައެވެ. އެ ރަޙުމެއް ނެތް އަނިޔާގެ ނިޝާން ފެނުމާއެކު، ހައްވާދިޔެގެ ދެ ލޮލުން ކަރުނަ ހިލުނެވެ. ހިތަށް ތަދުވީ މާ ބޮޑަށެވެ. އާދަނާގެ ފެންކަޅިވެފައިވާ ދެ ލޮލަށް ބަލައިލެވުމާއެކު ރޮވިއްޖެއެވެ. އޭނާއަށް އާދަނާގެ މޭގައި ބޯ އަޅައިލެވުނެވެ. ހައްވާދިޔެ ލޮލުން ފައިބަމުން ދިޔަ ހޫނު ކަރުނައިން އާދަނާގެ މޭމަތި ތެމޭން ފެށިއެވެ. އެ ވަގުތު އާދަނާއަށް ވެސް ރޮވިއްޖެއެވެ. ދެ ލޮލުން ކަރުނަ އޮހިގެންފިއެވެ. ހިތަށް އަރައި ފައިބަމުން ދާ އުދާސްތައް، ލަފުޒުތަކަކުން ބަޔާންކުރެވޭވަރެއް ނޫނެވެ.\nއެކި މީސްމީހުންނަށް ކޮށްފައި ހުރި އަނިޔާ ރަނގަޅަށް ފެންނާންފެށީ، ފެންޑާއަށް އެ މީހުން ނެރުނީމައެވެ. އަލިވާ ހިސާބަށް ގެނައިމައެވެ. ގައިގެ އެތަން މިތަނުގައި ނުރިއްސާ އެކަކު ވެސް ނެތެވެ. އެކި މީހުންގެ ހަށިގަނޑުގެ އެކި ދިމަދިމާގައި އަނިޔާގެ އެކި ކަހަލަ ނިޝާންތައް ފެންނާން ހުއްޓެވެ. ނޫފައިގެންފައި ހުރި ތަންތަނެވެ. ރަތްއަރާފައި ހުރި ތަންތަނެވެ. ލޭކޮށިފައި ހުރި ތަންތަނެވެ. ދުޅަވެއަރާފައި ހުރި ތަންޔަނެވެ. ރެކިފުތާގެ ލޮލަށް ވެސް ވަނީ ލޭ އަރާފައެވެ. އެކަކަށް ލިބިފައިވާ އަނިޔާ އަނެކަކަށް ފެނުމާއެކު، ރޮވެއެވެ. ހިތުން ލޭ ކަރުނަ އޮހިގަނެއެވެ.\nއިރު އޮއްސިއްޖެއެވެ. ދުނިޔެމަތި އަނދިރިވެއްޖެއެވެ. އޮޑީގައި ބޭތިއްބި މުހައްމަދާއި މާބޭގެ ފުޅުގެ ޚަބަރެއް ނުވެއެވެ. އެ މީހުން ދުނިޔޭގައި ތިބިކަމެއް، ނުވަތަ ނެތް ކަމެއްވެސް ނޭނގެއެވެ. އެހެންކަމުން އަހުމަދުދީދީ ފުލުހުންގެ ކިބައިން އެދުނީ، އެ ދެ މީހުން އެ ތަނަށް ގެނެސް ދިނުމަށެވެ. އިރު އޮއްސި އަނދިރިވާއިރު، އޮޑީގައި ބައިތިއްބައިގެން ތިބެން ހިތަށް ކެތް ނުވާނެތީއެވެ.\nއެ ދެ މީހުން އެ ތަނަށް ގެނައީ އެރޭ ނުވައެއް ވެސް ޖެހިފަހުންނެވެ. އެ ހުރިހައި ވަގުތެއް އެ މީހުން ހޭދަކުރީ އޮޑީގައެވެ. ނަޞީބަކުން އެމީހުންނަކަށް އެއްވެސް ކަމެއް ދިމައެއް ނުވެއެވެ. އަނިޔާއަކާ ވެސް ކުރިމައްޗެއް ނުވެއެވެ. ﷲގެ ރަޙުމަތްފުޅު ތަނަވަހީއެވެ.\nއެންމެން ކައި ނިމުމުން ފުލުހުން އައިސް އެ ތަނުގައި ސާންތި އަޅައިދިނެވެ. ނިދަން ޖެހުނީ އެ ފެންޑާމަތީގައެވެ. ވަރުބަލިވެ، ލޮޑުވެފައި ތިބިލެއް ބޮޑުކަމުން، އެންމެންވެސް އެ ތަނުގައި ޖައްސައިލިއެވެ. ނިދޭތޯއެވެ. ނިދައިލުމުން ހިތަށާއި ހައްޓަށް ކޮންމެވެސްވަރެއްގެ ލުޔެއް ލިބޭނެތީއެވެ. އެހެންނަމަވެސް އެކަކަށް ވެސް ނިދޭ ގޮތެއް ނުވެއެވެ. ލޮލަށް ނިދި އަޔަސް، ހަށިގަނޑު ކިތަންމެ ވަރުބައްޔަސް، ނިންޖަށް ލޯ މަރުހަބާ ކިޔާގޮތް ނުވިއެވެ. މިނިވަންކަން ގެއްލި، އަޅުވެތިކަމުގެ ރަހަ އަރުގައި ހިފަންފެށުމުންނެވެ. ކުރި އަނިޔާގެ ސަބަބުން ހަށިގަނޑުގައި އަޅާ ވޭން ވެސް ކުޑައެއް ނޫނެވެ. އެހެންކަމުން ކޮންމެ މީހަކަށް ވެސް ފުރޮޅިފުރޮޅި އޮވެވުނީއެވެ. އެ އަނދިރީގެ ތެރެއިން އިރުއިރުކޮޅުން އިވޭ އަޑަކީ، ކޮންމެވެސް މީހެއްގެ ކުކުރުމުގެ އަޑެވެ. މަޑުމަޑު ރުއިމެއްގެ އަޑެވެ. ގިސްލުމެއްގެ އަޑެވެ. އިރުއެރީ މި ފަދަ ހާލެއްގައި އުޅެއުޅެ ތިއްބައެވެ.\nހެނދުނު ހަތެއް ޖެހިތަނާ ފުލުހުން އައިސް، އެންމެން ދަމާ ނަގައިފިއެވެ. ފުރަތަމަ ގެންދިޔައީ ހެނދުނުގެ ނާސްތާއަށެވެ. ކޮންމެ މީހަކު ވެސް ހިތްވަރުކޮށްފައި އެ ހުރި އެއްޗަކުން ނާސްތާ ކުރިއެވެ. ރަހައަކުން ރަހައެއް ނުލިނަމަވެސް، ބަނޑަށް އެނގުންވާ ވަރަށް ކެއެވެ. ނާސްތާކޮށް ނިންމާލުމުން ފުލުހުންގެ ތިން މީހުން އައިސް، އެ މީހުން ގޮވައިގެން ހިނގައިގެންފިއެވެ. ވާން އުޅޭ ގޮތެއް އަދި ނޭނގެއެވެ. ކުރަން އުޅޭ ކަމެއް ވެސް ނޭނގެއެވެ. އެނގެނީ ކޮންމެވެސް ތަނަކަށް ގެންދާކަމެވެ.\nއެ މީހުން ގޮވައިގެން ފުލުހުން ގޮސް ފޭބީ، އޮޑި އޮތް ދިމާ އަތިރިމައްޗަށެވެ. އެއަށްފަހު، ފުލުހުން، އެ މީހުންނަށް އެންގީ، އޮޑިއަށް އެރުމަށެވެ. އެ މީހުންގެ ފަހަތުން، ތިން ފުލުހުން ވެސް އޮޑިއަށް އަރައިފިއެވެ. އެހައިތަނުން ދަތުރަށް ފެށިއްޖެއެވެ. މި ފަހަރު ވެސް ހުންގާނުގައި ހުރީ އަހުމަދުދީދީއެވެ. އެހެންނަމަވެސް އާރުކާޓީންނަކީ ފުލުހުންގެ ތިން މީހުންނެވެ. ދަތުރުކުރަން ޖެހުނީ އެމީހުން ދެއްކި މިޞްރާބަކަށެވެ.\nދުވަހަކީ ކަނޑުމަޑު ދުވަހެކެވެ. އުޑުމަތި ބަނަކޮށް އޮތެއްކަމަކު ވާރެއެއް ނުވެހެއެވެ. ހެޔޮވަރު ވަރަކަށް ވައިރޯޅި ވަމުން އަންނާތީ، އޮޑި ވަރަށް ހަރު ދުވެލީގައި ދުވަމުން ދެއެވެ.\nއޮޑީގައި ތިބި އިރު، އެކަކު އަނެކަކާ ވާހަކަ ދެއްކުމެއް ނެތެވެ. ކޮންމެ މީހަކުވެސް، ޖެހުނު ތަނެއްގައި އިށީނދެ ނުވަތަ އޮށޯވެ ތިބީއެވެ. ބިރުވެރިކަމެއްގެ ތެރޭގައި ރަނގަޅަށް ހައްޔަރުވެފައެވެ. ވާން އުޅޭގޮތެއް ނޭނގިފައެވެ. މި ގެންދަނީ ކޮންތަނަކަށްބާވައެވެ؟ ހަދާން މި އުޅެނީ ކިހިނެއް ބާވައެވެ؟ ކޮންމެ ގޮތެއް ވިޔަސް ކަށަވަރުވާ ކަމަކީ މި ހާރު މި ތިބީ ޖަޕާނުންގެ އަތްދަށުގައި ރަނގަޅަށް ހައްޔަރުވެފައި ކަމެވެ.\nމި ބިރުވެރި ވަސްވާސް ހިތަށް ވެރިވުމާއެކު، ކޮންމެ މީހެއްގެ ހިތް ވެސް މާ ބާރަށް ތެޅިގަނެއެވެ. ނަފުސު އިންތިހާއަށް މާޔޫސްކޮށްލައެވެ. ދެ ލޯ ކަރުނުން ތެންމާލައެވެ. އެހެންނަމަވެސް ކުރެވޭނެ ކަމެއް ނެތެވެ. ގެންދިޔަ ތަނަކަށް ދިޔުން ނޫން ގޮތެއް ނެތެވެ. އަމިއްލަ ބާރެއް، އަމިއްލަ އިޚުތިޔާރެއް ނެތެވެ. އޮޑީގެ ހުންގާނުގައި އަހުމަދުދީދީ ހުއްޓެއް ކަމަކު، ރިމޯޓު އޮތީ އެހެން ބަޔެއްގެ އަތުގައެވެ. ދުއްވަމުން ދިޔައީ އެ މީހުން ދެއްކި މިސްރާބަކަށެވެ.


SunOnline: E-Tukuri in ganna mudhaa hiley hoadhumuge furusathu\n"އީ ޓުކުރި" މެދުވެރިކޮށް ގަންނަ މުދާ ހިލޭ ލިބޭނެ ޕްރޮމޯޝަނެއް ---\nމޯލްޑިވްސް ޕޯސްޓުގެ އޮންލައިން ޕްލެޓްފޯމު "އީ ޓުކުރި" މެދުވެރިކޮށް ގަންނަ މުދާ ހިލޭ ލިބޭނެ ޕްރޮމޯޝަނެއް އެ ކުންފުނިން ފަށައިފި އެވެ.\nމިމަހުގެ ނިޔަލަށް ކުރިއަށްގެންދާ މި ޕްރޮމޯޝަނުގެ މުއްދަތުގައި އީޓުކުރި މެދުވެރިކޮށް މުދާ ގަންނަ ހުރިހާ ކަސްޓަމަރުންނަށް ވެސް ޕްރޮމޯޝަނުގައި ބައިވެރިވެވޭނެ އެވެ.\nމޯލްޑިވްސް ޕޯސްޓުން ބުނީ ޕްރޮމޯޝަނުގެ ނަސީބުވެރިއަކަށް ހޮވޭ ފަރާތް ސޯޝަލް މީޑިއާގައި އާންމު ކުރާނެ ކަމަށާއި، ނަސީބުވެރިޔާ މުދާ ގަތުމަށް ހޭދަކުރި ފައިސާ އޭނާ އަށް އަނބުރާ ލިބޭނެ ކަމަށެވެ.\nއީ ޓުކުރި އަކީ އޮންލައިން ވިޔަފާރި ކުރަން ބޭނުންވާ ފަރާތްތަކަށް ހުޅުވާލާފައިވާ ޕްލެޓްފޯމެކެވެ. އީޓުކުރި ޕްލެޓްފޯމުގައި ވިޔަފާރިތައް ރަޖިސްޓަރީކުރާ ހިސާބުން ފެށިގެން މުދަލުގެ މައުލޫމާތު ވެބްސައިޓަށް އަޕްލޯޑު ކުރުމާއި އިސްތިހާރުކުރުމަށްވެސް އީ-ޓުކުރި ޓީމުގެ އެހީތެރިކަން ލިބޭނެ އެވެ. މި ޕްލެޓްފޯމުގައި ހިލޭ ރަޖިސްޓަރީ ކުރެވޭނެ އެވެ.\nއީ ޓުކުރި ޕްލެޓްފޯމު ޑިޒައިންކޮށްފައި ވަނީ އޮންލައިން ވިޔަފާރިއެއް ހިންގުމަށް ބޭނުންވާ މައިގަނޑު ބައިތައް ހިމަނައިގެންނެވެ.\nމި ޕްލެޓްފޯމުން އިސްތިހާރު ކުރުމުގެ އިތުރުން މުދާ އުފުލުމާއި ތަންތަނަށް ގެންގޮސްދިނުމުގެ ހިދުމަތް ދެއެވެ. އަދި މި ޕްލެޓްފޯމްގައި ގާއިމްކޮށްފައިވާ ޕޭމަންޓް ގޭޓްވޭ މެދުވެރިކޮށް، ހުރިހާ ވިޔަފާރި މުއާމަލާތްތަކަށް ރިއަލް ޓައިމްގައި ފައިސާ ދެއްކުމުގެ ފަސޭހަކަން ލިބެއެވެ.\nއީޓުކުރި ލޯކަލް އަށް ހާއްސަކޮށްގެން ކުރިއަށް ގެންދާ މި ޕްރޮމޯޝަނުގެ އިތުރުން އީޓުކުރި އިންޓަނޭޝަނަލް މެދުވެރިކޮށް ކުރާ ވިޔަފާރިތަކަށް 25 ޕަސެންޓުގެ ޝިޕިންފީ ޑިސްކައުންޓް ލިބޭ ޕްރޮމޯޝަނެއްވެސް ވަނީ ފަށައިފައެވެ. މިއީ އެމެޒޯން ފަދަ ޕްލެޓްފޯމުތަކުން ގަންނަ މުދާ ފަސޭހަކަމާއެކު ރާއްޖެ ޑެލިވަރީ ކުރުމަށް ހާއްސަ ޕްލެޓްފޯމެކެވެ.


ޓީޗަރ ޕްރައިމަރީ (ކޮންޓްރެކްޓް)\nމިވަޒީފާއަށް އެދޭ ފަރާތްތަކުން ވަޒީފާއަށް އެދޭފޯމު ފުރިހަމަކުރުމަށްފަހު ފޯމާއެކު ހުށަހަޅަންޖެހޭ އެހެނިހެން ލިޔުންތައް 2019 ސެޕްޓެމްބަރ 8 ވާ އާދިއްތަ ދުވަހު މެންދުރު 13:00ގެ ކުރިން ދުވާފަރު ޕްރައިމަރީ ސްކޫލްގެ އިދާރާ އަށް ހުށަހެޅުން އެދެމެވެ. ވަޒީފާއަށް އެދި ހުށަހަޅާ ލިޔުންތައް އީމެއިލް admin@dhuvaafaruprimaryschool.edu.mvމެދުވެރިކޮށްވެސް ހުށަހެޅިދާނެއެވެ. ވަޒީފާއަށް އެދޭ ފޯރމް މިސްކޫލްގެ އިދާރާއިން ލިބެން ހުންނާނެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ސެޕްޓެމްބަރ9އާއި 2019 ސެޕްޓެމްބަރ 11 އާ ދެމެދު، ދުވާފަރު ޕްރައިމަރީ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއީމެއިލް ކުރައްވާނީ ( admin@dhuvaafaruprimaryschool.edu.mv ) އަށެވެ.\n28 ޒުލްޙައްޖާ 1440\nސުންގަޑި: 08 ސެޕްޓެންބަރު 2019 1300


މަރާލާފައިވާ މީހުންނާއި، ގެއްލިފައިވާ މީހުންގެ މައްސަލަތައް ތަޙުޤީޤުކުރާ ކޮމިޝަނުން ޑރ. އަފްރާޝީމް ޢަލީގެ މަރުގެ މައްސަލައިގައި ނެރުއްވި ރިޕޯޓާ ގުޅިގެން ސަރުކާރުން ނެރުއްވި ނޫސްބަޔާން - The President's Office\n17 ނޮވެންބަރު 2019، ރިފަރެންސް: 2019-02\nރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު ޑރ. އަފްރާޝީމް އަލީ (ގުލްފާމުގެ، ރ.އުނގޫފާރު) 1 އޮކްޓޫބަރު 2012 ދުވަހުގެ ރޭ ވަރަށް އަނިޔާވެރިކަމާއެކު އަވަހާރަކޮށްލާފައި ވާތީވެ، އެކަން ރޭވި މީހުންނާއި އެކަން އެ ބަޔަކު ކުރަން ބޭނުންވި ސަބަބު ހޯދުމަށާއި އެކަމަށް ޚަރަދުކުރި ފަރާތް ހޯދުމުގެ މަސައްކަތް ހަވާލުކުރެއްވުމާއި ގުޅިގެން ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް 17 ނޮވެމްބަރ 2018 ގައި އުފައްދަވާފައިވާ މަރާލާފައިވާ މީހުންނާއި، ގެއްލިފައިވާ މީހުންގެ މައްސަލަތައް ތަހުގީގުކުރާ ކޮމިޝަން އެމައްސަލަ ބެލުމަށްފަހު ވަނީ ރިޕޯޓެއް އެކުލަވާލާފައެވެ.\nއެމައްސަލަ ބެލުމަށްފަހު އެ ކޮމިޝަނުން އެކުލަވާލާފައިވާ ރިޕޯޓު މި ނޫސްބަޔާނާއިއެކު ޢާންމުކުރަމެވެ.\nމަރާލާފައިވާ މީހުންނާއި، ގެއްލި ފައިވާ މީހުންގެ މައްސަލަތައް ތަޙުޤީޤުކުރާ ކޮމިޝަނުން ޑރ. އަފްރާޝީމް ޢަލީގެ މަރުގެ މައްސަލައިގެ ރިޕޯޓު


އީރާނުގެ ނިޔުކްލިޔަރ މަރުކަޒެއްގައި އައިއޭއީއޭއިން އަލުން ކެމެރާ ހަރުކުރަނީ އީރާނުގެ ނިޔުކްލިޔަރ މަރުކަޒެއްގައި އައިއޭއީއޭއިން އަލުން ކެމެރާ ހަރުކުރަނީ\nއީރާނުގެ ނިޔުކްލިޔަރ މަރުކަޒެއްގައި އައިއޭއީއޭއިން އަލުން ކެމެރާ ހަރުކުރަނީ\nއީރާނުގައި ޔުރޭނިޔަމު ފައްކާކުރުމަށް ބޭނުންކުރާ ޒަމާނީ ސެންޓްރިފިޔުޖުތަކެއް / ފައިލް ފޮޓޯ: ރޮއިޓަރސް\nއީރާނުގެ ނިޔުކްލިޔަރ ހަކަތަ އުފައްދާ މަރުކަޒެއްގައި އެޓޮމިކް ހަކަތައާބެހޭ ބައިނަލްއަޤްވާމީ އިދާރާ، އައިއޭއީއޭއަށް އަލުން ކެމެރާ ހަރުކުރުމުގެ ޙުއްދަ ދީފިއެވެ. އީރާނުން އެ ގޮތަށް ނިންމާފައިވަނީ ނިޔުކްލިޔަރ މަޝްރޫޢުއާ ގުޅޭ މަޝްވަރާތަކުގެ އިތުރު ބުރެއް ފަށާފައިވާ ދަނޑިވަޅެއްގައެވެ.\nއީރާނުގެ ނިޔުކްލިޔަރ ހަކަތަ އުފައްދާ މަރުކަޒެއްކަމަށްވާ ޓޭސާ ކަރަޖު ކޮންޕުލެކްސްގައި އައިއޭއީއޭއިން ކުރިންވަނީ ހަތަރު ކެމެރާ ހަރުކޮށްފައެވެ. ނަމަވެސް އެ މަރުކަޒަށް ދިން ސައިބަރ ޙަމަލާއެއްގައި އޭގެ ތެރެއިން އެއް ކެމެރާވަނީ ހަލާކުވެފައެވެ. އީރާނުން ތުޙްމަތުކުރާ ގޮތުގައި މިދިޔަ ޖޫން މަހުގެ ތެރޭގައި އެ ޙަމަލާ ދިނީ އިސްރާއީލުންނެވެ. އަދި އީރާނުންވަނީ އެ ކެމެރާ ބަދަލުކުރުމުގެ ޙުއްދަ އައިއޭއީއޭއަށް ދިނުމަށް ދެކޮޅުހަދައިފައެވެ. އަދި ހަލާކުނުވެ ހުރި ތިން ކެމެރާވެސް އީރާނުންވަނީ ނަގައިފައެވެ.\nއީރާނުގެ ނިޔުކްލިޔަރ މަރުކަޒުތަކުގެ ކެމެރާތަކުން ފެންނަ މަންޒަރުތައް އައިއޭއީއޭއާ ޙިއްޞާކުރުމުގެ އެއްބަސްވުމެއް ޤާއިމުކޮށްފައިވަނީ މިދިޔަ ފެބްރުއަރީ މަހުގެ ތެރޭގައެވެ. އެ އެއްބަސްވުމުގެ މުއްދަތު ހަމަވުމުން އީރާނުންވަނީ ވަޤުތީ ގޮތުން އެއްބަސްވުމުގެ މުއްދަތު އިތުރުކޮށްދީފައެވެ.\n2015ވަނަ އަހަރުގެ ތެރޭގައި ދުނިޔޭގެ ބާރުތަކާއެކު އީރާނުން ވެފައިވާ ޖޮއިންޓު ކޮންޕުރިހެންސިވް ޕުލޭން އޮފް އެކްޝަންގެ ދަށުން އީރާނުގެ ނިޔުކްލިޔަރ މަސައްކަތްތައް މަދުކުރުމުގެ ބަދަލެއްގެ ގޮތުގައި އެ ޤައުމާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތައް އުވާލުމަށްވަނީ އެއްބަސްވެފައެވެ. އެ އެއްބަސްވުމުގައި އެމެރިކާއާއި އިނގިރޭސިވިލާތާއި ރަޝިޔާއާއި ޖަރުމަނުވިލާތާއި ފަރަންސޭސިވިލާތާއި ވިލާތުގެ އިއްތިޙާދާއި ޗައިނާއިން ބައިވެރިވެފައިވެއެވެ. ނަމަވެސް 2018ވަނަ އަހަރުގެ ތެރޭގައި އެމެރިކާއިންވަނީ އެއްބަސްވުމުން ވަކިވެ އީރާނާ ދެކޮޅަށް ދަތިކުރުމުގެ ގިނަ ފިޔަވަޅުތަކެއް އަޅައިފައެވެ. އޭގެ ސަބަބުން އީރާނުންވަނީ އެއްބަސްވުމާ ޚިލާފަށް ބައެއް ކަންތައްތައް ކުރަން ފަށައިފައެވެ.


SunOnline: Fotheh dhiraasaa kurun: Qurange dhifaaugai\nއަބްދުﷲ އަޙްމަދު 11 Jan 2022, 08:59\nމީހަކު ކީރިތި ގުރުއާން ކިޔަވަނީ -- ސަން ފައިލް ފޮޓޯ\nމި ލިޔުމަކީ އޮތެންޓިސިޓީ އޮފް ދަ ޤުރުއާން، ދަޢުވާ އިންސްޓިޓިއުޓް އޮފް ނައިޖީރިއާ، އިސްލާމިކް އެޑިޔުކޭޝަން ޓްރަސްޓް ހެޑްކްއާރޓާސް، ޕީ.އެމް.ބީ 229، ޢިލްމީ އެވެނިއު، މިންނާ، ނައިޖަރ ސްޓޭޓް، ނައިޖީރިއާ، 2008، އަތްމަތީ ފޮތުގެ މުރާޖަޢާ އެކެވެ. މިފޮތަކީ، 65 ޞަފްޙާގެ މައްޗަށް އެކުލެވިގެންވާ، މައިގަނޑު2ބަޔަށް ބަހާލެވިފައިވާ، އިސްލާމް ދީނުގެ ދަޢުވާ ފެތުރުމުގެ ހުނަރު ދަސްކޮށް ދިނުމަށް ހިންގޭ ޕްރޮގްރާމެއްގައި ބޭނުންކުރުމަށް ލިޔެފައިވާ ސިލްސިލާ ފޮތްތަކެއްގެ ތެރެއިން ފޮތެކެވެ. މިފޮތުގެ އިސް ބަހެއްގެ ގޮތުގައި ޝައިޚް އަޙްމަދު ލީމޫ ބަޔާން ކޮށްފައިވާ ގޮތުގައި، މިފޮތަކީ އިސްލާމް ދީނާއިމެދު އުފެދިފައިވާ ކުންހީތައް ފިލުވައި އޮޅުން ފިލުވައިދީ، މުސްލިމުންގެ ޢަޤީދާ ވަރުގަދަކޮށް މުސްލިމުން އެ މަޢުލޫމާތު އެހެން މީހުނާއި ޙިއްސާކުރުމަށް އެހީތެރިވުމަށް އިސްލާމިކް އެޑިޔުކޭޝަން ޓްރަސްޓުން އިސްނަގައިގެން ކުރިއަށްގެންދާ ދަޢުވާގެ ޕޮރޮގްރާމް ތަކުގައި ބޭނުން ކުރަމަށް ލިޔާ ސިލްސިލާ ފޮތްތަކެއްގެ ތެރެއިން ފޮތެކެވެ.\nމިފޮތުގެ މުޤައްދިމާގައި، ޑައިރެކްޓަރ އަލްޙާޖީ އިބްރާހީމް ޔަޙްޔާ ވިދާޅުވާ ގޮތުގައި ކުރިން ބަޔާން ކުރެވުނު ކޯސް ތަރައްޤީ ކުރުމުގައި މުސްލިމު ދައުލަތްތަކުގެ އިތުރުން ޣައިރު މުސްލިމުން ދައުލަތްތަކުގެ ޖަމްޢިއްޔާ ޖަމާޢަތްތަކުން ބައިވެރި ވެފައިވާތީ އެފަރާތްތަކަށް ޝުކުރު އަދާކޮށްފައިވެއެވެ. މިފޮތުގައި ބޭނުންކޮށްފައިވާ ބައެއް ބަސްބަހުގެ މާނަ އާއި ބެހޭގޮތުން ފޮތުގެ ފުރަތަމަ ބައި ފެށުމުގެ ކުރިން ލިޔެފައިވެއެވެ. މިފޮތް މައިގަނޑު ގޮތެއްގައި ބެހިފައިވަނީ ދެބަޔަކަށެވެ. ފޮތް ނިއްމަވާފައިވަނީ، އިތުރަށް ކިއުމަށް މަޞްދަރުތަކެއް ލިސްޓު ކުރެއްވުމަށް ފަހުއެވެ.\nޤުރުއާން ނަޤުލު ކުރެއްވުމާއި ރައްކާތެރި ކުރެއްވުން\nމިސުރުޚީގެ ދަށުން މައިގަނޑު ހަތަރު ނުގުތާއެއްގެ މައްޗަށް ވާހަކަ ދައްކަވާފައި ވެއެވެ. އެއީ ރަސޫލާގެ ޒަމާނާއި، ރަސޫލާ ސުވަރުގެ ވަޑައިގަތުމަށްފަހުގެ ދުވަސްވަރުގެ މަށްޗަށާއި، މުސްތަޝްރިޤުން (އޮރިއެންޓަލިސްޓުން) ޤުރުއާނާމެދު ފާޅުކޮށްފައިވާ މުހިއްމު ކަންތައްތަކާއި، ޤުރުއާނުގެ އަޞްލާއި އެއްގޮތް ކޮޕީއެއް މިއަދާހަމައަށް އޮތް އޮތުމުގެ މައްޗަށް ލިޔެފައިވެއެވެ.\nމިގޮތުން، ޤުރުއާނުގައިވާ "ޤުލް" މި ލަފުޒުންވެސް ދަލާލަތު ލިބޭފަދައިން ޤުރުއާން ބާވައިލެއްވުނު ލެއްވުނުހެން އެކަލޭގެފާނުން ގެންދެވީ ޞަޙާބީންނަށް ޤުރުއާން ދަސްކޮށްދެއްވަމުން ކަމަށާއި، ޞަޙާބީން މިކަމުގައި ވާދަވެރިވެ ގަދައަޅައި ޤުރުއާން ދަސްކުރުމަށް މަސައްކަތް ކުރެއްވިކަމަށް ބަޔާން ކުރައްވައެވެ.\nއޭގެ ޒާތުގައިވެސް ޤުރުއާނުގެ ލަފްޒު ތަކަކީ ދަސްކުރުމަށް ފަސޭހަ ލަފްޒު ތަކަކަށްވުމުން ޤުރުއާން ދަސްކުރުމަށް މަގުފަހި ވެފައިވާތީއާއި، އަދި ﷲ އެޤުރުއާން ރައްކާތެރި ކޮށްދެއްވާނެކަމަށް ކަނޑައެޅިގެން ވަޢުދުވެ ވަޑައިގެންފައިވާތީ، ޤުރުއާންވަނީ ކީރިތި ރަސޫލާގެ ޞަޙާބީންގެ ހިތްޕުޅުގައި ބިންވަޅުނެގި ދަސްވެފައެވެ. މިކަން ބަޔާން ކުރައްވަނީ ކީރިތި ޤުރުއާނުގެ އަލީގެ އިތުރުން ތާރީޚުގެ އަލީގައެވެ. އަދި ރަސޫލާ އެކަމަށް ހިތްވަރު ދިނުމުގެ ސަބަބުންނާއި އަދި ޤުރުއާން ކިޔެވުމަކީ، އަޅުކަމަކަށް ވުމާއެކު ނަމާދުގައި ކިޔެވުމުގެ އިތުރުން ޞަޙާބީން ޤުރުއާން ކިޔަވައި ދަސްކުރުމުގައި ދެމި ތިއްބެވިކަމަށް ބަޔާން ކުރައްވާފައި ވެއެވެ. މިކަމުގެ ނަތީޖާއެއްގެ ގޮތުން ޤުރުއާން އެއްކޮށް ދަސްވެވަޑައިގެން ތިއްބެވި ގިނަ ޞަހާބީން ތިއްބެވިއެވެ. އަދި ޚާއްޞަކޮށް ރަމަޟާން މަހުގައި ތަކުރާރުކޮށް ޤުރުއާން އެއްކޮޅުން އަނެއްްކޮޅަށް ޖިބުރީލްގެ ފާނުން މެދުވެރިކުރައްވައި ކީރިތި ރަސޫލާ ކިޔުއްވަވާކަމަށް ބަޔާން ކޮށްފައިވެއެވެ.\nވަޙީގެ ކާތިބެއް ކަމުގައިވާ، ޒައިދު ބިން ޘާބިތު ފަދަ ބޭކަލުން މެދުވެރިކޮށް ޖަނަވާރުގެ ހަންގަނޑުގައާއި، ކަދުރު ރުކުގެ އޮށިގަނޑުތަކުގައާއި އަދި އެފަދަ އެހެންތަކެތީގައި ޤުރުއާން ލިޔުއްވާފައި ވާކަމަށް މިބައި ނިއްމާލުމުން ބަޔާންކޮށްފައި ވެއެވެ. އިތުރު އެކަލޭގެފާނުން ސުވަރުގެ ވަޑައިގަތުމަށްފަހު، ޞަޙާބީންތައް އެކި ރަށްކަތަކަށް ފެތުރިގެން ދިއުމުގެ ސަބަބުން އިތުރު ޞަޙާބީންނާއި ތާބިޢީ ބޭކަލުންނަށް ދަސްކޮށްދެއްވި ޤުރުއާން ދަސްވެރީން ފެތުރިގެން ދިޔަކަމަށް ބަޔާން ކުރައްވާފައި ވެއެވެ. މީގެ ނަތީޖާއެއްގެ ގޮތުން މުސްލިމުންގެ އެތައްބައެއްގެ ހިތްތަކުގައި ޤުރުއާން ދަސްކުރެވުނު ކަމަށާއި، "ކެނެތު ގްރޭގު" ފަދަ ބައެއް މުސްތަޝްރިޤުން ވެސް މިކަން މިދެންނެވި ގޮތަށް ފާހަގަ ކުރައްވާފައިވާކަމަށް ބަޔާން ކުރައްވާފައި ވެއެވެ.\nޔަމާމާ ހަނގުރާމައަށްފަހު، އަބޫބަކުރުގެ ފާނުގެ ޚަލީފާ ކަމުގެ ޒަމާނުގައި މީލާދީން7ވަނަ ޤަރުނުގައި ޤުރުއާން ނެތިދިއުމުގެ ބިރުވެރިކަން ކުރިމަތިވީހިނދު، ޤުުރުއާން ޖަމްޢު ކުރެއްވިކަމަށް ބަޔާން ކުރައްވައެވެ. އެއީ ޢުމަރުގެ ފާނުންގެ މަޝްވަރާގެ މަތީން ކަމަށާއި، މިގޮތުން ޤުރުއާން ޖަމްޢު ކުރެއްވުމުގައި ބެއްލެވި މަޞްދަރުތަކަކީ، ރަސޫލާގެ ޒަމާނުގައި ލިޔެފައިވާ މަޞްދަރުތައް ކަމަށާއި، އޭގެ ޞައްޙަކަން ކަނޑައަޅަންޖެހޭ ޙާލަތެއްގައި މަދުވެގެން2ޞަޙާބީންގެ ކޮމިޓީއަކުން އޭގެ ޞައްޙަ ކަމާމެދު އެއްބަސްވުން ޝަރުތު ކުރެއްވެވި ކަމަށް ބަޔާން ކުރައްވާފައި ވެއެވެ. މިގޮތުން ޤުރުއާނުގެ ނުސްޚާ އަބޫބަކުރު، ޢުމަރު، ޙަފްޞާގެ ފާނަށް ނަޤުލުވެގެން ނުވަތަ އެކަކުގެ އަތުން އަނެކަކުގެ ބެލުމުގެ ދަށަށް ބަދަލުވެގެން ދިޔަކަމަށް ބަޔާންކުރައްވާފައިވެއެވެ. ފުރަތަމަ ބާވައިލެއްވުނުއިރު، 1 ޤިރާއަތުން ބާވައިލެއްވުނު އަދި ފަހުން7ޤިރާއަތަށް ބައެއް އާޔަތްތައް ބާވައިލެއްވުނު ނަމަވެސް ދިރާސާ ކުރައްވާ ބޭފުުޅުން ފާހަގަ ކުރައްވާފައިވާ ފަދައިން، އޭގެސަބަބުން ޤުުރުއާނުގެ މާނަޔަަށް ބަދަލު ނާންނަކަން ފާހަގަ ކުރައްވައެވެ.\nތަފާތު ޤިރާއަތްތައް ހުރުމުގެ ސަބަބުން ދިމާވެދާނެ މައްސަލަތައް ވިސްނިވަޑައިގެން ޢުޘްމާންގެ ފާނުން ޙަފްޞަތުގެ ފާނުންގެ އަރިހުގައި އޮތް ޤުރުއާންގެ އަޞްލު ބައްލަވައިގެން އަލުން ޤުުރުއާން ލިޔުއްވާ ކޮޕީތައް ހައްދަވާ ބެއްސެވިކަމަށާއި، އެހޯއްދެވި އަޞްލު އަލުން ޙަފްޞަތުގެ ފާނަށް އަނބުރާ ރައްދު ކުރެއްވި ކަމަށް ބަޔާން ކުރައްވާފައި ވެއެވެ. އަދި އެބެއްސެވި ކޮޕީއާއި ޚިލާފް ކޮޕީތައް ނައްތާލުމަށް ޢުޘްމާންގެ ފާނުން އަމުރު ކުރެއްވެވި ކަމަށް ބަޔާން ކުރައްވާފައި ވެއެވެ.\nމިދެންނެވި ތާރީޚީ ޙާދިޘާގެ މައްޗަށް ބަލައި މުސްތަޝްރިޤުން ޤުުރުއާނާމެދު ނުވަތަ ޤުރުއާނުގެ ޞައްޙަ ކަމާމެދު ނުވަތަ ޤުުރުއާން ނަޤުލު ކުރުމާމެދު ޝައްކު އުފައްދާފައިވީނަމަވެސް އަދި އެޒަމާނުގައި ފިކްރީ ގޮތުންނާއި ސިޔާސީ ގޮތުން ހަމަނުޖެހުންތައް ކުރިމަތިވުމާއެކުވެސް ޤުރުއާން ޖަމްޢު ކުރައްވާ ނަޤުލު ކުރުމުގައި ގެންގުޅުއްވާފައިވާ އުޞޫލަކީ، މުތަވާތިރު ގޮތެއްގައިވި ނަޤުލު ވުމެއްކަން ކަށަވަރުވާކަން ބަޔާން ކުރައްވާފައިވެއެވެ. ފާއިތުވި 14 ޤަރުނުގައިވެސް މިދެންނެވި ޙަޤީޤަތްތައް މުސްލިމުންގެ މެދުގައި އޮތުމާއެކުވެސް ޤުރުއާން އޮތީ އޭގެ ޒާތުގައި ރައްކާތެރި ކުރައްވާފައިވާ ގޮތަށްކަން ބަޔާންކުރައްވައެވެ.\nހުޅަނގުގެ މުސްތަޝްރިޤެއް (އޮރިއެންޓަލިސްޓެއް) ކަމަށްވާ "އެސްޓަލް ވެލަން" މިކަން ދިރާސާ ކުރުމަށްފަހު އެމެރިކާގެ މުސްތަޝްރިގުންގެ ޖާނަލެއްގައި ލިޔެފައިވާ ލިޔުމެއްގައި ލިޔަމުންވެސް މިކަމަށް ތާއީދު ކުރައްވާފައިވާކަމަށް ބަޔާން ކުރައްވާފައިވެއެވެ. އަދި ބައެއް މުސްތަޝްރިޤުން ޢުޘްމާންގެފާނުންގެ ޢަމަލުފުޅުގެ ސަބަބުން ޤުރުއާން ނަގުލުވުމުގައި ޞައްހަކަން ނެތި ގޮސްފައިވާކަމަށް ބުނާ ބުނުމަށް ރައްދު ދީފައިވެސް ވެއެވެ.\nޤުރުއާން ޖަމްޢުކުރެއްވި ޤަރުނަށް ނިސްބަތްވާ، ޢުޘްމާނުގެފާނު ޖަމްޢު ކުރެއްވި މުސްޙަފެއްގެ ކޮޕީ އެމެރިކާގެ ކޮލަމްބިޔާގެ ޔުނިވަރސިޓީ ލައިބުރަރީގައި އޮތްކަމަށް ބަޔާން ކުރައްވައެވެ. މިހާރު މީގެ އަޞްލު އޮތީ އުޒުބަކިސްތާނުގައި ކަމަށްވެއެވެ.\nފޮތުގެ މުޞައްނިފް ބަޔާންކުރައްވާ ގޮތުގައި ދެވަނަ ބޮޑުހަގުރާމައިގާ ހަލާކުވެފައިވާ ޖަރުމަނުގެ އިންސްޓިޓިއުޓަކުން ޤުރުއާންގެ 42000 ކޮޕީ ނަގައިގެން އޭގައި ހުރި ތަފާތުތައް ދެނެގަތުމަށް ހެދި ދިރާސާއިން ވެސް އެގުނީ، ވަރަށްމަދު ފިލިތަކެއްގައި ފިޔަވައި އެއްވެސް ތަފާތެއް އެކޮޕީތަކުގައި ނެތްކަމެވެ.\nމިބައި ނިއްމަވަމުން ބަޔާން ކުރެވިދިޔަ ދަލީލްތަކުން ދޭހަވަނީ، ﷲ ވަޙީ ކުރައްވާފައިވާ ބަސްފުޅުގެ ތެދުކަން ކަން ބަޔާން ކުރައްވާފައިވެއެވެ. އެކަލާގެ ވަޙީކުރައްވާފައިވެއެވެ. (إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ) (ސޫރަތުލްޙަޖަރު: 9). މާނައީ: "ހަމަކަށަވަރުން، قرآن ބާވައިލެއްވީ، ތިމަންރަސްކަލާނގެއެވެ. އަދި ހަމަކަށަވަރުން، ތިމަންރަސްކަލާނގެ، އެ قرآن ރައްކާތެރި ކުރައްވާހުށީމެވެ."\nޤުރުއާނުގެ ޞައްހަކަން ކަށަވަރުކޮށްދޭ ދަލީލްތަކާއި މަޞްދަރުތައް\nމިބައިގައި ޤުރުއާނުގެ އަލީގައި އަދި ތާރީޚީ ގޮތުންނާއި ބުއްދީގެ ގޮތުން މުސްލިމުން ޤުރުއާނަކީ، ﷲ ގެ ކަލާމް ފުޅުކަން ޤަބޫލު ކުރިކަމުގައި ވީނަމަވެސް ޢިލްމީ ގޮތެއްގައި މިކަން ސާބިތުކުރުމަށް އުފެދޭ ސުވާލަށް ޖަވާބު ދިނުމަށް ތަރުތީބެއް ބަޔާންކުރައްވަމުން ތަޢާރުޟުވާކަމަށް ބުނާ ވާހަކަތަކަށް ބަލާ ޤުރުއާނުގެ އަޞްލާމެދު އެކަށީގެންވާ ގޮތްތައް ނަޒަރިއްޔާއެއްގެ ނުވަތަ އިފްތިރާޟު ތަކެއްގެ ގޮތުގައި ބަޔާން ކޮށްފައި ވެއެވެ. އަދި ޤަބޫލުނުކުރެވޭ އިފްތިރާޟްތައް އެކަހެރިކުރުމަށް ބަހުޘްކޮށް ޙަޤީޤަތްތައް ބަޔާންކޮށް ޙުއްޖަތް ޤާއިމްކޮށްފައިވެއެވެ. މިއީ ލޮޖިކަލް އަދި ސައިންޓިފިކް ނަޒަރިއްޔާތަކުންނެވެ.\nމިގޮތުން ރަސޫލާގެ ތެދުވެރި ކަމާމެދު ބަޔާންވާ ޙަޤީޤަތްތަކާއި ވާހަކަތައް ބަޔާން ކުރައްވާފައި ވެއެވެ. އަދި ޚާއްޞަކޮށް މުސްތަޝްރިޤުން ބަޔާންކޮށްފައިވާ ޙަޤީޤަތްތައް ހާމަކޮށްފައިވެއެވެ. އަދި އެކަލޭގެފާނުން އެޒަމާނުގައި މަޝްހޫރުވެފައިވާ ގޮތުގެ މައްޗަށް އަލިއަޅުވާލައި އެކަލޭގެފާނަކީ، ތެދުވެރިކަމާއި، އަމާނަތްތެރިކަމުގައި އެންމެ އަރާހުންނެވި ސާހިބާއަށް އެޒަމާނުގައި ވެފައިވާކަމަށާއި، އެއްވެސް އިތުރުފުޅެއް އެކަލޭގެފާނުން ނަހައްދަވާކަން އެންމެން ޤަބުލުކުރާކަން ބަޔާން ކުރައްވާފައިވެއެވެ. އަދި ޤުރުއާނުގެ ބަހުގެ އުސްލޫބާއި މެދު ވިސްނާލައި މިކަމަށްވެސް އަލިއަޅުވައިފައި ވެއެވެ.\nމިއަށްފަހު4ވަނަ ނުގުތާގައި ޤުރުއާނާއި އަހުލު ކިތާބީންގެ ފޮތްތަކުގައި ހުރި އެއްގޮތް ވާހަކަތަކާއި، ފުށުއެރުންތަކުގެ މައްޗަށް އަލިއަޅުވާލައިފައި ވެއެވެ. އަދި އޭގެ ބައެއް މިސާލުތައް މިފޮތުގެ 46 ވަނަ ޞަފްޙާގައި ގެންނަވައި ލިސްޓު ކުރައްވާފައިވެއެވެ.\nފަސްވަނަ ނަޒަރިއްޔާތެއްގެ ގޮތުގައި ޤުރުއާނަކީ ޝައިޠާނީ އެއްޗެއްކަމުގައި ބުނާ ބުނުމަށް ވާހަކަދައްވާފައިވެއެވެ. އަދި އެއަށްފަހު ޤުރުއާނުގައި ހުރި ބައެއް ޙަޤީޤަތްތަކާއި ސައިންޓިފިކް ޙަޤީޤަތްތައް ބަޔާން ކުރައްވާފައިވެއެވެ. މިގޮތުން އިރަމްގެ ރަށުގެ ވާހަކައާއި، އަންހެން ކުޅަދުރުގެ ވަހަކައާއި، ދުނިޔެ ސާބިތުވެ އޮތުމަށް ފަރުބަދައިގެ ދައުރާއި، ބިމުގެ ބައްޓަމުގެ ވާހަކައާއި، އިންސާނާ އުފެއްދެވުމުގެ މަރުޙަލާތަކުގެ ޙަޤީޤަތްތަކުގެ ވާހަކަތަކާއި، ދުނިޔެ ފެތުރި ބޮޑުވަމުންދާ ކަމުގެ ޙަޤީޤަތުގެ ވާހަކައާއި، "ބިގް ބޭން" ނަޒަރިއްޔާގެ ޙަޤީޤަތުގެ ވާހަކައާއި، ދުނިޔެ އެންމެ ކުރިން ދުމުގެ ވިލާގަނޑެއް ފަދައިން އޮތުމުގެ ޙަޤީޤަތުގެ ވާހަކައާއި މިކަންކަމުގައިވާ ޙަޤީޤަތްތަކުގެ ވާހަކަތަކަކީ، ވަރަށް ފަހުން މެނުވީ އިންސާނުންނަށްވެސް އެނގިފައިވާ ޙަޤީޤަތްތަކެއްނޫން ކަމަށާއި، މިޙަޤީޤަތްތަކުގެ ވާހަކަ 1400 އަހަރުގެ ކުރިން އެއްވެސް އިންސާނަކަށް އެނގުމަކީ އެކަށީގެންވާ ކަމެއްނަމަ، އެކަށީގެންވަނީ ކިހާވަރަކަށްތޯ ސުވާލުކޮށް ޖަވާބު ދިނުމުން، ކުރިން އިފްތިރާޟް ކުރެވިފައިވާ ސުވާލުތައް އެކަހެރި ކުރެވިގެންދާކަން ބަޔާން ކުރައްވާފައި ވެއެވެ. އެހެންކަމުން ޤުރުއާން އެއީ ﷲ ނޫން ފަރާތަކުން އައި ކަލާމްފުޅެއް ނޫންކަން މިދެންނެވި ބީދައިން ބަލައި ތަޙްޤީގު ކުރުމުންވެސް ސާބިތުވާކަމަށް ނިންމުމުގައި ބަޔާން ކުރައްވައެވެ.\nމިފޮތަކީ ޝައްކެއްނެތް ގޮތުގައި މިދުވަސް ވަރަށް ވަރަށްވެސް މުހިއްމު ފޮތެކެވެ. ގިނަ ފަހަރަށް އަޅުގަނޑުމެން މުސްލިމުން ދީނާއި އިސްލާމީ ޝަރީޢަތުގެ މަޞްދަރު ތަކާމެދު އުފައްދާ ޝައްކާއި ވަހުމުތަކަށް ވަނީ ލޯ ނުހުޅުވިއެވެ. އަދި ތަފާތު ބައެއްގެ ތެރެއަށް ދެވި ނުވަތަ ބައްދަލުވެ އެބައި މީހުންގެ ފަރާތުން ސުވާލުތައް ކުރިމަތިވުމުން ދޭނެ ޖަވާބެއް އެނގިފައި ނުހުރެއެވެ. މިކަންކަމަށް އަޅުގަނޑުމެން ތިބެނީ ތައްޔާރަކަށް ނޫނެވެ. މިފޮތުން ޙަޤީޤަތުގައި މިފަދަ ގޮންޖެހުންތަކަށް މުސްލިމުން ތައްޔާރުކުރުމަށް ވަރަށް ބޮޑަށް އެހީތެރި ވެދޭނެއެވެ. ޚާއްޞަކޮށް، ޢިލްމީ ގޮތެއްގައި ތަޙްޤީޤުކޮށް ސުވާލުތަކަށް ޖަވާބުދީފައި ވެއެވެ. ޒަމާނީ ޢިލްމީ މަންހަޖެއްގެ ތެރެއިންނެވެ.\nފޮތުގައި މަޢުލޫމާތުތައް ހުށަހެޅުމުގައި ތަރުތީބުކޮށް ތަންޒީމު ކުރެވިފައިވަނީ ކިޔާ މީހަކަށް ވަރަށް ފަސޭހައިން ވިސްނޭނެ މަގަކުންނެވެ. ފޮތުގައި އެކުލެވޭ މަޢުލޫމާތެއް ހޯދަން ވެއްޖެނަމަ، ފަސޭހައިން އެއަށް ވާޞިލް ވެވޭނެ ތަރުތީބަކުންނެވެ. މިފަދަ ފޮތްތަކަކީ މިޒަމާނަށް މުނާސަބު، އެކި ޤައުމުތަކުގައި ދިރިއުޅޭ މުސްލިމުންނާއި ދަތުރު ފަތުރުކޮށް އުޅޭ މީހުން އަދި ޚާއްޞަކޮށް ދިވެހި ޒުވާނުން ކިޔުމަށް ވަރަށް މުހިއްމު ފޮތްތަކެކެވެ.


ރިޔާސީ ކޮމިޝަނަށް ޤާނޫނީ ބާރުދިނުމުގެ ބިލް މަޖިލީހުން ބަލައިގެންފި\nމޫނިސާ ޢީސާ 12 ޖޫން 2019\nރިޔާސީ ކޮމިޝަންތަކަށް ޤާނޫނީ ބާރު ދިނުމުގެ ބިލް މަޖިލީހުން ބަލައިގަނެ ނާއިބް ރައީސަށް އިނާޔަތް ދިނުމުގެ ބިލް މަޖިލީހުން ބޭރުކޮށްލައިފިއެވެ.\nމިއަދު ކުރިއަށްދިޔަ ރައްޔިތުންގެ މަޖިލީހުގެ ޖަލްސާގައި ރިޔާސީ ކޮމިޝަންތަކަށް ޤާނޫނީ ބާރު ދިނުމުގެ ބިލް މަޖިލީހުން ބަލައި ގަތުމަށް ފާސް ކުރެއްވީ 79 މެމްބަރުންގެ އަޣްލަބިއްޔަތުންނެވެ. އެ ބިލާ ދެކޮޅަށް ވޯޓް ދެއްވީ އެންމެ މެމްބަރެކެވެ. ނާއިބްރައީސްކަމާއި އުއްތަމަފަނޑިޔާރުކަން ކޮށްފައިވާ ފަރާތަކަށް އިނާޔަތްތަކާއި ރައްކާތެރިކަން ކަނޑައަޅާ ދެބިލް މަޖިލީހުން ބަލައިނުގަތުމަށް ވަނީ މިއަދުގެ ޖަލްސާގައި ފާސްކުރައްވައިފައެވެ. އެހެން ކަމުން އެދެބިލް ވަނީ ބާތިލް ވެފައެވެ.\nޤާނޫނު އަސާސިގައި ތަހްޤީޤީ އިދާރާތަކަށް ދީފައިވާ ބާރު ބިލްގައި ރިޔާސީ ކޮމިޝަނަށް ލިބޭގޮތަށް އޮތުމުން ބިލްގެ ބަހުސްގައި ބައެއް މިނިވަން މެމްބަރުންނާއި އިދިކޮޅު މެމްބަރުން ވަނީ ކަންބޮޑުވުން ފާޅުކުރައްވައިފައެވެ.\nވިލިމާލޭ ދާއިރާގެ މެމްބަރ އަހްމަދު އުސާމު ވިދާޅުވީ ރިޔާސީ ކޮމިޝަންތަކަށް ޖިނާއީ ތަޙްޤީޤެއް ނުހިންގޭނެކަމުގައެވެ. ޤާނޫނު އަސާސީގެ ދަށުން ރިޔާސީ ކޮމިޝަންތައް އުފެއްދެވި ނަމަވެސް އެފަދަ ކޮމިޝަންތަކަށް ހިންގޭނީ އެނކުއެރީޒްތައް ކަމަށް އޭނާ ވިދާޅުވިއެވެ. އެފަދަ އެންކްއެރީޒްތަކަށް ރިއާޔަތްކޮށް ތަޙްޤީޤް ހިނަގޭނީ ޤާނޫނު އަސާސީން ތަޙްޤީޤްކުރުމުގެ ބާރު ދީފައިވާ ތަންތަނަށް ކަމަށް އުސާމު ވިދާޅުވިއެވެ. އެހެންކަމުން ކޮމެޓީ މަރުހަލާގައި އެކަންކަމަށް ރިޢާޔަތްކުރަންޖެހޭނެކަން އޭނާ ފާހަގަކުރެއްވިއެވެ.\nރިޔާސީ ކޮމިޝަންތަކަށް ޤާނޫނީ ބާރު ދިނުމުގެ ބިލަކީ ކޮރަޕްޝަން މައްސަލަތަކާއި ގޮތްނޭނގޭ މަރުތަކުގެ ހަޤީޤަތް ހޯދުމަށް ރައީސް އިބްރާހީމް މުޙައްމަދު ޞާލިޙު އުފެއްދެވި ދެކޮމިޝަނަށް ޤާނޫނީ ބާރު ދިނުމަށް ސަރުކާރުން މަޖިލީހަށް ހުށަހެޅުއްވި ބިލެކެވެ. މިބިލް ސަރުކާރު ފަރާތުން މަޖިލީހަށް ހުށަހެޅުއްވީ އަލިފުށީ ދާއިރާގެ މެމްބަރ މުޙައްމަދު ރަޝީދު ހުޞައިންނެވެ.\nނާއިބްރައީސް ކަމާއި އުއްތަމަ ފަނޑިޔާރުކަން ކޮށްފައިވާ ފަރާތްތަކަށް އިނާޔަތާއި ރައްކާތެރިކަން ކަނޑައެޅުމުގެ ދެބިލަކީ، ތަސްދީޤް ނުކުރައްވައި އަލުން ވިސްނާވަޑައިގެން ގޮތެއް ނިންމެވުމަށް ރައީސުލްޖުމްހޫރިޔާ މަޖިލީހަށް ފޮނުއްވި ދެބިލެވެ. އެމްޑީޕީގެ މެމްބަރުން ވަނީ މިދެބިލާ ދެކޮޅަށް ވަރަށް ބޮޑަށް ފާޑުވިދާޅުވެފައެވެ. މިއީ ކުރީގެ މަޖިލީހުން ފާސްކުރި ދެބިލެވެ.\nނާއިބްރައީސްކަންކޮށްފައިވާ ފަރާތްތަކަށް އިނާޔަތާއި ރައްކާތެރިކަން ކަނޑައެޅުމުގެ ބިލަށް ބައެއް އިދިކޮޅު މެމްބަރުން ތާއީދުކުރެއްވިއެވެ. އެބިލަށް ތާއިދުކޮށް ވާހަކަ ދެއްކެވި ބައެއް މެމްބަރުން ވިދާޅުވީ ރައީސުލް ޖުމްހޫރިއްޔާ، މަޤާމުގެ މަސްޢޫލިއްޔަތު އަދާކުރުމަށް އުޒުވެރިވެ ވަޑައިގެންނަވާ ކޮންމެ ޙާލަތެއްގައި އެމަސްއޫލިއްޔަތު އަދާކުރަންޖެހޭ ފަރާތަކީ ނާއިބް ރައީސްއެވެ. އެހެންކަމުން ނާއިބްރައީސްކަން ކޮށްފައިވާ ފަރާތްތަކަށް ރައްކާތެރިކަމާއި މާލީ އިނާޔަތް ކަނޑައެޅިފައި އޮތުމަކީ މުހިންމުކަމެއް ކަމުގައެވެ. ނާއިބްރައީސްކަން ކުރައްވައިފައިވާ ފަރާތްތައް މަގުމަތިކޮށްނުލާ ޢަބުރުވެރިކަމާއެކު އުޅެވޭވަރުގެ މާލީ އިނާޔާތާއި ރައްކާތެރިކަން ލިބެން ޖެހޭނެކަމަށް އެކަމަށް ތާއީދުކޮށް ވާހަކަ ދެއްކެވި ބައެއް މެމްބަރުން ވިދާޅުވިއެވެ.\nރާއްޖޭގެ ޖަލުތަކުގެ ހާލަތު އޮޑިޓްކޮށް ސަރުކާރުން ހުށަހެޅި ރިޕޯޓަށް ވެސް މިއަދުގެ ޖަލްސާގައި ބަހުސް ކުރެވުނެވެ. މިބަހުސްގައި ވާހަކަ ދެއްކެވި މެންބަރުން ވާނީ ރާއްޖޭގެ ޖަލުތަކުގެ ހާލަތު ހުރީ ވަރަށް ގޯސްކޮށްކަން ފާހަގަކޮށް ވާހަކަފުޅު ދައްކަވައިފައެވެ.\nއަރުޝީފަށް ނެގީ 12/06/2019 15:52\nއެންމެފަހުން އަޕްޑޭޓްކުރީ 12/06/2019 15:52\nއަލީ ސުލައިމާން 37 މިނެޓު ކުރިން\nޝަހީދާ އަބްދުﷲ ސައީދު 39 މިނެޓު ކުރިން\nއިސްމާއީލް ޝާހް (އިއްސެ) 46 މިނެޓު ކުރިން


Nidhumuge aadha thakun dhifaaee nizaam varugadha kohdhey! | Hurihaa.mv\nނިދުމުގެ އާދަތަކުން ވެސް ދިފާއީ ނިޒާމު ވަރުގަދަ ކޮށްދޭ\nPublished on 16 Sep 2021, 07:13\nނިދުމުގެ އަދަބުތަކުން ވެސް ދިފާއީ ނިޒާމު ވަރުގަދަވޭ\nރަނގަޅު ނިދި ލިބުމަކީ ހަށިގަނޑުގެ ދިފާއީ ނިޒާމަށް އޭގެ ހެޔޮ އަސަރުކުރާ ކަމެއް ކަމަށް ޑޮކްޓަރުން ބުނެ އެވެ. ދުޅަހެޔޮ ސިއްހަތަކަށް ނިދި ހަމަކުރުން މުހިއްމު ވަނީ އެހެންވެ އެވެ.\nރޭގަނޑުގެ ނިންޖަކީ ހަށިގަނޑުގެ ދިފާއީ ނިޒާމް ވަރުގަދަކޮށްދޭ ކަމަކަށް ވީއިރު، ނިދުމުގައި ގެންގުޅޭ ބައެއް އާދަތަކަކީ ވެސް އޭގެ ސަބަބުން ދިފާއީ ނިޒާމް އިތުރަށް ވަރުގަދަ ކޮށްދޭ ކަމެކެވެ. އެގޮތުން އެފަދަ ބައެއް އާދަތަކަށް މި ލިޔުމުގައި ބަލާލާނަމެވެ.\nނިދާ ކޮޓަރީގެ މާހައުލު\nނިދާ ކޮޓަރީގެ މާހައުލަކީ ހަމަ ނިދި ލިބުމުގައި އެންމެ ބޮޑު ރޯލެއް އަދާކުރާ ކަމެވެ. އެހެން ކަމުން ނިދާ ކޮޓަރީގެ މާހައުލު އަރާމުކަމާއި ހިތްގައިމުކަން ގެނެވޭ ގޮތަށް ފަރުމާ ކުރާށެވެ. ކޮޓަރީގެ ފާރުތަކުގައި ލާ ކުލައިން ފެށިގެން ލައިޓިންއަކީ ވެސް ނިދުމަށް އަސަރުކުރާ ކަންތަކެވެ.\nނިދުމުގެ ކުރިން ފެންވެރުން\nނިދުމުގެ ކުރިން ގައި ދޮވެލުމަކީ ހަށިގަނޑުގެ ފިނިހޫނުމިން އެއްވަރެއްގައި ހިފަހައްޓައި ދޭ ކަމެކެވެ. އޭގެ އިތުރުން އެއީ ލޭގެ ހިނގުމާއި ހުޅުތަކަށް ވެސް ފައިދާހުރި ކަމެކެވެ. ނިދުމުގެ ކުރިން ފެންވަރާލުމުން ނިދި އައުން އަވަސްވެ ނިދި ރަނގަޅު ވުމުގެ ފުރުސަތު ބޮޑުވެ އެވެ.\nބްލޫ ލައިޓް އާ ދުރުވުން\nޓީވީއާއި މޮބައިލް ފޯނު ފަދަ ތަކެތިން އުފައްދާ ބްލޫ ލައިޓަކީ ނިދި އައުމަށް އެހީވެދޭ ހޯމޯން ހަށިގަނޑުގައި ދައުރުވުން ލަސްކޮށްދޭ ކަމެކެވެ. އެހެން ކަމުން ނިދާ ގަޑީގައި ފޯނާ ކުޅުމަކީ ވެސް ނިދީގެ މައްސަލަތައް ކުރިމަތިވާނެ ކަމެކެވެ.\nހަމަ ނިދި ލިބުމާއި ހަށިގަނޑުގެ ދިފާއީ ނިޒާމްގެ ސިއްހަތަކީ ގުޅި ލާމެހިފައިވާ ދެކަމަށް ވީއިރު ރަނގަޅު ނިދި ލިބުމަކީ ވަރުގަދަ ދިފާއީ ނިޒާމަކަށް މުހިއްމު ކަމެކެވެ.\nނިދުން ލައިފްސްޓައިލް ސިއްހަތު


މަސްތުވާތަކެއްޗާއެކު މީހަކު މާވަށުން ހައްޔަރުކޮށްފި\nލިޔުނީ މަސީއާ މޫސާ 15 ޖެނުއަރީ 2017\nމަސްތުވާތަކެތިކަމަށް ޝައްކުކުރެވޭ އެއްޗެއްހުރި ސެލޯފިންކޮޅުތަކަކާއެކު މީހަކު ލ. މާވަށުން ފުލުހުން ހައްޔަރުކޮށްފިއެވެ.\nމިމައްސަލައާއި ގުޅިގެން ފުލުހުން ހައްޔަރުކޮށްފައިވަނީ 21 އަހަރުގެ ފިރިހެނެކެވެ. މިމީހާ ފުލުހުންގެ ބެލުމުގެ ދަށަށް ގެންގޮސްފައިވަނީ ލ. މާވަށު ފެރީއަކުން މާވަށަށް މަސްތުވާތަކެތި އެތެރެކުރަން އުޅޭކަމަށް ފުލުހުންނަށް ލިބުނު މަޢުލޫމާތަކާއި ގުޅިގެން ހޮނިހިރު ދުވަހުގެ 17:40 ހާއިރުއެވެ.\nމި ޒުވާނާ ހައްޔަރުކޮށް އޭނާގެ ހަށިގަނޑާއި, ގެންގުޅުނު ތަކެތި ބަލައި ފާސްކުރިއިރު އޭނާ ލައިގެންހުރި ފަޓުލޫނު ޖީބުން ފެނުނު ސިނގިރޭޓް ފޮއްޓެއްގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި 19 ސެލޯފިންކޮޅު ފެނިފައިވާ ކަމަށް ފުލުހުން ބުނެއެވެ.\nފުލުހުންގެ ބެލުމުގެ ދަށަށް ގެންގޮސްފައިވާ މީހާގެ ބަންދާމެދު ގޮތެއް ނިންމުމަށް ލ. މަވަށް މެޖިސްޓްރޭޓް ކޯޓަށް ހާޒިރުކުމުންވަނީ ބަންދުގައި ބަހައްޓައިގެން ތަހުޤީޤު ކުރިއަށް ގެންދިޔުމަށް 15 ދުވަހުގެ މުއްދަތެއް ދީފައެވެ.\nމިމައްސަލަ ލ. މާވަށު ޕޮލިސް ސްޓޭޝަނުން ތަހުޤީޤު ކުރަމުން އަންނަ ކަމަށް ފުލުހުން ބުނެއެވެ.\nއަރުޝީފަށް ނެގީ 21/01/2017 15:04\nއެންމެފަހުން އަޕްޑޭޓްކުރީ 21/01/2017 15:04\nއަފްޝަން އިސްމާއިލް 24 މިނެޓު ކުރިން


2 ޑިސެމްބަރު 2008\nޑިސެމްބަރ 2، 2008 (އަންގާރަ) : މިއަހަރުގެ ޙައްޖުގެ އަޅުކަން އަދާކުރުމަށް މައްކާއަށް އައިސްފައިވާ ދިވެހި ޙައްޖުވެރިންގެ އަމީރެއްގެ ގޮތުގައި ދިވެހި ސަރުކާރުގެ ފަރާތުން ވަޑައިގެންނެވި މިނިސްޓަރ އޮފް ސްޓޭޓް ފޮރ އިސްލާމިކް އެފެއަރޒް، ފަޟީލަތުއްޝައިޚް މުޙައްމަދު ޝަހީމް ޢަލީ ސަޢީދު ދިވެހި ޙައްޖުވެރިންނާ ބައްދަލުކުރައްވައި ޙާލުއަޙުވާލު ބައްލަވާލައްވައިފިއެވެ. <?xml:namespace prefix = o />\nޙައްޖުވެރިން ތިބޭ ހޮޓާތަކަށް ވަޑައިގެން، މިނިސްޓަރ ޝަހީމް ވަނީ ޙައްޖުވެރިންނާ ބައްދަލު ކުރެއްވާފައިއެވެ. އަދި އެބޭފުޅުންނަށް މި ދަތުރުގައި ދިމާވާ ދަތިތަކާ ބެހޭގޮތުން މިނިސްޓަރ އޮޅުން ފިލުއްވިއެވެ. ޙައްޖުވެރިންގެ ކެއުމާއި އެހެނިހެން މުހިއްމު ޚިދުމަތްތައް ހުރިނެތްގޮތް އަމިއްލަފުޅަށް ބެއްލެވިކަމަށްވެސް މަޢުލޫމާތު ލިބިފައިވެއެވެ.\nމީގެ އިތުރުން މިރޭ ގުރޫޕްތަކުގެ ވެރިން ވަނީ މިނާއާއި ޢަރަފާތުގެ ޓެންޓުތައް ހަމަޖެއްސެވުމާބެހޭ ޚާއްޞަ ބައްދަލުވުމެއްގައި ބައިވެރިވެވަޑައިގެންފައެވެ. ޙައްޖުވެރިން މިނާއަށް ދާނީ ޙައްޖުމަހުގެ 8 ވާ ހޮނިހިރު ދުވަހުއެވެ.\nމިހާތަނަށް މި ލިޔުން ކިޔާފައިވަނީ 821 ފަހަރު


Bigey Akee Kerey, Heevaagi Leader Eh: Fazna – adduLIVE\nބިގޭ އަކީ ކެރޭ، ހީވާގި ލީޑަރެއް: ފަޒްނާ\n1 Jun 11, 2021, 17:08 ހަސަން ރަޝީދު\nއަލީފުށި ދާއިރާގެ މެންބަރު މުހައްމަދު ރަޝީދު (ބިގޭ) އަކީ ކެރޭ، ހީވާގި ލީޑަރެއް ކަމަށް ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު ވިދާޅުވެއްޖެއެވެ.\nފަޒްނާ މިހެން ވިދާޅުވެފައިވަނީ ރާއްޖެ ޓީވީގެ "ފަށާއިރު" ޕްރޮގްރާމްގައި އިސްލާހީ މަސައްކަތުގައި އުޅުއްވުމުން ޖަލަށްލައި ކަންތައް ކުރި ގޮތާއި ގުޅޭގޮތުން ބިގޭ ދެއްކެވި ވާހަކަތަކަށް އިޝާރާތް ކުރައްވައި ފޭސްބުކްގައި ކުރެއްވި ޕޯސްޓެއްގައެވެ.\nއެގޮތުން ފަޒްނާ ވިދާޅުވީ ބިގޭ ވާހަކަ ދެއްކެވީ ސީދާ މައްސަލައަށް ކަމަށާއި، ވަކި މީހަކު މޮޅުކޮށް ދެރަކޮށް ނޫންކަން ފާހަގަކުރެވުނު ކަމަށެވެ. އަދި ނިންމުންތައް ނިންމުމުގައި އިސްކަން ދެނީ ވަގުތާއި ހާލަތަށް ބަލައި، އެ އިރަކު ގައުމަށް އެންމެ ފައިދާ ހުރި ގޮތަށް ކަމަށްވެސް ބިގޭ ފާހަގަކުރެއްވި ކަމަށް ފަޒްނާ ވިދާޅުވިއެވެ.\nއެ ޕްރޮގްރާމްގައި ވާހަކަދައްކަވަމުން ބިގޭ ވިދާޅުވީ އޭނާގެ ޖަލު ހަޔާތް ފެށުނީ 1990 ވަނަ އަހަރު ކަމަށާއި އެގޮތުން ދޫނިދޫ ޓިނު ގޮޅީގައި ހަ މަސް ދުވަސްވަންދެން އޮންނެވި ކަމަށެވެ. އޭގެ އިތުރުން ދޫނިދޫ ތިން ނަމްބަރު ކުޑަގޮޅީގައި ދެ ރޯދަ މަސް ހޭދަކުރެއްވި ކަމަށްވެސް ބިގޭ ވިދާޅުވިއެވެ.\nއަދި ހުކުމުގެ ބާކީ ބައި ތަންފީޒު ކުރަން އެއް އަހަރު ދުވަހު ހޯރަފުށީގައި އަދި ބާކީ އޮތް މުއްދަތު އަލިފުށީގައި ހުންނަވައިގެން ވެސް ތަންފީޒު ކުރެއްވި ކަމަށް ބިގޭ ވިދާޅުވިއެވެ.


ތިބާގެ ނިޔަފަތިތަކަށް ބަލާށެވެ – DhiSalafiyyah\nތިބާގެ ނިޔަފަތިތަކަށް ބަލާށެވެ\n24/09/2011 ޢާންމު ލިޔުންއަލް އަޚް މުޙައްމަދު ނިހާދު ޖަމާލު\nމާތްﷲ އީ ހުރިހާ ކަމަކަށް ކުޅަދުންވަންތަ ރަސްކަލާނގެއެވެ. އެކަލާނގެއީ ނެތުމުގެ ތެރެއިން ޚަލްޤުތަކުން ޚަލްޤުކުރައްވާ، ފުރިހަމަ ޤަވާއިދާ ނިޒާމްގެ ދަށުން ކަންކަން ހިންގަވަމުންދާ އެންމެ ކުޅަދުންވަންތަ އިލާހެވެ. އެކަލާނގެ ކުޅަދުންވަންތަކަމުގެ ވާހަކަ ދައްކައި ކޮޅުން ނުލާހާ ގިނައެވެ. ބަލައިލި ކޮންމެ ދިމާލަކުން ފެންނަނީ މާތްﷲގެ ކުޅަދުންވަންތަކަމުގެ ހެކިތަކެވެ. މިގޮތުން މާތްﷲ ގެ ކުޅަދުންވަންތަކަމުގެތެރޭގައި އިންސާނާގެ ފަޔާއި އިނގިލިތަކުގައިވާ ނިޔަފަތިތައް ނުހިމެނި ނުދާނެ ކަމީ ޝައަކެތް އޮތް ކަމެއް ނޫނެވެ.


އެލެކްޝަން ކޮމިޝަނުން ދޭ އެފަދަ އިންޒާރަކަށް ޖޭޕީ ނުސިހޭނެ – ޤާސިމް | Landhooinfo\nއެލެކްޝަން ކޮމިޝަނުން ދޭ އެފަދަ އިންޒާރަކަށް ޖޭޕީ ނުސިހޭނެ – ޤާސިމް\nގާސިމް އިބްރާހިމް މިރޭގެ ޖަލްސާގައި ވާހަކަފުޅު ދައްކަވަނީ — ފޮޓޯ: ވީނިއުސް\nއެލެކްޝަނުން ދޭ އެފަދަ އިންޒާރަކަށް ޖޭޕީ ނުސިހޭނެކަމަށް ޖޭޕީގެ ލީޑަރ ޤާސިމް އިބްރާހިމް ވިދާޅުވެއްޖެއެވެ. އޭނާ މިހެންވިދާޅުވީ އިލެކްޝަންސް ކޮމިޝަނުން ޖުމްހޫރީ ޕާޓީއަށް ފޮނުވާފައިވާ ސިޓީއާއި ގުޅޭ ގޮތުންނެވެ. ގާސިމު އިބްރާހިމު ވިދާޅުވީ، އިލެކްޝަންސް ކޮމިޝަނުގެ ރައީސްގެ ގޮތުގައި މިހާރު ހުންނެވި އަހްމަދު ސުލައިމާނަށް ޖުމްހޫރީ ޕާޓީގައި ތިއްބެވި ބޭފުޅުންގެ ފެންވަރު އެނގިވަޑައިގަންނަވަން ޖެހޭނެ ކަމަށާއި، އެގޮތަށް ދެވޭ އިންޒާރަކަށް ޖުމްހޫރީ ޕާޓީ ބޯނުލަނބާނެކަމަށެވެ.\nޖުމްހޫރީ ޕާޓީއާއި، އެމްޑީޕީ ގުޅިގެން ޤާނޫނު އަސާސީ ދިފާއުކުރުމަށްކަމަށް ބުނެ ހިންގަމުންދާ ހަރަކާތުގެ ތެރެއިން2ވަނަޖަލްސާ ރޭ މ.ކުނޫޒުގައި ވާހަކަ ދައްކަވަމުން ޤާސިމް ވިދާޅުވީ ގާނޫނުއަސާސީގެ ދިފާއުގައި ފަށާފައިވާ މަސައްކަތް ކިތަންމެ ބިރެއް ދެއްކި ނަމަވެސް ހުއްޓުމެއް ނެތި ކުރިއަށް ގެންދަވާނެކަމަށެވެ. އަދި މިއަދު އަނިޔާވެރިކަމަށް މިގައުމުގައި ޖާގަ ނެތްކަމަށާއި، މިއަދު ޖާގަ އޮތީ ނިޔާއާއި އިންސާފަށް ކަމަށްވެސް ޤާސިމް ވިދާޅުވިއެވެ.\nމީގެ އިތުރުންވެސް ގާސިމު އިބްރާހިމު ވިދާޅުވީ، ގާނޫނުއަސާސީގެ ދިފާއުގައި ފަށާފައިވާ މަސައްކަތަކީ ބަޔަކު ދައްކާ ބިރަކަށް ދޭ އިންޒާރަކަށް ފަހަތަށް ޖެހި ހުއްޓާލަން ފަށާފައިވާ މަސައްކަތެއް ނޫންކަމަށާއި، ޖުމްހޫރީ ޕާޓީއާއި އެމްޑީޕީ ނިކުމެފައިވަނީ އަނިޔާވެރިކަމާއި ގާނޫނުއަސާސީއާއި ދެކޮޅަށް ކުރަމުންދާ ކަންކަން ހުއްޓުވުމަށް ކަމަށެވެ.\nއަދި ވިދާޅުވީ، ދިވެހި ރައްޔިތުން މިއަދު ތިބީ ވަކި އާއިލާއެއްގެ ވެރިކަން ދިފާއުކޮށްދިނުމަށް ނޫން ކަމަށާއި، އާއިލީ ވެރިކަމެއް ދިވެހިން މިއަދު ބޭނުން ނުވާކަމަށެވެ.\nމީގެ އިތުރުން ރައްޔިތުން މިއަދު ބޭނުންވަނީ ރައްޔިތުންގެ ހައްގުތަކަށް ބޯލަނބާ ގާނޫނީ އިމުގެ ތެރޭގައި ކަންކަން ކުރާ ރައްޔިތުންގެ ސަރުކާރެއް ގާއިމުކުރުމަށްކަމަށް ވެސް ގާސިމު އިބްރާހިމް ވިދާޅުވި އެވެ. އެމަނިކުފާނު ވިދާޅުވީ، ކިތަންމެ ހަރު އަޑުން ވަކި ގޮތަކަށް އަމަލުކުރާނެކަމަށް ބަޔަކު ބުނަމުން ދިޔަ ނަމަވެސް އެގޮތަށް ކަންކަން ކުރުމަށް ފުރުސަތު ނުދެއްވާނެ ކަމަށެވެ.\nއަދި ވިދާޅުވީ، ޖުމްހޫރީ ޕާޓީން ކުރާ ކޮންމެ ކަމެއް ކުރަމުންދަނީ ގާނޫނީ އިމުގެ ތެރެއިންކަމަށާއި، ދައްކާ ވާހަކަތައް ދައްކަނީ ވެސް ގާނޫނީ ހުދޫދުގެ ތެރެއިންކަމަށެވެ. ޖުމްހޫރީ ޕާޓީގެ މެމްބަރުންނަކީ ރައްޔިތުންގެ ޚާދިމުންކަމަށާއި، ރައްޔިތުންނަށް ގިލަންވެރިކަމެއްގެ ގޮތުގައި ދެކޭ ކޮންމެ ކަމެއް ހައްލުކުރުމަށް ޖުމްހޫރީ ޕާޓީން ފަސް ޖެހުމެއް ނެތި ނިކުންނާނެކަމަށް ވެސް ގާސިމު އިބްރާހިމު ވިދާޅުވި އެވެ.


SunOnline: Geygai kuraa kaaboa thaketheege masakkaiy thakah guideline eh hadhanee\nގޭގައި ކުރާ ކާބޯތަކެތީގެ މަސައްކަތްތަކަށް ގައިޑްލައިނެއް ހަދަނީ\n03 Sep 2020, 00:24\nއެޗްޕީއޭގެ ޑިރެކްޓަރު އަހްމަދު ނާސިރު\nއާމްދަނީ ހޯދުމަށް ގޭތެރޭގައި ކުރާ މަސައްކަތްތަކުގައި ވެސް ވަކި އުސޫލެއް އޮންނަން ޖެހޭނެ ކަމަށާއި، އަދި ސިއްހީ މިންގަނޑެއް ވެސް އޮންނަންޖެހޭނެ ކަމަށް ގަބޫލުކުރާތީ، އެފަދަ މަސައްކަތްތައް ކުރުމުގައި އަމަލުކުރާނެ ގައިޑްލައިނެއް ތައްޔާރުކުރުމުގެ މަސައްކަތް ކުރަމުން އަންނަ ކަމަށް ހެލްތު ޕްރޮޓެކްޝަން އެޖެންސީން ބުނެފިއެވެ.\nމިރޭ ހެލްތު އެމަޖެންސީ އޮޕަރޭޝަން ސެންޓަރުގައި ކުރިއަށް ދިޔަ ނޫސްވެރިންގެ ބައްދަލުވުމުގައި އެޗްޕީއޭގެ ޑިރެކްޓަރު އަހްމަދު ނާސިރު ވިދާޅުވީ ކާބޯތަކެތީގެ ހިދުމަތްދޭ 1011 ތަނަކާއި 17 ބަދިގެ މިހާތަނަށް އެޗްޕީއޭގެ އިންސްޕެކްޝަން ޑިވިޝަންގައި ރަޖިސްޓްރީކޮށްފައިވާ ކަމަށެވެ.\nއަދި ފަހަކަށް އައިސް ކާބޯތަކެތީގެ ހިދުމަތްދޭ ފަރާތްތައް އިތުރުވެފައިވާ ކަމަށާއި ކޮވިޑް19 ޕެންޑެމިކް އާ ގުޅިގެން އެފަދަ ތަންތަނާ ގުޅިގެން ލިބޭ ޝަކުވާވެސް އިތުރުވެފައިވާ ކަމަށެވެ.\nއެހެންކަމުން އެއީ ކިހާ ފުޅާކޮށް ކުރިއަށް ގެންދާ ވިޔަފާރިއެއްތޯ ބެލުމަށް އެޗްޕީއޭއިން، ޕެންޑެމިކް ތެރޭގައި މާސް އިންސްޕެކްޝަނެއް ކުރިއަށް ގެންގޮސްފައިވާނެ ކަމަށް އޭނާ ވިދާޅުވިއެވެ.\n"މާސް އިންސްޕެކްޝަންގެ ތެރޭގައި ވެސް އަޅުގަނޑުމެންނަށް ފާހަގަ ކުރެވުނު އެއް ކަމަކީ ފިހާރައެއްގެ ތެރޭގައި ގޮނޑި މޭޒު ޖަހައިގެން ކާބޯތަކެތީގެ ހިދުމަތް ދޭ ތަނެއް ވެސް ބަންދު ކުރެވުނު. އަދި ހަމަ އެހެންމެ މުވައްޒަފުން އެބަ ގެންގުޅޭ މި މަސައްކަތް ކުރުމަށް. އެހެންކަމުން ލާޖް ސްކޭލްގައި މި މަސައްކަތް ކުރާ ތަންތަން އަޅުގަނޑުމެން ތެރޭގައި އެބަ އުޅޭ. މިއީ އަޅުގަނޑުމެން ބަލަންޖެހޭ ކަންކަން،" އަހްމަދު ނާސިރު ވިދާޅުވިއެވެ.\nހަމައެއާއެކު އެފަދަ މަސައްކަތްތައް ކުރިއަށް ގެންދެވޭނީ ސާފުތާހިރުކަމުގެ މިންގަނޑާ އެއްގޮތަށް ކަމަށް ވެސް އަހްމަދު ނާސިރު ވިދާޅުވިއެވެ.\nއަހްމަދު ނާސިރު ވިދާޅުވީ ހޯމް ބޭސްޑް ނުވަތަ ގޭގައި ތިބެގެން އާމްދަނީ ހޯދުމަށް ކުރެވޭ މަސައްކަތްތައް ރަޖިސްޓްރީ ކުރެވޭނެ އުސޫލެއް ގާނޫނާއި ގަވާއިދުގެ ތެރެއިން އަދި ކަނޑައެޅިފައި ނުވާކަމަށެވެ.\nއަދި އާންމު ސިއްހަތު ރައްކާތެރިކުރުމުގެ ގާނޫނުގައި ބަޔާންކުރާ ގޮތުން ވެސް، މީހުން ދިރިއުޅޭ ގެތަކެއް ޗެކު ނުކުރެވޭނެ ކަމަށް ވެސް އަހްމަދު ނާސިރު ވިދާޅުވިއެވެ.\nއެހެން ނަމަވެސް އެފަދަ މަސައްކަތްތައް ކުރުމުގައި ވެސް ވަކި އުސޫލެއް އޮންނަން ޖެހޭނެ ކަމަށް ގަބޫލުކުރައްވާ ކަމަށާއި އަދި ސިއްހީ މިންގަނޑުތަކެއް ވެސް ކަނޑައަޅަން ޖެހޭ ކަމަށް އަހްމަދު ނާސިރު ވިދާޅުވިއެވެ.\n"މި މަސައްކަތް އަޅުގަނޑުމެން މިހާރު މި ދަނީ ކުރަމުން. އަޅުގަނޑުމެން ސިޓީ ކައުންސިލް، އެޗްޕީއޭ ގުޅިގެން މިއަށް ވަކި އުސޫލެއް ކަނޑައަޅާނަން، ގޭގަ އެ މަސައްކަތް ކުރައްވާ ބޭފުޅުންނަށް އެކަން ބަލާ، އަދި އެބޭފުޅުންނަށް މަސައްކަތަށް އެކަށީގެންވާ ގޮތަށް ގައިޑްލައިން ތައްޔާރުުރުމުގެ މަސައްކަތް އަޅުގަނޑުމެން ކުރިއާށް ގެންދާނަން،" އަހްމަދު ނާސިރު ވިދާޅުވިއެވެ.\nއަހްމަދު ނާސިރު ވިދާޅުވީ އެފަދަ މަސައްކަތުގައި ވެސް އާންމު ސިއްހަތަށް ނުރައްކަލެއް ވޭކަންފާހަގަކުރެވިއްޖެނަމަ، އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން ޑިރެކްޓާ ޖެނެރަލް އޮފް ޕަބްލިކް ހެލްތަށް ލިބިދޭ ބާރުގެ ދަށުން އެތަނެއް ބަލައި ޗެކްކޮށް އަދި ފިޔަވަޅު އަޅަން ޖެހިއްޖެނަމަ ފިޔަވަޅު ވެސް އަޅާނެ ކަމަށެވެ.\nމީގެ އިތުރުން ފަހަކަށް އައިސް މިގޮތަށް ދުންފަތުގެ ބާވަތްތައް ވެސް އިޝްތިހާރުކޮށް އަދި ވިއްކާކަން ވެސް ފާހަގަކުރެވިފައިވާ ކަމަށާއި، އެއީ ކަނޑައެޅިގެން ގަވާއިދާ ހިލާފު ކަމެއް ކަމަށް އޭނާ ވިދާޅުވިއެވެ.\n"އެކަންކަން އަގަނޑުމެން ހަމަ ވަރަށް ބޮޑަށް ކުށްވެރިކުރަން. އަދި ގަވައިދުގެ ދަށުން ފިޔަވަޅުވެސް އެޅިގެން ދާނެ،" އަހްމަދު ނާސިރު ވިދާޅުވިއެވެ.\nއަހްމަދު ނާސިރު އިތުރަށް ވިދާޅުވީ ކާބޯތަކެތީގެ ހިދުމަތްދިނުމުގައި، ރަޖިސްޓްރީވެފައިވާ ތަންތަނާއި އަދި އާންމުންގެ ބަދިގެ ތަކުން ވެސް އެފަދަ ހިދުމަތެއް ދޭނަމަ، ކާބޯތަކެތި ތައްޔާރުކުރުމުގައި ވަރަށް ބޮޑަށް ސިއްހަތަށް ވިސްނަން ޖެހޭ ކަމަށެވެ.\n"ވަރަށް ބޮޑަށް ސާފުތާހިރުކަން ދަމަހައްޓަން މަސައްކަތަކެއް ކުރަންޖެހޭ،" އަހްމަދު ނާސިރު ވިދާޅުވިއެވެ.\nއެއްވެސް ފަރާތަކުން ވިޔަފާރީގެ އުސޫލުން ކާބޯތަކެތީގެ ހިދުމަތް ފޯރުކޮށްދޭނަމަ ކާބޯތަކެތީގެ ހިދުމަތް ދިނުމުގައި ހުންނަންޖެހޭ ސާފުތާހިރުކަމުގެ މިންގަނޑުތައް ބަޔާންކުރާ ގަވާއިދާއި ކަމާގުޅޭ އެހެން ގަވާއިދުތަކާ އެއްގޮތްވާ ގޮތުގެ މަތިން ހުއްދަ ނެގުމަށް އެޗްޕީއޭ އިން ވަނީ އަންގައިފައެވެ.\nނަމަވެސް އިކޮނޮމިކް މިނިސްޓްރީން މިރޭ ބުނެފައި ވަނީ އަމިއްލަ ދިރިއުޅުމަށްޓަކައި ކުރާ މަސައްކަތްތަކުގެ ތެރެއިން، އަމިއްލަ ގޭގައި ނުވަތަ އެއްތަނުން އަނެއް ތަނަށް ގޮސް ފަންނީ ހިދުމަތެއް ނުވަތަ އެނޫންވެސް ހިދުމަތެއް ފޯރުކޮށްދިނުމަކީ، ވިޔަފާރިއެއްގެ ގޮތުގައި ރަޖިސްޓަރީކުރަން ނުޖެހޭ ފަދަ މަސައްކަތްތަކެއް ކަމަށެވެ.


Sarukaaru hissaa vaa huriha joint venture thakegge mauloomaath nulibey: Auditor general | Mihaaru\nޚަބަރު / ރެޖިސްޓްރާ އޮފް ކޮމްޕެނީސް\nސަރުކާރު ހިއްސާވާ ހުރިހާ ޖޮއިންޓް ވެންޗާތަކެއްގެ މައުލޫމާތެއް ނުލިބޭ: އޮޑިޓާ ޖެނެރަލް\nއޮޑިޓާ ޖެނެރަލް ހަސަން ޒިޔަތު އަދި އޮޑިޓް އޮފީހުގެ އެހެން އިސް ބޭފުޅުން ރައްޔިތުންގެ މަޖިލީހުގެ އެސްއޯއީ ކޮމިޓީގައި. ފޮޓޯ: ރައްޔިތުންގެ މަޖިލީހުގެ އިދާރާ\n28 ޖޫން 2019 - 16:54\nރައްޔިތުންގެ މަޖިލީހުގެ އެސްއޯއީ ކޮމިޓީއަށް އިއްޔެ ވަޑައިގެން އެ ކޮމިޓީގެ މެމްބަރުން ކުރެއްވި ސުވާލުތަކަށް ޖަވާބު ދެއްވަމުން ޒިޔަތު ވިދާޅުވީ ޖޮއިންޓް ވެންޗާތަކުގެ މައުލޫމާތު ހޯދަން ދާދި ފަހުން ވެސް ރެޖިސްޓްރާ އޮފް ކޮމްޕެނީސް އަށާއި ފިނޭންސް މިނިސްޓްރީ އަށް ލިއުމުން އެދިވަޑައިގެންފައި ވާނެ ކަމަށެވެ. އޭނާ ވިދާޅުވީ ދައުލަތުގެ ކުންފުންޏަކުން ކިތަންމެ ކުޑަ ހިއްސާއެއްވާ ގޮތަށް ޖޮއިންޓް ވެންޗާއެއް އުފެއްދިޔަސް އެ މައުލޫމާތު އޮޑިޓް އޮފީހަށް ދޭން ގާނޫނު ލާޒިމުކުރާ ކަމަށެވެ. އެގޮތުން ޖޮއިންޓް ވެންވާ އުފައްދަން ގާއިމުކުރާ އެއްބަސްވުންތަކުގެ މައުލޫމާތު އެއޮފީހަށް ދޭން ޖެހޭނެ ކަަމަށް ވެސް އޭނާ ވިދާޅުވި އެވެ.\n"ހަމަ ހުރިހާ ކުންފުންޏެއް ވެސް އަޅުގަނޑުމެން އޮޑިޓް ކުރަން އެހެން ނަމަވެސް އަޅުގަނޑުމެންނަށް މައުލޫމާތު ނުލިިބި އެބަހުރޭ ޖޮއިންޓް ވެންޗާތައް ހެދިފަ އިނގޭތޯ. ދެން މައުލޫމާތު ހޯދަން އަޅުގަނޑުމެން ރެޖިސްޓްރާ[އޮފް ކޮމްޕެނީސް]އަށް ވެސް ފިނޭންސް މިނިސްޓްރީއަށް ވެސް ލިޔަމުން ދާނަން،" އޭނާ ވިދާޅުވި އެވެ.\nޒިޔަތު ވިދާޅުވި ގޮތުގައި ދައުލަތުގެ ކުންފުންޏަކުން އުފައްދާ ޖޮއިންޓް ވެންޗާއެއްގެ މައުލޫމާތު ލިބިފައިވާ ނަމަ އެ ޖޮއިންޓްވެންޗާއެއް އޮޑިޓްގައި ނުހިމަނާ ދޫކޮށްލާފައި ނުވާނެ ކަމަށެވެ. އޭނާ ވިދާޅުވީ އެގޮތަށް އުފައްދާފައި ހުރި ކުންފުނިތަކުގެ މައުލޫމާތު ހޯދަން ދާދި ފަހުން ވެސް ކަމާ ބެހޭ މުއައްސަސާތަކަށް ހުށަހަޅުއްވާފައި ވާނެ ކަމަށެވެ. އޭނާ ވިދާޅުވި ގޮތުގައި މިހާރު ހުރީ ކޮންކޮން ޖޮއިންޓް ވެންޗާތަކެއްކަން ދެނެގަތުމަށް ފަހު އެއްބަސްވުންތައް އޮޑިޓް އޮފީހުން ދިރާސާ ކުރާނެ އެވެ.\nނަތީޖާ ނެރޭ މިންވަރު ބަލަން ކުރާ ޕާފޯމެންސް އޮޑިޓް ބައެއް ކުންފުނިތަކުގައި ކޮށްފައި ނުވަނީތޯ އިއްޔެގެ ބައްދަލުވުމުގައި މެމްބަރުން ސުވާލު ކުރެއްވުމުން ޒިޔަތު ވިދާޅުވީ ހުރިހާ ކުންފުނިތަކެއްގެ ވެސް ޕާފޯމެންސް އޮޑިޓް ކުރާ ކަމަށާއި މައްސަލައެއް ފާހަގަ ވެއްޖެ ނަމަ ހާއްސަ އޮޑިޓްތައް ވެސް ކުރާ ކަމަށެވެ. އެހެން ނަމަވެސް ދައުލަތުގެ ކުންފުނިތަކަށް ވަމުންދާ ގެއްލުންތަކުގެ ހުރިހާ ކަމަކަށް އޮޑިޓް އޮފީހަށް އެކަނި ހައްލު ހޯދައި ނުދެވޭނެ ކަމަށް ވެސް އޭނާ ވިދާޅުވި އެވެ.\n"ކުންފުންޏެއްގެ ވެއްޖެއްޔާ، ދެންމެ ހަމަ މި ފާހަގަ ކުރެވުނީ، ބޯޑް އޮފް ޑަައިރެކްޓާސްގެ ވެސް ޒިންމާ އެއްބަ އޮތް އިނގޭތޯ،" އޭނާ ވިދާޅުވި އެވެ.\nދައުލަތުގެ 30 އަށް ވުރެ ގިނަ ކުންފުނި ހުރި އިރު އޭގެ ތެރެއިން ފައިދާ ވަނީ ވަރަށް މަދު ކުންފުނިތަކަށް ކަމަށް އިއްޔެގެ ބައްދަލުވުމުގައި މެމްބަރުން ވިދާޅުވި އެވެ.\nރައްޔިތުންގެ މަޖިލިސް ރެޖިސްޓްރާ އޮފް ކޮމްޕެނީސް އޮޑިޓާ ޖެނެރަލް އޮފީސް އޮޑިޓާ ޖެނެރަލް ހަސަން ޒިޔަތު، އޮޑިޓަ ޖެނެރަލް\nޖޭވީ ނޭގުނަސް އާއިލާއެންމެނަށް ހުޅުމާލެއިން ނާ މެލޭޝިޔާއިން ބިން ގަނެލެވިއްޖެ ނޫންތޯ އެމްއެމްޕީއާރސީ ލާރގަނޑަށް.\nމީނަވެސް ކަމެއް ބަލާކަށް ވަޤުތު ވާކަމަކަށް ނަހަދާ، ދެން ކޮން ޖޭވީ އެކޭ ކިޔާކަށްތަ\nއެއްވެސް ސަރުކާރަކަށް ސިއްރު ވިޔަފާރީގެ އެއްބަސްވުންތައް ހެދިގެންނުވާނެ. މަޖިލިހަށް އަންގަންޖެހޭނެ އެގްރިމަންޓްގެ ޝަރުތުތައް. ޒީރޯޓޮލެރެންސް ރައީސަށް ކެރޭނެބާ ޖީއެމްއާރ އާ ޓާޓާ އެގްރީމަންޓްގެ ތަފްސީލް ހާމަކުރަން. އެއްކޮޅަށް ބުރަކޮށް ރައްޔިތުންނަށް ބޮޑެތި ގެއްލުންވާގޮތައް ހުރީ ޝަރުތުތައް. އެކި ވަގުން އެކިގޮތައް ވައްކަންކުރާނީ. އެއްބަޔަކު ޑިމޮކްރަސީ ބޯޑު އަ،ލުވައިގެން އަނެއްބަޔަކު ލާދީނީ ގޮވަމުން. ކުރަނީ އެއްކަމެއް. ދައުލަތްދަވާލުން.\nމިއިކޮއްމީހަކު ހިތައްއަރަނީ ތިމާމީ އެއްމެމަތީމީހާހެއް ވެއްތިފައިއޮއްނަދުވަސްމިހާރުވެސް ފެއްނަކަހަލަ\nމިއީ އެންމެބޮޑު މައްސަލަ، ދެން ކިހިނެއްވާނީ\nމުޅި ނިއުސްފީޑްގަ މި ދެތިންދެވަހު ޒިޔަތު. 65 މެމްބަރުން ކީއްތަ ތި ކުރަނީ. މިނޫން ބަޔަކު ގެނެވޭނީ ކޮން އިރަކު\nޒިޔަތު....ޒިޔަތު ސަލާމަތް ކުރަން... ؟؟؟\nވަޒީފާ ހިމާޔައް ކުރަން އުޅޭ ހެން ހީވަނީ\nކޮބާތަ ފުލެޓް ކޮމިޓީގެ ހަބަރަކީ


In Pictures: Mom's Expo\nމާލެ،4އޮކްޓޫަރު 2019 - ހިލޭސާބަހަށް މަސައްކަތްކުރާ ޖަމިއްޔާ "މަމްސް" އިން އިންތިޒާމްކުރި ދެ ދުވަހުގެ "މަމްސް އެކްސްޕޯ" މައުރަޒު މާލޭގެ ބިލަބޮންގ އިންޓަނޭޝަނަލް ސްކޫލްގައި މިއަދު ހަވީރު ހުޅުވި އެވެ. އެކްސްޕޯ ހުޅުވައި ދެއްވީ ރައީސުލްޖުމްހޫރިއްޔާގެ އަނބިކަނބަލުން ފަޒުނާ އަހުމަދެވެ. -- މުހައްމަދު އަނާމް | އަވަސް


ކޯވިޑް19: މިއަދު ފެނުނީ އިތުރު 218 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 218 ވޭދަނަ!\nރާއްޖެއިން ކޯވިޑް19 އަށް އިތުރު 218 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 135 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން6މީހަކާއި ސިނާޢީ މަސައްކަތް ކުރާ ރަށަަކުން މީހަކުވަނީ ފައްސިވެފައެވެ.އަނެއް 76 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 27,621 އަށް އަރައިފައެވެ. އޭގެ ތެރޭގައި، 3,307 އެކްޓިވް ކޭސް ހިމެނޭއިރު 101 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 71 މީހަކުވަނީ މި ބަލީގައި މަރުވެފައެވެ. އަދި 24,234 މީހަކު ވަނީ މިބަލިން ރަނގަޅުވެފައެވެ.


BREAKING NEWS: Gulhi School Gai Covid Ge ihaleh: Gina Bayaku Fassivejje - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! - 21 ގަޑިއިރު ކުރިން\nގުޅީ ސްކޫލްގައި ކޮވިޑްގެ އިހަލެއް: ގިނަ ބަޔަކު ފައްސިވެއްޖެ\nމާލެ އަތޮޅު ގުޅީ ސްކޫލުން ގިނަ ބަޔަކު ކޮވިޑް-19 އަށް ފައްސިވެ، ސްކޫލުން ކޮވިޑްގެ އިހަލެއް (ކްލަސްޓާއެއް) ފާހަގަ ކުރެވިއްޖެއެވެ.\nގުޅީ ސްކޫލުން މިހާތަނަށް ވަނީ 18 މީހަކު ކޮވިޑަށް ފައްސިވެފައެވެ. އޭގެތެރޭގައި ހިމެނެނީ 10 މުވައްޒަފުންނާއި އަށް ދަރިވަރުންނެވެ. ގުޅިން ކޮވިޑަށް ފައްސިވި ޖުމްލަ އަދަދު 20 އަށް އަރައެވެ.\nފައްސިވި ދަރިވަރުންގެ ތެރޭގައި އެލްކޭޖީގެ ދަރިވަރަކާއި ޔޫކޭޖީގެ ދެދަރިވަރުން ވެސް ހިމެނެއެވެ. އޭގެ އިތުރުން ގްރޭޑް ދޭއްގެ ދަރިވަރަކާއި، ތިނެއްގެ ދަރިވަރެއް އަދި ހަތެއްގެ ދަރިވަރަކާއި ނުވައެއްގެ ދެދަރިވަރުން ވަނީ ފައްސިވެފައެވެ.\nމިއީ މިމަހުގެ 23 ވަނަ ދުވަހާއި ހަމައަށް ލިބިފައިވާ ނަތީޖާތަކެވެ. 24 ވަނަ ދުވަހާއި 25 ވަނަ ދުވަހު އެއްވެސް ސުންކެއްގެ ނަތީޖާ ލިބިފައެއް ނުވެއެވެ. ނަމަވެސް އެރަށުން ވަރަށް ގިނަ ސުންކު ނަގާފައިވާ ކަމަށް މައުލޫމާތު ލިބެއެވެ.\nގުޅީ ސްކޫލްގައި ކޮވިޑް ފެތުރުނީ ކިހިނެއް ކަމެއް ނޭނގެއެވެ. އެރަށުގައި ކޮވިޑް ފެތުރެމުން ދިޔަ ނަމަވެސް ރަށުގެ ކަމާބެހޭ އިދާރާތަކުގެ ބަހެއް އަދި މިކަމުގައި ނުލިބެއެވެ.\nކޮވިޑް ފެތުރެމުން ދިޔަ ނަމަވެސް މިހާރު މޮނިޓަރިންގައި ނެތް ހުރިހާ ރަށެއްގެ ސްކޫލްތަކުގައި އާއްމު އުސޫލުން ކިޔެވުން ކުރިއަށް ގެންދެއެވެ. ކިޔެވުން ކުރިއަށް ގެންދާއިރު ހުރިހާ ދަރިވަރުން ވެސް ތިބެން ޖެހެނީ މާސްކް އަޅައިގެން އަދި ގައިދުރުކަން ބަހައްޓައިގެންނެވެ.\nވެކްސިން ނުޖެހުމުން އެމެރިކާ ހޮސްޕިޓަލެއްގެ 178 މުވައްޒަފުން ސަސްޕެންޑްކޮށްފި\nކުޅުދުއްފުށި ފްލޫ ކްލިނިކަށް ދެއްކި މީހަކު ކޮވިޑަށް ފައްސިވެއްޖެ\n20 ރަށަކާއި ދެ ސިޓީއެއް ބަންދުގައި އޮންނަތާ މަހަކަށްވުރެ ގިނަ ދުވަސް!\nއޭޕްރީލް 26, 2021 01:19\nއަ ދިވެސް މަ ދީ އިންޑިޔާ މީހުން ކަރަންޓީން ކުރަން ގެސްޓް ހައުސް ތަކުގައި ބޭތިއްބޭލެއް.\nއޭޕްރީލް 26, 2021 01:26\nހޫން ގެސްޓުހައުސްތަށް އެންމެ ގިނަ ރައްތަށް ދޯ މިހާރު މި ހާލި ހާލިތަށް ފެންނަނީ؟\nއޭޕްރީލް 26, 2021 03:28\nހާދަހާ ރީތީ ނަންނަމޭ ތިހުރީ ކޮވިޑް އިހަލެއް، ކޮވިޑް ކޯޅިއެއް، ކޮވިޑް ބޮނޑިެއް، ކޮވިޑް ފައްޗެއް، ކޮވިޑް ބަސްތާއެއް،\nޤަރުނުހެ ބޮޑު ޖޯކު ކޮވިޑް 19 އޭ މިިޔާ ޚިޔާލީ ފޮލާ.\nއޭޕްރީލް 26, 2021 04:07\nކޮވިޑް ނޫން ބަތްޔެތް މި ދުނިޔޭގަ ނެތީތަ؟ ކޮބައިތަ މީގެކުރިންޖެހުނު ފާޑް ފާޑްގެ ރޯގާތަށް އެޗް 1 އެންވަން ސާސްރޯގާ މާސްރޯރާ ނެތހީތަ މި ދުނިޔޭގަ


Ha. aai Hdh. ge mashroouthah miaharu nimmeyne: MTCC | Mihaaru\nވިޔަފާރި / އެމްޓީސީސީ\nހއ. އާއި ހދ. ގެ މަޝްރޫއުތައް މި އަހަރު ނިމޭނެ: އެމްޓީސީސީ\nމަޝްރޫއުތައް ބައްލަވާލައްވަން އާޒިމް މިއަދު ކުރެއްވި ދަތުރުގައި އެކުންފުނީގެ މުވައްޒަފުންނާ ބައްދަލު ކުރައްވަނީ-- ފޮޓޯ: މިހާރު\n05 މާޗް 2020 - 23:23\nހއ. އާއި ހދ. ގައި އެމްޓީސީސީން ފަށާފައިވާ މަޝްރޫއުތައް މި އަހަރުގެ ތެރޭގައި ނިމޭނެ ކަމަށް އެ ކުންފުނީގެ އާ މެނޭޖިން ޑިރެކްޓަރު އާދަމް އާޒިމް މިއަދު ވިދާޅުވެއްޖެ އެވެ.\nސަރުކާރާއި ރައްޔިތުން ހިއްސާވާ ކުންފުނި، އެމްޓީސީސީން ރާއްޖޭގެ އެންމެ އުތުރުން ހއ. އާއި ހދ. ގައި މިހާރު ހަތަރު މަޝްރޫއެއް ކުރިއަށް އެބަގެންދެ އެވެ. މީގެ ތެރޭގައި ހޯރަފުށީގެ އެއާޕޯޓާއި އެ ރަށުގެ ބިން ހިއްކުމުގެ މަސައްކަތާއި ކެލާގެ ބަނދަރުގެ ދެވަނަ ފިޔަވަހީގެ މަސައްކަތާއި ކުޅުދުއްފުށީގެ ބަނދަރު ބޮޑުކުރުން އަދި ހަނިމާދޫގެ މަގު ހެދުން ހިމެނެ އެވެ.\nއެ މަޝްރޫއުތައް ކުރިއަށް ގެންދާ ގޮތް މީޑިއާ އަށް ދައްކައިލުމަށް ކުރި ދަތުރުގައި، ނޫސްވެރިންނާ ވާހަކަ ދައްކަވަމުން، އެމްޓީސީސީގެ މެނޭޖިން ޑިރެކްޓަރުކަމަށް މިދިޔަ ޖެނުއަރީ 21 ގައި ހަމަޖެއްސި އާޒިމް ވިދާޅުވީ، މިހާތަނަށް އެ ދެ އަތޮޅުގައި ނިންމަން އެމްޓީސީސީއާ ހަވާލުކޮށް، މަސައްކަތް ފަށާފައިވާ ހުރިހާ މަޝްރޫއެއް ވެސް ހަލުވިކަމާ އެކު ކުރިއަށް ގެންދާ ކަމަށެވެ. މި މަޝްރޫއުތައް މި އަހަރު ނިމުމުގެ ކުރިން ނިންމައިލެވޭނެ ކަމަށް އޭނާ ވިދާޅުވި އެވެ.\nހޯރަފުށީ އެއާޕޯޓުގެ މަޝްރޫއުގެ މަސައްކަތް ކުރިއަށްދަނީ-- ފޮޓޯ: މިހާރު\nހޯރަފުށީގައި ތަރައްގީ ކުރުމަށް ހަމަޖެހިފައިވާ އެއާޕޯޓުގެ 52 ޕަސެންޓު ވަނީ ނިމިފަ އެވެ. އެގޮތުން، އެއާޕޯޓު ހެދުމަށް 34 ހެކްޓަރުގެ ބިން ހިއްކައިފައި ވާއިރު މިހާރު ކުރިއަށް ގެންދަނީ އޭބީސީ ލޭޔާ އެޅުމުގެ މަސައްކަތެވެ. މި މަޝްރޫއު މި އަހަރުގެ ސެޕްޓެމްބަރު މަހުގެ ނިޔަލަށް ނިންމައިލެވޭނެ ކަމަށް އާޒިމް ވިދާޅުވި އެވެ.\nހޯރަފުށީ އެއާޕޯޓު ތަރައްގީ ކުރުމަށް އެމްޓީސީސީއާ ހަވާލުކޮށްފައި ވަނީ މިދިޔަ އަހަރުގެ މާޗު 25 ގަ އެވެ. އެ މަސައްކަތަށް 198 މިލިއަން ރުފިޔާ ހޭދަވާއިރު، އެ އެއާޕޯޓުގައި 1.2 ކިލޯމީޓަރުގެ ރަންވޭއެއް އޮންނާނެ ކަމަށް އެމްޓީސީސީން ބުނެ އެވެ.\nކެލާގެ ބަނދަރުގެ ދެވަނަ ފިޔަވަހީގެ މަސައްކަތް ކުރިއަށްދަނީ-- ފޮޓޯ: މިހާރު\nމީގެ އިތުރުން، އެ އަތޮޅުގެ ކެލާގެ ބަނދަރުގެ މަސައްކަތް މި އަހަރުގެ ޖޫން 15 އަށް ނިންމުމަށް ވެސް އެމްޓީސީސީން އަންނަނީ މަސައްކަތް ކުރަމުންނެވެ. އެ މަސައްކަތް 2007 ވަނަ އަހަރު ފެށި ނަމަވެސް އެމްޓީސީސީއާ އެ މަޝްރޫއު ހަވާލު ކޮށްފައި ވަނީ މިދިޔަ އަހަރުގެ ޖޫން މަހުގަ އެވެ.\nއާޒިމް ވިދާޅުވި ގޮތުގައި، މި މަޝްރޫއު ކުރިއަށް ގެންދިއުމުގައި ދިމާވާ އެންމެ ބޮޑު ދައްޗަކީ ފަޅު ކޮނެ، ނަގާ ވެލި، އޮއިވަރުގެ ސަބަބުން އަލުން ފަޅަން އެޅުމެވެ. ނަމަވެސް މި މައްސަލަ އަށް ވީހާވެސް އަވަހަކަށް ހައްލު ހޯދައި، ނިންމަން ބުނި ތާރީހަށް ނިންމަން މަސައްކަތް ކުރާނެ ކަމަށް އާޒިމް ވިދާޅުވި އެވެ.\n"މި ޕްރޮޖެކްޓް ނިމޭއިރު ބޮޑެތި ބޯޓު ފަހަރަށް ވަދެވޭ ގޮތަށް ބަނދަރު އޮންނާނީ ފުންކޮށްފައި. ނަމަވެސް މި ރަށަކީ ވަރަށް ބޮޑު ފަޅެއް އޮންނަ ރަށަކަށް ވެފައި ޑްރެޖް ކުރަމުން އަންނައިރު، ޑްރެޖް ކުރާ ތަނަށް އަލުން ވެލި އެޅޭތީ އެބަހުރި ޗެލެންޖުތައް. މިކަމަށް ހައްލެއް ހޯދަން މިހާރު އަޅުގަނޑުމެންގެ ޓީމުން މިދަނީ މަސައްކަތް ކުރަމުން،" ކެލާގެ ބަނދަރުގެ މަސައްކަތްތަކާ ގުޅޭ ގޮތުން އާޒިމް ވިދާޅުވި އެވެ.\nއާޒިމް ކުޅުދުއްފުށި ބަނދަރުގެ މަޝްރޫޢު ބައްލަވާލައްވަނީ-- ފޮޓޯ: މިހާރު\nކުޅުދުއްފުށީގެ ބަނދަރު ބޮޑު ކުރުމުގެ މަސައްކަތުގެ 85 ޕަސެންޓް މަސައްކަތް ވެސް އެމްޓީސީސީން މިހާރު ވަނީ ނިންމާލައިފަ އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ހަވާލު ކުރި މި މަސައްކަތް ނިމޭނެ ކަމަށް އެމްޓީސީސީން ލަފާ ކޮށްފައި ވަނީ މި އަހަރުގެ ޖޫން މަހުގެ ނިޔަލަށެވެ.\nއާޒިމް ވިދާޅުވިގޮތުގައި މި ބަނދަރުގެ މަސައްކަތް ނިމޭއިރު، ކުދި ލޯންޗުފަހަރު ލެފުމަށް "ފްލޯޓިން ޕޮންޓޫން" އަކާއި މަސްމާރުކޭޓެއްގެ އިތުރުން ފެރީ ޓާމިނަލަށް ވެސް ހުންނާނެ އެވެ. އަދި މޫދު ކުޅިވަރުތަކަށް ހާއްސަ ކޮށްގެން އާޓިފިޝަލް ބީޗެއް ވެސް އެ ސަރަހައްދުގައި ހަދާނެ އެވެ. މި ބީޗު ހަދަނީ މިހާރުގެ ބަނދަރާއި އަލަށް ތަރައްގީ ކުރާ ބަނދަރުގެ މެދުގަ އެވެ.\n"މިއީ ވަރަށް ޒަމާނީކޮށް ހަދާ ބަނދަރެއް. މި ބަނދަރުގެ ޑިޒައިނާއި މަސައްކަތް ކުރިއަށް ދަނީ ކައުންސިލާއި ރަށުގެ ރައްޔިތުންނާ މަޝްވަރާ ކޮށްގެން. މި މަޝްރޫއު ނިމޭއިރު މި ސަރަހައްދު ވާނެ ވިޔަފާރީގެ ގޮތުން ވެސް ފުރިހަމަ ސަރަހައްދަކަށް،" އާޒިމް ވިދާޅުވި އެވެ.\nއާޒިމް ހަނިމާދޫ މަގު ހެދުމުގެ މަޝްރޫއު ބައްލަވާ ލައްވަނީ-- ފޮޓޯ: މިހާރު\nހަނިމާދޫގެ މަގު ހެދުމުގެ މަސައްކަތަކީ ވެސް މި އަހަރުގެ ތެރޭގައި ނިންމުމަށް އެމްޓީސީސީން މަސައްކަތް ކުރަމުން އަންނަ އެއް މަޝްރޫއެވެ. އަންނަ އޮގަސްޓް މަހުގެ ނިޔަލަށް ނިންމައިލުމަށް މަސައްކަތް ކުރާ މި މަޝްރޫއުގައި ހަނިމާދޫގެ 18 މަގެއްގައި ތާރު އަޅާނެ އެވެ. އަދި އިތުރު ދެ މަގެއްގެ ތާރު އެޅުމުގެ މަސައްކަތް ވެސް ކުރާނެ ކަމަށް އެ ކުންފުނިން ބުންޏެވެ.\nއާޒިމް ވިދާޅުވި ގޮތުގައި، ހަނިމާދޫގެ ބަނދަރު ތަރައްގީ ކުރުމުގެ މަސައްކަތް ވެސް ވަރަށް އަވަހަށް ފަށާނެ އެވެ. އެ މަސައްކަތް ނިންމަން ތާވަލް ކޮށްފައި ވަނީ އަންނަ އަހަރަށެވެ.\nއާޒިމް ވިދާޅުވީ، އެމްޓީސީސީން ހިންގާ އެއްވެސް މަޝްރޫއެއް ސަބްކޮންޓްރެކްޓަރަކާ ހަވާލެއް ނުކުރާ ކަމަށެވެ. އަދި ހުރިހާ މަޝްރޫއެއް ވެސް އެ ކުންފުނީގެ ވަސީލަތްތައް ބޭނުން ކޮށްގެން ނިންމަން އެއްބަސްވި ތާރީޚައް ނިންމޭނެ ކަމަށް ވެސް ވިދާޅުވި އެވެ.\nތަރައްގީގެ މަޝްރޫއުތައް ހއ. ކެލާ ހދ. ކުޅުދުއްފުށި އެމްޓީސީސީ ހއ. ހޯރަފުށި ހދ. ހަނިމާދޫ އާދަމް އާޒިމް، އެމްޑީ/އެމްޓީސީސީ\n4 ކޮމެންޓް, 34 ރިއެކްޝަންސް\nވަރަށް ހިންގުންތެރި ބޭފުޅެށް އާޒިމަކީ\nޓްރާސްފޯޓް މިނިސްޓަރ ބުނި އޮގަސްޓް މަހު ހޯރަފުށީ އެއާރފޯޓް ހުޅުވާ ހިދުމަތް ދޭވަރުވާނޭ. އާޒިމް ތިބުނީ ސެފްޓެންބަރގައޭ ނިމޭނީވެސް ތިދަށްކާ ވާހަކަ ދިމައެއް ނުވެއްނު.\nވޯޓާދިމާކޮއް ޅޮސްއުނދޯލި ހެއްލުވަނީ ހދ ކުޅުދުއްފުށި އެއާޕޯޓައް އަދިވެސް ފުރިހަމަ ނުކުރެވޭ ރަށުގެ އެތައްބަޔަކު ރަށުގެ ހުޅަނގު ބިތުގެ ރަށުގެ ހުޅަނގު ބިތުގެ ރައްޔިތުން މިތިބެނީ ވެއިޓިންގަ އިބޫ އިސްތިޔުފާ\nހދ ކުޅުދުއްފުށި އެއާޕޯޓް ފުރިހަމަ ކުރަން ގެނޭ ޔާމީން. އިބޫ އަކާ ބެހޭ ކަމެއް ނޫން އެއީ.


Veymandoo Ah Current Dheveynee Hukuru Dhuvahu - Vaguthu\nވޭމަންޑޫ އިންޖީނު ގޭގައި ހިނގި އަލިފާނުގެ ހާދިސާގައި ތިން ޖެނެރޭޓަރަށްވެސް ގެއްލުން ލިބި ރަށުގެ ކަރަންޓް ވަނީ ކެނޑިފައި\nތ. ވޭމަންޑޫ އިންޖީނު ގޭގައި މިއަދު މެންދުރު ހިނގި އަލިފާނުގެ ހާދިސާއާ ގުޅިގެން ކަރަންޓް ކެނޑިފައިވާއިރު، އެރަށަށް ކަރަންޓް ދެވޭ ވަރު ވާނީ ހުކުރު ދުވަހު ކަމަށް ފެނަކަ އިން ވިދާޅުވެއްޖެ އެވެ.\nއެރަށު އިންޖީން ގޭގައި އަލިފާނުގެ ހާދިސާއެއް ހިނގާފައި ވަނީ މިއަދު މެންދުރު 2:30 ހާއިރު އެވެ. އެ ހާދިސާ ހިނގުމާއެކު ރަށުން ކަރަންޓް ވަނީ ކެނޑިފައެވެ.\nއެރަށަށް ކަރަންޓް ދިނުމަށްޓަކައި ސަރުކާރުންނާއި، ފެނަކަ އިން ކުރަން ޖެހޭ ކަންކަން ދަނީ ކުރަމުންނެވެ. އަދި އެ ހާދިސާއާ ގުޅިގެން އެންވެރޮމެންޓް މިނިސްޓަރ ޑރ. ހުސައިން ހަސަން އާއި، ފެނަކަގެ މެނޭޖިންގ ޑިރެކްޓަރ އަހުމަދު ސައީދު ވަނީ އެރަށަށް ވަޑައިގަންނަވާފައެވެ. އަދި މި ދަތުރުގައި ޔޫޓިލިޓީ ރެގިއުލޭޓަރީ އޮތޯރިޓީގެ އިންޖީނިއަރެއްވެސް ވަނީ އެރަށަށް ވަޑައިގަންނަވާފައެވެ.\n"ވަގުތު"އާ ވާހަަކަދައްކަމުން ފެނަކަގެ މެނޭޖިންގ ޑިރެކްޓަރ އަހުމަދު ސައީދު ވިދާޅުވީ، އެރަށު އިންޖީނު ގޭގައި އަލިފާނުގެ ހާދިސާއެއް ހިނގަން މެދުވެރިވި ސަބަބު އަދި ދެނެގަނެވިފައި ނުވާ ކަަމަށެވެ. އަދި އެރަށަށް ބެކްއަޕް ޖެނެރޭޓަރެއް ގެންދިއުމުގެ މަސައްކަތް މިހާރު ފަށާފައިވާ ކަމަށާއި، މިރޭ އެ ބޯޓު މާލެ އިން ފުރާނެ ކަމަށް ސައީދު ވިދާޅުވިއެވެ.\n"އަދި ދެނެގަނެވިފައެއް ނުވޭ އިނގޭތޯ ކިހިނެއް ކަމެއް ހާދިސާ ހިނގީ.، އިރާދަކުރެއްވިއްޔާ އެރަށަށް "ބެކްއަޕް" ޖެނެރޭޓަރެއް ފޮނުވުމަށްޓަކައި މިރޭ ބޯޓު ފުރާނެ".\nސައީދު ވިދާޅުވީ، މަސައްކަތް ކުރަމުން ދަނީ ހުކުރު ދުވަހުގެ މެންދުރަށް އެރަށަށް ކަރަންޓް ދެވޭތޯ ކަަމަށެވެ.\n"އެއީ މާދަމާ ނޫން އަނެއް ދުވަހު މެންދުރަށް އެނގޭތޯ، އެއީ މާދަމާ އިރުއޮއްސެންވާއިރަށް އެ އެއްޗެހި ރީޗް ވާނީ މިކޮޅަށް، މިރޭ ބޯޓު ފުރާނީ މާލެ އިން".\nމި ހާދިސާ ހިނގިއިރު އެރަށުގައި ކަރަންޓް ދިނުމަށް ބޭނުން ކޮށްފައި ވަނީ، 600، 500، 250 ކިލޯވޯޓުގެ ތިން ޖެނެރޭޓަރެވެ. މި ހާދިސާގައި މި ތިން ޖެނެރޭޓަރުވެސް ވަނީ ބޭނުން ނުކުރެވޭ ވަރަށް އަނދާފައެވެ.\n"އަޅުގަނޑުމެންގެ އިންޖީނިއަރިންގ ޕްރެކްޓިކަލީ މަސައްކަތް ފައްޓާފައި އެހެރީ އެ ތިނެތިން ކޮންމެވެސް އެކަތި އަޅުގަނޑުމެންނަށް ބޭނުން ކުރެވޭތޯ". ސައީދު ވިދާޅުވިއެވެ.\nއެ އަލިފާނުގެ ހާދިސާގައި އެއްވެސް މީހަކަށް އަނިޔާވެފައެއް ނުވެއެވެ.\nފުވައްމުލަކުން ފެނާއި ކަރަންޓް ކެނޑިއްޖެ، ހައްލު ކުރަން އެއްދުވަސް ނަގާނެ\nފެބުރުއަރީ 24, 2021 20:52\nތީ އިންސާފެއް ނޫން ޒަރޫރީ ބޭނުން ކުރެވޭނެ ގޮތް ވާން ޖެހޭނެ އެންމެ ލަސްވެގެން 24 ގަޑި އިރު ތެރޭ ކަރަންޓުގެ ހިދުމަތް މިޒަމާނުގާ ލިބެން ޖެހޭނެ އެކަމަކު ފެނަކަޔަށް މިލިއަނުން ފައިދާ ވެއޭ ގޮވާނެ މިލިއަނުން ފައިދާ ވުމަކީ ރައްޔިތުންނަށް އޭގެ ފައިދާ ކުރުން ވަގުތުން ވަގުތަށް ކަންކަންނުވެދާނެ އެކަމަކު ތީ ބޮޑުވަރު އަދިވެސް މީހުންނަށް ގުދޯ ގުދޯ ގޮވާ އެސަރުކާރު މިސަރުކާރު އެފައިސާ މި ފައިސާ ފައިސާ ފައިސާ\nފެބުރުއަރީ 24, 2021 23:50\nކަލޭ ދޭބަލަ އެހެންވީރު ކަރަންޓުދޭން. ތިބުނާހާ ފަސޭހަކަމެޢްނޫނޭ އެއީ


މި މަދަރުސާގެ 2017 ވަނައަހަރުގެ އިނާމު ދިނުމުގެ ޖަލްސާއަށް ބޭނުންވާ ތަކެއްޗާއި ޚިދުމަތް ހޯދަން ބޭނުންވެގެން ކުރެވުނު މި މަދަރުސާގެ ނަންބަރު (IUL)MAI-108/PRIV/2018/3 އިޢުލާނާ ގުޅިގެން އެކަށީގެންވާ ވަރަށް އަންދާސީ ހިސާބު ހުށަހަޅުއްވާފައި ނުވާތީ، މި މަސައްކަތްތައް ކޮށްދޭނެ ފަރާތެއް ހޯދުމަށް އަލުން އިޢުލާނު ކުރަމެވެ.\n1- ޓްރޮފީ (މަދަރުސާއިން ބޭނުންވާ ޢަދަދަށް ބޭނުންވާ ސައިޒުތަކުގައި ލިޔުންކޮޅު ހަރުކޮށްފައި)\n2- ޕްލާކް (މަދަރުސާއިން ބޭނުންވާ ޢަދަދަށް ބޭނުންވާ ގޮތަށް ތައްޔާރުކޮށްފައި)\n3- ސޭޝް (މަދަރުސާއިން ބޭނުންވާ ޢަދަދަށް ބޭނުންވާ ގޮތަށް ތައްޔާރުކޮށްފައި)\n4- އިނާމު ދިނުމުގެ ޖަލްސާގެ ލައިޓް (މަދަރުސާއިން ބޭނުންވާ ގޮތަށް)\n5- ޖަލްސާގެ ބައިވެރިންނަށް ސައިފޮދު އެރުވުން (މަދަރުސާއިން ބޭނުންވާ މެނޫއަށް ބޭނުންވާ ޢަދަދަށް)\nވީމާ، މި ކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް މިމަދަރުސާއަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަޑައެޅިފައިވާ ތާރީޚަށް އަންދާސީ ހިސާބު ހިއްޕަވައިގެން މިމަދަރުސާއަށް ވަޑައިގެންދެއްވުން އެދެމެވެ.\nއަންދާސީ ހިސާބު ހުށެހެޅުއްވުން\n04 ޖުލައި 2018 ވާ ބުދަ ދުވަހުގެ 11:30 އަށް\n08 ޖުލައި 2018 ވާ އާދީއްތަ ދުވަހު 11:30 އަށް\n18 ޝައްވާލު 1439\nޕަބްލިޝްކުރި ތާރީޚު: 02 ޖުލައި 2018\nސުންގަޑި: 04 ޖުލައި 2018 1130


ބީއެމްއެލް އިން އިތުރު5ރަށަކަށް ކޮމިއުނިޓީ ފަންޑުގެ އެހީ ދީފި | Atoll News\nބީއެމްއެލް އިން އިތުރު5ރަށަކަށް ކޮމިއުނިޓީ ފަންޑުގެ އެހީ ދީފި\nބީއެމްއެލްގެ ކޮމިއުނިޓީ ފަންޑުގެ އެހީގައި ތަރައްގީކޮށްފައިވާ ތަނެއް\nޝާއިޢުކުރީ: މުޙައްމަދު އަފްރާޙް ޖޫން 30, 2021, 16:02\nބޭންކް އޮފް މޯލްޑިވްސް (ބީއެމްއެލް) އިން އިތުރު5ރަށަކަށް ކޮމިއުނިޓީ ފަންޑުގެ އެހީ ދީފި އެވެ.\nބީއެމްއެލް ގެ ކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭސާބަހަށް މަސައްކަތްކުރާ ޖަމިއްޔާތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީވުމުގެ ގޮތުން ތަޢާރަފްކުރި ފަންޑެކެވެ.\nއެގޮތުން މިއަހަރުގެ ދެވަނަ ކުއާޓަރުގައި ހުށަހެޅި ޕްރޮޕޯސަލްތަކުގެ ތެރެއިން އެންމެ ފާހަގަ ކޮށްލެވޭ ފަސް ޕްރޮޖެކްޓަކީ ހދ. ހަނިމާދޫ ސްކޫލް ލައިބްރަރީ ތަރައްގީކުރުން – ހަނިމާދޫ ޒުވާނުންގެ ޖަމިއްޔާ، ށ. ޅައިމަގުގައި ޕިކްނިކް ސަރަހައްދެއް ތަރައްގީކުރުން – ޅައިމަގު އެކުވެރިންގެ ރޫހު އާއި ލ. ގަމުގެ އަތިރިމަތީގައި ސޯލާ ލައިޓްހަރުކޮށް ކޮމިއުނިޓީ ޕާކެއް ހެދުން – –އިބްރާހިމް ނިޔާޒް އެެވެ. އަދި ގދ. ފިޔޯރީގައި އައުޓްޑޯ ކޮމިއުނިޓީ ލައިބްރަރީއެއް ހެދުން – ފިޔޯރީ އެސޯސިއޭޝަން ފޯ ކޮމިއުނިޓީ އެމްޕަވަމެންޓް އާއި އައްޑޫސިޓީ މަރަދޫގައި ކޮމިއުނިޓީ ޕާކެއް ހެދުން – އިބްރާހިމް އާތިފް އެވެ.\nމިކަމާއި ގުޅިގެން ބީއެމްއެލްގެ މެނޭޖަރ ޕަބްލިކް ރިލޭޝަންސް މުހައްމަދު ސައީދު ވިދާޅުވީ އަހަރެންގެ ބޭންކް ކޮމިއުނިޓީ ފަންޑަށް ގިނަ ޕްރޮޕޯސަލްތަކެއް ރާއްޖޭގެ އެކި ކަންކޮޅުތަކުން ލިބިފައިވާ ކަމަށެވެ.\n“މި ފިޔަވަހީގައި ހޮވި ފަސް ޕްރޮޖެކްޓާއެކު މި ފަންޑުގެ ދަށުން މިހާތަނަށް 50 ރަށެއްގައި މުޖުތަމައަށް ފައިދާހުރި ޕްރޮޖެކްޓްތަކެއް ހިންގުމަށް އެހީތެރިކަން ފޯރުކޮށްދީފައިވޭ. ޖަމިއްޔާތަކުންނާއި އާންމު ފަރުދުންގެ ފަރާތުން ރަށްރަށަށް ނުހަނު ބޭނުންތެރި މިފަދަ ޕްރޮޖެކްޓްތައް ކަރުދާހަށް ގެންނަވައި ކޮވިޑް-19 އާއެކު ދިމާވެފައިވާ ގޮންޖެހުންތަކާއެކުވެސް އަމަލީ މަސައްކަތް ނިންމެވުމަށް ކުރައްވާ ބުރަ މަސައްކަތްތައް ފާހަގަކޮށް އެފަރާތްތަކަށް ޝުކުރު ދަންނަވަން،” ސައީދު ވިދާޅުވި އެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތަޢުލީމާއި، ކުޅިވަރު ހަރަކާތްތަކާއި ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.\nމިއަހަރުގެ ކޮންމެ ކުއާޓަރއެއްގައި ހުށަހެޅޭ ޕްރޮޕޯސަލްތަކުގެ ތެރެއިން ކޮންމެ ކުއާޓަރއެއްގައި ފަސް ޕްރޮޕޯސަލް ހޮވައި، ކޮންމެ ޕްރޮޕޯސަލެއްގައި ހިމެނޭ ހަރާކާތް ހިންގުމަށް 50،000 ރުފިޔާ އަންނަނީ ދެމުން ނެވެ.


Viyafariah fahi hidhmayithakaeku Ooredoo business portfolio tha-arafkohfi\nވިޔަފާރިއަށް ފަހި ހިދުމަތްތަކާއެކު އުރީދޫ ބިޒްނަސް ޕޯޓްފޯލިއޯ ތައާރަފުކޮށްފި\nވިޔަފާރިއަށް ހާއްސަ ހިދުމަތްތަކެއް ދޭނެ\nއުރީދޫ ގްރޫޕަށް ރާއްޖެ ހާއްސަ\nޖެންގައި ފެށި ބައްދަލުވުމުގައި ގިނަ ވިޔަފާރިތައް ބައިވެރިވޭ\nއުރީދޫ ސީއީއޯ ވިކްރަމް ސިންހަ.--\nވިޔަފާރިއަށް ފަހި ގިނަ ހިދުމަތްތަކާއެކު އުރީދޫ "ބިޒްނަސް ޕޯޓްފޯލިއޯ" މިއަދު ތައާރަފުކޮށްފި އެވެ.\n"ހޮޓެލް ޖެންގައި" މިއަދު ބޭއްވި ރަސްމިއްޔާތެއްގައި އުރީދޫ އާއި ހުވާއޭ ކުންފުނި ގުޅިގެން ތައާރަފުކުރި "ފޮލޯ ޔޯ ބިޒްނަސް އިންސްޓިންކްޓް" އާ ބެހޭ ގޮތުން އުރީދގެ ސީއީއޯ ވިކްރަމް ސިންހަ ވިދާޅުވީ އެ ކުންފުންޏަކީ ދުނިޔޭގެ އެކި ކަންކޮޅުތަކުގައި ވިޔަފާރީގެ ހިދުމަތް ދެމުން ގެންދާ ވިޔަފާރީގެ ޕާޓްނަރެއް ކަމަށެވެ. އަދި ރާއްޖެއަކީ އުރީދޫ ގްރޫޕުން ވަރަށް ބޮޑު އަހައްމިއްޔަތުކަން ދޭ ގައުމެއް ކަމަށެވެ.\n"އުރީދޫ ގްރޫޕަށް ރާއްޖެ ވރަށް އްސަ. އަޅުގަނޑުމެންގެ މަސައްކަތް ކުރަމުން މިދަނީ ދިވެހި ވިޔަފާރިތަކަށް ހާއްސަ ހިދުމަތްތަކެއް ތައާރަފު ކުރުމަށް،" ވިކްރަމް ވިދާޅުވި އެވެ.\nއޭނާ ވިދާޅުވީ އެ ކުންފުންޏަށް ރާއްޖޭގައި ލޭންޑް ލައިން އިންޓަނެޓު ހިދުމަތް ދިނުމުގެ ހުއްދަ ލިބުމާ ގުޅިގެން ވިޔަފާރިތަކަށް ހާއްސަ ހިދުމަތްތަކެއް ތައާރަފުކޮށްފައިވާ ކަމަށެވެ.\n"މި ބައްދަލުވުން [މިއަދު ޓްރޭޑާސް ހޮޓެލްގައި ފެށި] ބައްދަލުވުމުގެ މަގުސަދަކީ މި ހިދުމަތްތައް އިތުރަށް ފުރިހަމަ ކުރުމަށް ޕާޓްނަރުންގެ ހިޔާލު ހޯދުން،" ވިކްރަމް ވިދާޅުވި އެވެ.\nހޮޓެލް ޖެންގައި ކުރިއަށްދާ ބައްދަލުވުމުގެ ތެރެއިން.---\nރާއްޖޭގެ ގިނަ ވިޔަފާރިތަކާއެކު އުރީދޫން އެއް ދުވަހަށް ކުރިއަށް ގެންދާ ވޯކްޝޮޕްގައި އިންފޮމޭޝަން އެންޑް ކޮމިއުނިކޭޝަން ޓެކްނޮލޮޖީ (އައިސީޓީ) ދާއިރާގައި ލިބެން ހުރި ގިނަ ސޮލިއުޝަންތަކުގެ މައުލޫމާތު ދޭނެ އެވެ.\nއުރީދޫގެ ސީއީއޯ ވިކްރަމް ވިދާޅުވީ މަގުސަދަކީ އުރީދޫގެ ތަޖުރިބާ ބޭނުންކޮގެން ވިޔަފާރިތަކަށް އެންމެ ބޭނުންވާ ހައްލު ގެނެސް ދިނުން ކަމަށެވެ.\n"ހަމަ އެކަނި ހިދުމަތް ދިނުމެއް ނޫން އަޅުގަނޑުމެންގެ އަމާޒަކީ. ރާއްޖޭގެ ރިސޯޓް މާކެޓަށް ބޭނުންވޭ ފެންވަރު ރަނގަޅު ހިދުމަތް. އެހެންވެ އެންމެ އެކަށީގެންވާ އަގެއްގައި ހިދުމަތް ދިނުމަށް ވެސް ބޭނުންވޭ."\nއުރީދޫން ވިޔަފާރިއަށް ހާއްސަކޮށްގެން ފިކްސްޑް އިންޓަނެޓުގެ ހިދުމަތާއި ފިކްސްޑް ވޮއިސް އަދި ޖީޕީއެންގެ އިތުރުން ވައިފައި އާއި އައިޕީޓީވީގެ ހިދުމަތާއި ޕީބީއެކްސް އަދި ސީސީޓީވީ ފަދަ ފަހުގެ ހިދުމަތްތައް ދެމުން ގެންދެ އެވެ.\nމޫލީއިން އައިޕެޑާއި މެކްބުކް ޕްރޯ ޕްރީއޯޑަރަށް\nރާއްޖެއިން ޖަރުމަނު ރޮބޮޓެއް ކޮންޓްރޯލް ކޮށްފި\nއުރީދޫ އިންޓަނެޓު ހިދުމަތް މަކުނުދުއަށް


Dr. Ziyaadh ge aduehunthah nimijje, 30 dhuvas thereygai hukum kuranee | ThePress\nޑރ. ޒިޔާދުގެ އަޑުއެހުންތައް ނިމިއްޖެ، 30 ދުވަސް ތެރޭގައި ހުކުމް ކުރަނީ\nމަޖީދީ މަގަށް އިންވެގެން ހުންނަ ޒިކުރާ މިސްކިތް އިމާރާތް ކުރުމުގެ މަސައްކަތް ހަވާލު ކުރުމުގައި ކޮރަޕްޝަނަށް މަގުފަހިވާ ގޮތަށް ކަންތަށް ކޮށްފައި ވާތީ ކުރީގެ އިސްލާމިކް މިނިސްޓަރު، ޑރ އަހުމަދު ޒިޔާދު / ހަލަވެލި، ބ. އޭދަފުށި މައްޗަށް އުފުލާފައިވާ ދައުވާގެ އަޑުއެހުންތައް ނިމިއްޖެއެވެ.\nޒިޔާދުގެ މައްޗަށް އުފުލާފައި ވަނީ ޒިކުރާ މިސްކިތް އިމާރާތް ކުރުމުގެ މަސައްކަތް ހަވާލު ކުރުމުގައި ކޮރަޕްޝަނަށް މަގުފަހިވާ ގޮތަށް އަމަލު ކޮށްފައިވާ ކަމުގެ ދައުވާއެވެ.\nކްރިމިނަލް ކޯޓުގައި އިއްޔެ ބޭއްވި އަޑުއެހުމުގައި އޮތީ ހުލާސާ ބަޔާން އިއްވުމެވެ. މައްސަލަ ބައްލަވަމުން ގެންދަވާ ގާޒީ މުހައްމަދު މިސްބާހު ވަނީ 30 ދުވަހުގެ ތެރޭގައި ހުކުމް ކުރުމަށް ނިންމަވާފައެވެ.\nއެ ދައުވާ އުފުލާފައި ވަނީ އިސްލާމިކް މިނިސްޓަރުގެ މަގާމުގައި އޭނާ ހުންނެވި އިރު ޒިކުރާ މިސްކިތް ހުރި ބިމުގައި 10 ބުރީގެ އިމާރާތެއް އެޅުމަށް އެސްޖޭ ކޮންސްޓްރަކްޝަނުން ޕްރޮޕޯސަލެއް ހުށަހެޅުމުން ދައުލަތަށް ގެއްލުންވާ ގޮތަށް އެއްބަސްވުން ގާއިމު ކޮށްފައި ވާތީ އާއި، އެ އެއްބަސްވުމުގައި ސޮއިކުރުމުގެ ސަބަބުން އެސްޖޭ ކޮންސްޓްރަކްޝަނަށް އިކުއިޓީގެ ގޮތުގައި ގޮތުގައި 30 މިލިއަން ރުފިޔާ ދައްކާފައި ވާއިރު އެކަމުން އެއްވެސް ފައިދާއެއް ދައުލަތަށް ނުލިބި އެސްޖޭ ކޮންސްޓްރަކްޝަނަށް ނާޖާއިޒު ފައިދާއެއް ހޯދާދީފައިވާ މައްސަލައާ ގުޅިގެނެވެ.\nސައީދުގެ މައްޗަށް އުފުލާފައިވާ ދައުވާ ސާބިތުވެއްޖެނަމަ 1 އަހަރާއި7މަހާއި6ދުވަހުގެ ޖަލު ހުކުމެއް އަންނާނެއެވެ.


Himabihssaai Gulhey Gothun Konmmehen Ingen Jehey Mauloomaathuthah! - Vaguthu\nހަނދާން ކުރާތި! ނުރައްކާ ކުޑައެއް ނޫން! - 12 ގަޑިއިރު ކުރިން\nހިމަބިއްސާއި ގުޅޭގޮތުން ކޮންމެހެން އެނގެން ޖެހޭ މައުލޫމާތުތައް!\n5 މަސް ކުރިން ( ޖެނުއަރީ 14, 2020 )\nހިމަބިއްސަކީ ވައިރަސްއެއްގެ ސަބަބުން ޖެހޭ ގައިންގަޔަށް އަރާ ވަރަށް ނުރައްކާތެރި ބައްޔެކެވެ. މިބަލި ޖައްސަނީ ޕެރަމިކްސޯ ވައިރަސްގެ ތެރޭގައި ހިމެނޭ މީސްލް ވައިރަސްގެ ސަބަބުންނެވެ. އާންމު ގޮތެއްގައި މިބުނި ވައިރަސް އަކީ ނޭވާލާ ނިޒާމަށް ބަލި ޖައްސުވާ ވައިރަސް އެކެވެ.\nގިނައިން ޖެހެނީ ކުޑަކުދިންނަށް ކަމަށްވިޔަސް އާންމުކޮށް ހުރިހާ އުމުރެއްގެ މީހުންނަށް ވެސް ހިމަބިހި ޖެހިދާނެއެވެ. އެއްފަހަރު ހިމަބިހި ޖެހުމުން މުޅި އުމުރަށް އެމީހާ ހިމަބިހިން ދިފާޢުކޮށް ދެއެވެ. 1963 ވަނަ އަހަރު ހިމަބިހިން ރައްކާތެރިވުމަށް ވެކްސިން ތަޢާރަފްކުރި ފަހުން ހިމަބިހި ޖެހޭ މިންވަރު ނިސްބަތުން ދަށްވެގެން ގޮސްފައިވެއެވެ.\nހިމަބިހި ޖެހޭ ސަބަބުތައް\nހިމަބިހި ޖެހެނީ "މީސްލްސް ވައިރަސް"ގެ ސަބަބުންނެވެ. މިއީ ޕެރަމިކްސޯ ވައިރަސްގެ ތެރޭގައި ހިމެނޭ "މޯބިލިވައިރަސް"ގެ ވައްތަރެކެވެ. މިއީ އާރުއެންއޭ ވައިރަސްއެކެވެ. އިންސާނުންގެ ހަށިގަނޑަކީ މިވައިރަސް ގެ ނަސްލު ދަމަހައްޓުމަށް ހިޔާވަހިކަން ހޯދާ ހިޔާވެއްސެވެ. އެއްވެސް އެހެން ދިރޭއެއްޗެއްގައި މިވައިރަސް ރިޒާވަރެއްގެ ގޮތުން ހުންނަކަން ހޯދިފައެއް ނުވެއެވެ.\nHima Bihi Jehifai Huri Meehaku Madu Kuri Thanehgai 1 Gadi Iru Vandhen Virus Huhnaanehttps://t.co/RBiPUE5Csb\n— Vaguthu Online (@VaguthuOnline) January 13, 2020\nހިމަބިއްސަކީ ގައިންގަޔަށް އަރާ ބައްޔެއް!\nހިމަބިހި ޖެހިފައިވާ މީހާގެ ފުށުން އެހެން މީހުންގެ ގަޔަށް ބަލި ފަތުރަނީ ބައްޔާއި ގުޅިގެން ގައިގައި ނަގާ ބިހިތައް ފެނުމުގެ5ދުވަސް ކުރިންނާއި، އަދި ބިހިތައް ފެނުމަށްފަހު5ދުވަސް ހަމަވުމާއި ދެމެދުގައި އޮންނަ މުއްދަތުގެ ތެރޭގައެވެ. މިއީ ހިމަބިހީގެ ބަލި ފަތުރާ މުއްދަތެވެ. ހިމަބިހި ޖެހިފައި ތިބޭ މީހުންނާއި، އެކުއުޅޭ 90 އިންސައްތަ މީހުންނަށް ހިމަބިހި ޖެހުމުގެ ފުރުޞަތު ބޮޑުކަމަށް ބުނެވެއެވެ.\nހިމަބިހީގެ ވައިރަސް ހިޔާވަހިކަން ހޯދައިގެން ތިބެނީ ބަލިޖެހިފައި ހުންނަ މީހާގެ ކަރާއި، ނޭފަތުގެ އެތެރެއިން ލެވިފައިވާ ތެތް ދުލި ފަށަލަައިގެ ތެރޭގައެވެ. އެހެންކަމުން ބަލިޖެހިފައިވާ މީހާ ކެއްސާ، ކިނބިހި އެޅުމުގެ ތެރޭގައި، ވައިގެ ތެރެއަށް ވައިރަސްތައް ބޭރުވެގެން ދެއެވެ. އަދި ނޭވާލުމުގެ ޒަރިއްޔާއިން ސަލާމަތުން ހުރި މީހާގެ ހަށިގަނޑަށް ވައިރަސް ވާޞިލްވެ، އެމީހަކަށް ބަލި ޖައްސުވައެވެ.\nހަމަ މިހެން ވައިރަސް އާއި ތަޣައްޔަރުވެފައިވާ އެއްޗަކަށް މިސާލަކަށް ބަލިމީހާ ގެންގުޅޭ ޓިޝޫ، ރުމާ، ތުވާލި ފަދަ އެއްޗެއްގައި އަތްލުމަށްފަހު، ސަލާމަތުން ހުރި މީހާ އަތްނުދޮވެ، އަނގަޔަށް އަތްލައިފިނަމަ އެމީހަކަށް ބަލިޖެހިދާނެއެވެ. ވައިރަސް އާއި ތަޣައްޔަރުވެފައިވާ ތަކެތީގައި ހީވާގިކަމާއެކު ވައިރަސް2ގަޑިއިރުގެ މުއްދަތަށް ދިރިދެމި ހުރެއެވެ. ހަމަ މިހެން ކެއްސާއި ކިނބިހިއެޅުމުގެ ތެރޭގައި ވައިގެ ތެރެއަށްދާ ވައިރަސް ވެސް ރައްކާތެރިކަމާއެކު2ގަޑިއިރެއްހާއިރު ދިރިހުރެއެވެ.\nހިމަބިހި ފެތުރެނީ ކިހިނެތް؟\n• ބަލިމީހާ ކެއްސާ ކިނބިހިއެޅުމުގެ ތެރޭގައި ބޭރުވާ ޖަރާސީމު ސަލާމަތުން ހުރި މީހާގެ ހަށިގަނޑަށް ވާޞިލްވުމުން\n• ޖަރާސީމާއި ތަޣައްޔަރުވެފައިވާ އެއްޗެއްގައި އަތްލެވުމަށްފަހު، އަތްނުދޮވެ، ނޭފަތް، އަނގަ ނުވަތަ ލޮލުގައި އަތްލުމުން\n• ބަލިޖެހިފައިވާ މީހާ ބޭނުންކޮށްފައިވާ ކާބޯތަކެތި އަނެކާ ބޭނުންކުރުން ނުވަތަ މަދުން ނަމަވެސް މިގޮތަށް ހިމަބިހި ޖެހޭ\nVaccine Jahan Beynun Nuviyas Vaccine Dheynan - Health Ministryhttps://t.co/HPTjGEy0xJ\nހިމަބިހި ޖެހުމުގެ ފުރުޞަތު ބޮޑު ފަރާތްތައް\nހިމަބިހި ޖެހުމުގެ ފުރުސަތު ބޮޑޫ ހަށިގަނޑުގެ ދިފާޢީ ބާރު ދަށްވެފައިވާ ކުޑަކުދިންނާއި މީހުނަށެވެ. އެގޮތުން ލޭގެ ކެންސަރާއި، އޭޑްސް ފަދަ ބަލިތަކާއި، އަދި ސްޓީރޮއިޑް ފަދަ ބޭސް ބޭނުންކުރުމުގެ ސަބަބުން ދިފާޢީ ބާރު ދެރަވެފައިވާ މީހުންނަށް ފަސޭހައިން ހިމަބިހި ޖެހޭގޮތްވެއެވެ. އަދި ހިމަބިހި އާންމު ހިސާބުތަކަށް ދަތުރުކޮށްއުޅޭ މީހުނަށް ފަސޭހައިން މި ބަލިޖެހެއެވެ. ސަބަބަކީ ހިމަބިއްސަކީ ވަރަށް ފަސޭހައިން ގައިންގަޔަށް އަރާ ބައްޔަކަށްވާތީއެވެ. މީގެ އިތުރުން ކާނާ ގޯސްވުން ކުރިމަތިވެފައިވާ ކުޑަކުދިންނާއި މީހުންނަށާއި، ވިޓަމިން އޭ ހަށިގަނޑުގައި މަދުވެފައިވާ ކުޑަކުދިންނާއި މީހުން އަދި މާބަނޑު މީހުންނަށް މި ބަލި ޖެހުމުގެ ފުރުސަތު ބޮޑެވެ.\nހިމަބިހި ބަލި ޖެހުމުން ފެންނާނެ އަލާމާތްތައް\nބަލީގެ އުދަނގޫތައް ފެންނަން ހޭދަވާ މުއްދަތު: ބަލީގެ ޖަރާސާމް ހަށިގަނޑަށް ވަނުމަށްފަހު، ހަށިގަނޑުގައި ގިނަވެ، އިތުރުވެ، އޭގެ ސަބަބުން ބަލީގެ އުދަނގޫތައް ބަލިމީހާ އަށް ކުރިމަތިކުރުވުމަށް ވަކި މުއްދަތެއް ބޭނުން ވެއެވެ. އެގޮތުން ހިމަބިހި ޖައްސާ ވައިރަސް ހަށިގަނޑަށް ވަނުމަށްފަހު އޭގެ އަލާމާތްތައް ފެނުމާއި ދެމެދު، 8-12 ދުވަހާއި ދެމެދުގެ މުއްދަތެއް ހޭދަވެއެވެ. ބައެއް ފަހަރު 7-21 ދުވަހާއި ދެމެދުގެ މުއްދަތެއް ހޭދަވުމަކީ ވެސް ހުރުމަކީ ވެދާނެ ގޮތެކެވެ.މިމުއްދަތަކީ ހަށިގަނޑުގައި ވައިރަސްތައް ގިނަވެ އިތުރުވާ މުއްދަތެވެ.\nބަލިފަތުރާ މުއްދަތު: އެހެން މީހުން ގަޔަށް ބަލި ފަތުރަނީ ބައްޔާއި ގުޅިގެން ގައިގައި ނަގާ ބިހިތައް ފެނުމުގެ (2-4 ދުވަސް) ނުވަތަ5ދުވަސް ކުރިން ފެށިގެން، އަދި ބިހިތައް ނަގަށް ފެށުމަށްފަހު އަންނަ ފުރަތަމަ5ދުވަހާއި ދެމެދު ހޭދަވާ މުއްދަތުގެ ތެރޭގައެވެ. މިއީ ހިމަބިހީގެ ބަލި ފަތުރާ މުއްދަތުއެވެ.\nހިމަބިހި ޖެހުމުން އެންމެ ފުރަތަމަ ފެންނަ އަލާމާތަކީ ގަދަޔަށް ހުން އައުމެވެ. އާންމު ގޮތެއްގައި ހިމަބިހި ޖެހުމުން އަންނަ ހުން ހުންނަނީ 38 ޑިގްރީ ސެލްޒިއަސް އަށްވުރެ މަތީގައެވެ. ބައެއް ފަހަރު ހުންގަދަވެގެން ގޮސް 40 ޑިގްރީ ސެލްޒިއަސް އަށް ވެސް އަރައެވެ. އެއަށްފަހު ފެންނަ އަލާމާތްތަކުގެ ތެރޭގައި ނޭފަތުން އަރިދަފުސް ނުވަތަ ފެންއައުން، ކިނބިހިއެޅުން، ކަރުތެރެ ހަލާކުވެ ފާރުވުން، ކެއްސުން، ވަރުބަލިވުން، ނުތަނަވަސްވުން، ގައިގައި ނުވަތަ މަސްތަކުގައި ރިހުން، އަދި ކާހިތްނުވުން ފަދަ ކަންތައްތައް ހިމެނެއެވެ. ވަރަށް ގިނަ ފަހަރު ލޯރަތްވެ،ލޮލަށް ލޭއެރި، ހިރުވައި، ދުޅަވެ، އައްޔަށް ތަހައްމަލު ނުކުރެވޭގޮތް (އަލިވުމުން އުދަނގޫވުން) ދިމާވެއެވެ. މަދުން ނަމަވެސް ހަށިގަނޑުގެ އެކި ހިސާބު ތަކުގައި ގޮށްލުމަކީ ވެދާނެ ގޮތެކެވެ.\nމަތީގައި ބަޔާންކުރެވުނު އަލާމާތްތައް 3-5 ދުވަހާއި ދެމެދުގެ މުއްދަތަކަށް ދެމިހުރެއެވެ. މިއަލާމާތްތައް ފެންނަ މަރުހަލާ ނިމޭ ހިސާބުގައި (ގާތްގަނޑަކަށް ހިމަބިހި ޖެހޭތާ4ވަނަ ދުވަސް ހާތާގައި) އަނގައިގެ ތެރޭގައި ކުދިކުދި ރަތްއަޅި ކުލައިގެ ތިކިތަކެއް (އަޅިނޫކުލައިގެ) ނުވަތަ ލައްތަކެއް ހުންނަ އެއްޗެތި ތަކެއް ފާޅުވެއެވެ. މިރަތްތިކިތަކަށް ކިޔަނީ "ކޮޕްލިކް ސްޕޮޓް"އެވެ. މިރަތްތިކިތައް ނަގާފައި ހުންނަނީ ކޮލުތެރޭގައެވެ. އަނގައިގެ ތެރޭގައި މި ތިކިތައް ހުންނައިރު ހީވާނީ "ވެލިފުށް" ތަކެއް ހުންނަ ހެންނެވެ. ގާތްގަނޑަކަށް 18 ގަޑިއިރުގެ ތެރޭގައި މި ރަތްތިކިތައް ފިލައިގޮސް، ރަތް ކުލައަކަށް ހުންނަ ކުދިކުދި ބިހިތަކެއް ހަށިގަނޑުން ފާޅުވާން ފަށައެވެ. މިބިހިތައް ހުންނަނީ ތުންބިހި ނުވަތަ ފެންބިހި ތަކެއްގެ ސިފައިގައެވެ.\nހަށިގަނޑުގައި ނަގާ ރަތް ކުލައިގެ ބިހިތައް ފުރަތަމަ ނަގަނީ ނިއްކުރި މަތިން ގޮސް ބޮލުގެ އިސްތަށި ފެށިފައި ހުންނަ ހިސާބުންނެވެ. އެއަށްފަހު، މޫނާއި، ކަރު އަދި ކަންފަތުގެ ފަހަތުގައެވެ. އެއަށްފަހު 3-2 ދުވަހުގެ ތެރޭގައި، ބުރަަކަށި، މޭމަތި، އަތް، އަތްތިލަ، ފައި، ފައިތިލަ، އަދި މުޅި ހަށިގަނޑަށް ބިހިތައް ފެތުރިގެން ދެއެވެ. މިބިހިތައް ނަގާ ދުވަސްވަރު ހުން ހުންނަ މިންވަރު 40 ޑިގްރީ ސެލްޒިއަސް އަށް މަތިވެގެން ދެއެވެ. ނަމަވެސް2ދުވަހެއްގެ ތެރޭގައި ކުރިން ހުރި މިންވަރަށް ހުން އަނބުރާ ރުޖޫއަ ވެއެވެ. ހިމަބިހި ޖެހުމުން ހަށިގަނޑުގައި ނަގާ ބިހިތައް ގާތްގަނޑަކަށް 4-7 ދުވަހުގެ މުއްދަތަށް ދެމިހުރެއެވެ. ކޮންމެވެސް ވަރަކަށް ބައެއް ފަހަރު ބިހިތައް ހިރުވައި ކަހާގޮތް ވެއެވެ. އެއަށްފަހު ބިހިތައް ތިރިވެ، ރަގަޅުވެދެއެވެ. ބިހިތައް ތިރިވެ ދިއުމުން ބައެއް ފަހަރު ހަށިގަނޑުގައި މުށިކުލައިގެ ލައްތަކެއް ހުރެދާނެ އެވެ. ނަމަވެސް މަޑުމަޑުން މިލައްތައް ވެސް ފިލައި ނެތިދެއެވެ. ބިހިތައް ތިރިވެ، ފިލައި، ނެތިދާން ފަށަނީ ބިހިތައް ފެންނަށް ފެށި ތަރުތީބުންނެވެ. މާނައަކީ އެންމެ ފުރަތަމަ ބިހިތައް ތިރިވެ ފިލާނީ، މޫނާއި ކަރުންނެވެ. ބިހިތައް ފުރަތަމަ ނަގާ ދުވަސްވަރު ބިހިތަކަށް ފިއްތާލުމުން ހަންގަނޑުގެ ކުލަ ހުދުވެގެން (ފަނޑުވެގެން) ދާނެއެވެ. ނަމަވެސް ދެތިން ދުވަސް ފަހުން މިބުނި ގޮތަށް ހަންގަނޑަށް ނުވަތަ ބިހިތަކަށް ފިއްތާލުމުން ހަންގަނޑުގެ ކުލަ ފަނޑުވެގެނެއް ނުދާނެ އެވެ.\nއާންމު ގޮތެއްގައި ހިމަބިހި ޖެހުމަށްފަހު، އޭގެ ސަބަބުން އިތުރު ނުރައްކާތަކާއި ދިމާނުވާނަމަ، 7-10 ދުވަހާއި ދެމެދުގެ މުއްދަތެއްގެ ތެރޭގައި އެބަލީގެ އުދަނގޫތައް ފިލައިގޮސް ރަގަޅުވެދެއެވެ.\nހިމަބިހި ޖެހި ރަގަޅުނުވެ، ގިނަ ދުވަސްވުމުން ބައެއް ފަހަރު ނުރައްކާތެރި މައްސަލަތައް ފެންމަތިވެގެން އާދެއެވެ. އާންމު ގޮތެއްގައި މިއުދަނގޫތައް5އަހަރުން ދަށުގެ ކުދިންނާއި، 20 އަހަރުން މަތީގެ މީހުންނާއި ،ދިފާޢީ ބާރު ދަށް މީހުންނަށް، އަދި ކާނާ ގޯސްވުން ކުރިމަތިވެފައިވާ ކުދިން ނުވަތަ ރަގަޅުކާނާ ނުލިބޭ ކުދިންނަށް، ކުރިމަތިވާ މިންވަރު އިތުރުކަން ވަނީ ފާހަގަ ކުރެވިފައެވެ. ހިމަބިހި ޖެހޭ 30 އިންސައްތަ މީހުންނަށް މިއިން ކޮންމެވެސް އުދަނގުލެއް ކުރިމަތިވާކަމަށް ދިރާސާ ތަކުން ދައްކައެވެ.\n(ހ) – ނޭވާލާ ނިޒާމަށް ދިމާވާ މައްސަލަތައް: ނޭވާލާ ނިޒާމަށް ކުރިމަތިވާ މައްސަލަތަކުގެ ތެރޭގައި، ލަގޮނޑި ދުޅަވުން، ނިއުމޯނިޔާ ޖެހުން، ވައިނޮޅި ދުޅަވުން، ފުއްޕާމޭގެ ތެރޭގައި ހުންނަ ކުދި ވައިކޮތަޅުތައް ދުޅަވުން، އަދި ކަންފަތުގެ މެދުބައިގައި ޖަރާސީމު އެޅުން ފަދަ ކަންތައްތައް ހިމެނެއެވެ. ނިއުމޯނިޔާ ޖެހުމުން ދިމާވެދާނެ އުދަނގޫ ތަކުގެ ތެރޭގައި ނޭވާކުރުވުން، ނޭވާލާން އުދަނގޫވުން، މޭގައި ރިހުން ފަދަ ކަންތައްތައް ހިމެނެއެވެ.\n(ށ) – ލޮލަށް ދިމާވާ މައްސަލަތައް: ލޮލަށް ކުރިމަތިވާ މައްސަލަތަކުގެ ތެރޭގައި، ލޮލުރޯގާ ޖެހުން(Conjunctivitis) ، ލޮލުގެ ކުރިމަތީގައި އިންނަ ސާފު ކަވަރު ނުވަތަ ލޮލުގެ ހާމަދުލި(Cornea) އޭ ކިޔޭ މަޑު ޖެލީކޮޅެއްފަދަ ސާފު ބައި ދުޅަވުން، އަދި އެބައި(ލޮލުގެ ހާމަދުލި) އާދަޔާ ޚިލާފަށް މަޑުވުން، ލޮލުގެ ހާމަ ދުލީގައި ފާރުހެދުން(Corneal ulcer) ، ލޯދުޅަވުން އަދި ލޯއަނދިރިވުން ފަދަ ކަންތައްތައް ހިމެނެއެވެ. އާންމު ގޮތެއްގައި ރޯނާވެ، ލޯއަދިރިވުމުގެ މައްސަލަ ދިމާވަނީ ވިޓަމިން އޭ މަދުވުން ކުރިމަތިވުމާއެކު ހިމަބިހި ޖެހުމުންނެވެ. މީގެ އިތުރުން ލޮލުނާރަށް ހިމަބިހީގެ ވައިރަސްގެ އަސަރު ކުރުމަކީ ވެސް ލޯއަނދިރިވުން މެދުވެރިކުރުވާ ސަބަބެކެވެ.3ވަނަ ދުނިޔޭގެ ގައުމުތަކުގައި ލޯއަދިރިވުން ދިމާވާ މައިގަނޑު ސަބަބަކީ ވެސް ހިމަބިހި ޖެހުމެވެ. ތަފާތު ހިސާބުތަކުން ދައްކާގޮތުގައި މިފަދަ ގައުމުތަކުގައި އަހަރަކު 60 ހާސް ކުދިންނަށް ހިމަބިހި ޖެހިގެން ލޯއަދިރިވެއެވެ. މަދުން ނަމަވެސް ހިމަބިހި ޖެހުމުން ލޯއަވަރުވުން ކުރިމަތިވާކަން ފާހަގަ ކުރެވެއެވެ. މިއީ ހިމަބިހީގެ ވައިރަސްގެ އަސަރު ލޮލުގެ ނާރާއި މަސްތަކަށް ކުރުމުން މެދުވެރިވާ ކަމެކެވެ.\n(ނ) – ހަޖަމުކުރާ ނިޒާމަށް ދިމާވާ މައްސަލަތައް: ހަޖަމުކުރާ ނިޒާމަށް ކުރިމަތިވާ މައްސަލަތަކުގެ ތެރޭގައި، އަނގަ ފާރުވުން، އަދި ބޭރަށްހިންގުން ފަދަ ކަންތައްތައް ހިމެނެއެވެ. ބޭރަށްހިންގުމަކީ ހިމަބިހި ޖެހޭ މީހުންނަށް އެންމެ އާންމުކޮށް ދިމާވާ އެއް ނުރައްކަލެވެ. ގާތްގަނޑަކަށް މިބަލިޖެހޭ މީހުންގެ ތެރެއިން 8 އިންސައްތަ މީހުންނަށް ބޭރަށްހިންގުމުގެ މައްސަލަ ދިމާވެއެވެ. މީގެ އިތުރުން މޭގަނޑު ދުޅަވުމުގެ މައްސަލަ ވެސް މަދުންނަމަވެސް ކުރިމަތިވެއެވެ.\n(ރ) – ނާރުތަކުގެ ނިޒާމަށް ދިމާވާ މައްސަލަތައް: ސިކުނޑިއާއި ނާރުތަކުގެ ނިޒާމަށް ކުރިމަތިވާ މައްސަލަތަކުގެ ތެރޭގައި ސިކުނޑި ދުޅަވުން، ވާގިއެރުން، ފިޓުޖެހުން ފަދަ ކަންތައްތައް ހިމެނެއެވެ. ބައެއް ހޭވެރިކަން ގެއްލި ފުރާނަ އަށް ނުރައްކާވުމަކީ ވެސް ވެދާނެ ގޮތެކެވެ. ސިކުނޑި ދުޅަވުން ކުރިމަތިވާ މީހުންގެ ތެރެއިން 15 އިންސައްތަ މީހުން ދުނިޔެ ދޫކުރާ ކަމަށް ތަފާތު ހިސާބުތައް ދައްކައެވެ. ސިކުނޑި ދުޅަވުމުގެ މައްސަލަ އާންމުކޮށް ދިމާވަނީ ހިމަބިހިޖެހިގެން ހަމުން ނަގާ ބިހިތައް ފެންނަތާ ގާތްގަނޑަކަށް ހައެއްކަ ދުވަސް ފަހުންނެވެ. ސިކުނޑި ދުޅަވުން ކުރިމަތިވުމުން ފެނިދާނެ އަލާމާތްތަކުގެ ތެރޭގައި، ބޮލުގައި ރިހުން، ހޮނޑުލުން، ތާއްޔަށްޖެހުން، ކަރުހަރުއެރުން، ވާގިއެރުން، އަދި ހޭވެރިކަން ގެއްލުން ހިމެނެއެވެ.\n(ބ) - ހަށިގަނޑުން ފެންހުސްވުން: އެގޮތުން ހަށިގަނޑުން ފެން ހުސްވުމުގެ އަލާމާތްތައް ފާހަގަކޮށް އެކަންކަން ދެނެގަތުން މުހިއްމެވެ. އެގޮތުން ކުޑަކުއްޖެއްގެ ފުށުން ފެން ހުސްވުމުން ފެނިދާނެ އަލާމާތްތަކުގެ ތެރޭގައި:-\no ރޯއިރުގައި އަނގައާއި ދޫ ހިކިފައި ހުރުން\no ރޯވަގުތުގައި ކަރުނަ ނެތުން\no ނެޕީ ބަދަލުކުރުމަށްފަހު ތިންގަޑިއިރުވާއިރުވެސް ނެޕީ ތެމިފައި ނެތުން\no ބަނޑާއި ލޯ އަދި ކޯމަތި ހިނދިފައި ނުވަތަ ވަޅުވަދެފައިވުން\no ސިކުނޑިވަޅު ހިނދި އަޑިއަށްދިއުން\no ހުން ވަރަށް ގަދަކޮށް ހުރުން\no އުނދަގޫތަކެއްވާތީ އުޅުން\no ހަންގަނޑު ހިކިވެ،ދޫވެ، ނިކަމެތިވުން\no ބަރުދަން ލުއިވުން\nBidheyseenah Vaccine Dhinun Laazim Kuraneehttps://t.co/Ie5m55Ccv3\nތަރައްގީ ވަމުން އަންނަ ގައުމުތަކުގެ ހިމަބިހި ޖެހޭ މީހުންގެ ތެރެއިން ކޮންމެ4މީހުންގެ ތެރެއިން އެކަކު މަރުވާ ކަމަށް ދިރާސާ އަކުން ވަނީ ހާމަވެފައެވެ. އެފްރިކާގެ ގައުމު ތަކުގައި ކުޑަކުދިންނަށް ލޯއަނދިރިވުން މެދުވެރިވުމުގެ މައިގަނޑު ސަބަބެއް ކަމުގައި ބެލެވިފައިވަނީ ވެސް ހިމަބިހި ޖެހުމެވެ. ދުނިޔޭގައި ހިމަބިހި ޖެހިގެން އަހަރަކު 1 މިލިޔަން ކުޑަކުދިން މަރުވާ ކަމަށް ތަފާތު ހިސާބުތަކުން ދައްކައެވެ\nހިމަބިހި ހުރިކަން އާންމު ގޮތެއްގައި ދެނެގަނެވެނީ ބަލިޖެހިފައިވާ މީހަކާއި މާގައިގޯޅިކޮށް އުޅުނުތޯ ބެލުން، ބަލީގެ އަލާމާތްތައް ހުރިތޯ ބެލުން، އަދި ޚާއްޞަކޮށް ބައްޔާއި ގުޅިގެން ހަށިގަނޑުގައި ނަގާ ބިހިތައް ހުރިތޯ ބަލައިގެންނެވެ. އަދި މީގެ އިތުރުން3ދުވަހަށްވުރެ ދިގުމުއްދަތަކަށް 38 ޑިގްރީއަށް ވުރެ މަތީގައި ހުން ހުރިތޯ ވެސް ބަލައެވެ.\nބައެއް ފަހަރު ލޭގެ ޓެސްޓެއް ވެސް ހަދަން ޖެހިދާނެ އެވެ. އެއީ ހިމަބިހިތޯ ޔަގީންކުރުމަށާއި، އަދި އެހެން ބައްޔެއްގެ ސަބަބުން ކުރިމަތިވާ އުދަނގޫ ތަކެއްތޯ ދެނެގަތުމަށްޓަކައެވެ. ބަލި ޔަގީންކުރުމަށް ބައްޔާއި ދެކޮޅަށް ހަށިގަނޑުގައި ހަށިދަމަނަ އުފެދިފައި ހުރިތޯ ބަލަންޖެހެއެވެ. ނޭފަތުން ނުވަތަ އަނގައިގެ ތެރެއިން ފައިބާ ދަވަ، އަރިދަފުސް ފަދަ އެއްޗެއް ނަގައިގެން އެ ވަކި މީޑިއަމް އެއްގައި ހައްދައި ދިރުވައިގެން ވައިރަސް ހުރިތޯ ދެނެގަނެވެއެވެ. ބައެއް ހާލަތުގައި ނިއުމޯނިޔާގެ އަސަރު ހުރިތޯ ޔަގީންކުރުމަށްޓަކައި މޭގެ އެކްސްރޭ އެއް ވެސް ނަގަން ޖެހިދާނެ އެވެ.\nހިމަބިއްސަށް ފަރުވާކުރުމަށް ދެވޭ ވަކި ޚާއްޞަ ބޭހެއް ނުވަތަ މިބައްޔަށް ވަކި ޚާއްޞަ ފަރުވާ އެއް ނޯވެއެވެ. ހިމަބިއްސަށް އާންމުކޮށް ފަރުވާކުރެވެނީ ގޭގައެވެ. އެއީ ބަލީގެ ޙާލަތު ގޯސްވެ، ނުރައްކާތެރ ިޙާލަތަކަށް ބަދަލުވެފައި ނުވާނަމަ އެވެ. ބައްޔާއި ގުޅިގެން ކުރިމަތިވާ ނުރައްކާތެރި އުދަނގޫތައް މެދުވެރި ނުވާނަމަ، އާންމު ގޮތެއްގައި2ހަފްތާގެ ތެރޭގައި ބަލި ފަސޭހަވެ ދެއެވެ. ނުރައްކާތެރި ހާލަތުގައި ހޮސްޕިޓަލުގައި އެދުމަތިކޮށްގެން ފަރުވާ ދޭން ޖެހެއެވެ.\nހިމަބިހި ޖެހުމުން އެންމެ އެދެވިގެންވަނީ ރަގަޅަށް އަރާމުކުރުމެވެ. ހިމަބިހި ޖެހިފައިވާނަމަ އަންނަނިވި ކަންތައްތަކަށް ސަމާލުކަން ދޭށެވެ.\n(ހ) – ގިނައިން ދިޔާތަކެތި ބުއިން : ވީވަރަކުން ގިނައިން ދިޔާތަކެތި ބޯށެވެ. ނުވަތަ ދޭށެވެ. ގަދަޔަށް ހުންނައިރު އެކަށޭނަ ވަރަށް ދިޔާތަކެތި ނުބޯނަމަ، ވަރަށް ފަސޭހައިން ހަށިގަނޑުން ފެން ހުސްވާގޮތް ވެއެވެ. މިގޮތުން ބޭނުންކުރެވިދާނެ ދިޔާތަކެތީގެ ތެރޭގައި، ލޮނު ޕެކެޓް، ފެން، ކުރުނބާފެން، ސައި، މޭވާ ޖޫސް، އަދި ލުނބޯހުތު ފަނި ފަދަ ތަކެތި ހިމެނެއެވެ. ހިމަބިހިޖެހުމަކީ ހަށިގަނޑުން ފެންހުސްވުން މެދުވެރިވާ ކަމަކަށްވާތީ ވީހާ ވެސް ގިނައިން ދިޔާތަކެތި ދިނުން މުހިއްމެވެ.\n(ށ) – ގޭގައި ތަދުކެނޑުވުމަށާއި ހުން ތިރިކުރުމަށް ހުންނަ ބޭސްތައް ބޭނުންކުރެވިދާނެ އެވެ. 20 އަހަރުން ދަށުގެ ކުދިންނަށް އެސްޕިރިން ފަދަ ތަކެތި ދިނުމަކީ ރަގަޅު ކަމެއް ނޫނެވެ. އެއީ އެސްޕިރިންގެ ސަބަބުން "ރޭޒް ސިންޑްރޯމް" ކިޔާ ބައްޔެއް ފެންމަތިވެގެން އަންނާތީ އެވެ. މީގެ އިތުރުން "ލޫކްވާރމް ވޯޓަރ" ބޭނުންކޮށްގެން ސްޕަންޖު ބާތު ދިނުމަކީ ހުންތިރިކޮށްދޭ ކަމެކެވެ.\n(ނ) – ލޮލަށް އަރާމާއި ފަސޭހަކަން ހޯދައިދޭށެވެ. ލޯ ގަދަ އައްޔަށް ނާޒުކުނަމަ، މާގިނައިން ޓީވީ ބެލުމަކީ ރަގަޅު ކަމެއް ނޫނެވެ. ކޮޓަރީގެ ކުޑަ ދޮރުތައް ވެސް މާބޮޑަށް ހުޅުވާފައި ނުބަހައްޓާށެވެ. ކޮޓަރީގެ ދޮރުފޮތި ތައް ދަމާފައި ބެހެއްޓުމާއެކު، ކޮޓަރީގައި ފަނޑުއަލިކަމެއް ބެހެއްޓުން ރަގަޅެވެ. މިގޮތަށް ހެދުމުން އަލީގެ ސަބަބުން ލޮލަށްވާ އުދަނގޫ ކުޑަކޮށްދޭނެ އެވެ.\n(ރ) – ވީވަރަކުން އަރާމުކުރާށެވެ. ބަލިވުމުން އަރާމުކުރުމުން ބަލި ފަސޭހަވުން އަވަސްވާނެ އެވެ.\n(ބ) – އުމުރުން 1 އަހަރުން މަތީގެ ކުދިންނަށް ލުބޯހުތް ސައިސަމުސަލަކާއ،2ސައިސަމުސާ މާމުއި ތާފަނާ ފެންތައްޓަކަށް އަޅައިގެން ރަގަޅަށް ގިރުވުމަށްފަހު ދެއްވާށެވެ. މިއީ ރޯގާގެ އުދަނގޫ ލުއިކޮށްދޭނެ ކަމެކެވެ. އުމުރުން 1 އަހަރުން ދަށުގެ ކުދިންނަށް މާމުއި ދިނުމަކީ ރަގަޅު ކަމެއް ނޫނެވެ.\nއާންމު ގޮތެއްގައި ހިމަބިހީގެ ފަރުވާގެ ގޮތުގައި އެންޓިބަޔޮޓިކް ބޭނުމެއް ނުކުރެއެވެ. ނަމަވެސް ބަލީގެ ހާލަތު ގޯސްވެ ގިނަ ދުވަސްވުމުން ކުރިމަތިވާ ފުއްޕާމޭގައި ޖަރާސީމް އެޅުން، އަދި ކަންފަތުގައި ޖަރާސީމު އެޅުން ފަދަ ކަންކަމަށް އެންޓިބަޔޮޓިކް ބޭނުންކުރަން ޖެހިދާނެ އެވެ.\nހިމަބިއްސަށް ވެކްސިން ނުޖަހާ ފަރާތްތަކަށް ހާއްސަ ކެމްޕޭން ފަށައިފި\nއިތުރު ތިން މީހަކު ހިމަބިއްސަށް ޕޮޒިޓިވްވެއްޖެ\nއުމުރުން 40 އަހަރުން ދަށުގެ އެންމެންނަށް ހިމަބިހި ވެކްސިން ދެނީ\nޖެނުއަރީ 14, 2020 09:07\nއެންމެ ބުއްދިވެރި ގޮތަކީ މިދުވަސްވަރު ސްކޫލް ތަކުގެ ކިޔެވުން ބަންދު ކުރުން.. ކުދިން ބަލިވެ ތިއްބާވެސް ގިނަ ބެލެނިވެރިން ސްކޫލަށް ފޮނުވާ.. ސްކޫލް ތެރެއިން މިބަލި ފެތުރުމުގެ ފުރުސަތު އެންމެ ބޮޑީ...\nޖެނުއަރީ 14, 2020 09:24\nސްކޫލުތަކުން ވެސް އެއްބާރުލުން ދިނުން މުހިންމު، އިމްތިހާންތައް ގެއްލިދާނެތީ ސްކޫލަށް ފޮނުވަނީ ކިތަންމެ ބައްޔަސް\nޖެނުއަރީ 14, 2020 09:34\nބުރޯ އެއީ ސަރުކާރުން ކުޅޭ ޑްރާމާއެއް. އަސްލެންް ނެތް ޙަޤީޤަތައި ހިލާފު ދޮގު ހަބަރުތަކެއް ވަކިކައެއް ކުރުމަށް\nޖެނުއަރީ 14, 2020 09:28\nމިއަދު ކޮބާ އުފާގެ ވާހަކަ؟\nޖެނުއަރީ 14, 2020 10:59\nއެމްޑީޕީ ހިންގާ ގޭސްގަޑެއް\nޖެނުއަރީ 14, 2020 13:50


Raees Yamin ge cabinet minister akah jinaaee bodu mahsalaehge dhauvaa kuranee – Iru\nރައީސް ޔާމީންގެ ކެބިނެޓް މިނިސްޓަރަކަށް ޖިނާއީ ބޮޑު މައްސަލައެއްގެ ދައުވާ ކުރަނީ\nކުރީގެ ރައީސް އަބްދުﷲ ޔާމީން ސަރުކާރުގެ ކެބިނެޓްގައި ހިމެނިވަޑައިގަންނަވާ މިނިސްޓަރެއްގެ ކޮރަޕްޝަންގެ ބޮޑު މައްސަލައެއްގެ ދައުވާ ކުރަން އެންޓި ކަރަޕްޝަން ކޮމިޝަން [އޭސީސީ]އިން ތައްޔާރު ވެއްޖެ އެވެ.\nމިއަދު ރައްޔިތުންްގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީއަށް އޭސީސީގެ މެމްބަރުން ހާޒިރު ކުރުމުން އެ ކޮމިޝަންގެ މެމްބަރު އިބްރާހިމް ޝަކީލް ވިދާޅުވީ ބޮޑު މައްސަލައެއް ޕްރޮސެކިއުޓަރ ޖެނެރަލްގެ އޮފީހަށް ދައުވާ ކުރަން ފޮނުވަން ނިންމާފައިވާ ކަމަށެވެ. އަދި އެކޮމިޝަންގެ ޓާގެޓަކީ އަންނަ ބުރާސްފަތި ދުވަހު އެ މައްސަލަ ދައުވާ ކުރަން ފޮނުވުން ކަމަށް ވިދާޅުވި އެވެ.\nއެ މައްސަލައިގެ ތަފްސީލު ޝަކީލު ނުދެއްވި ނަމަވެސް އެނގިފައިވާ ގޮތުގައި އޭސީސީއިން ދައުވާ ކުރަން ނިންމި ބޮޑު ކޮރަޕްޝަންގެ މައްސަލައަކީ ރައީސް ޔާމީން ސަރުކާރުގައި އިސްކޮށް އުޅުއްވި ކެބިނެޓް މިނިސްޓަރެއްގެ ކޮރަޕްޝަން މައްސަލައެކެވެ. އަދި އެއީ ކުރިން އޭސީސީގެ ކުރީގެ މެމްބަރުން ބެލުމަށްފަހު އެމައްސަލައިގައި ކޮރަޕްޝަނެއް ނުހިމެނޭ ކަމަށް ނިންމި މައްސަލައެއްކަން ވަނީ އެނގިފަ އެވެ. އެ މިނިސްޓަރުގެ ޚިޔާނާތުގައި ހިމެނެނީ ކިހާ އަދަދެއްގެ ފައިސާ ކަމެއް ސާފެއް ނުވެއެވެ.\nއޭސީސީއިން ބުރާސްފަތި ދުވަހު ދައުވާ ކުރަން ފޮނުވަން ނިންމި ބޮޑު ކޮރަޕްޝަން މައްސަލަ ބަލަން ނިންމީ ކޮރަޕްޝަން މައްސަލަތައް ބަލަން ރައީސް އުފެއްދެވި އެސެޓް ރިކަވަރީ ކޮމިޝަނުން ބެލުމަށް ފަހު އިތުރަށް ތަހުގީގު ކުރަން އެދުމުން ކަމަށް މީގެ ކުރިން ޝަކީލް ވަނީ ވިދާޅުވެފަ އެވެ.\nއެކުވެރި ޤައުމުތަކުގެ ދޮރުތައް ދިވެހިންނަށް ބަންދު ނުވާނެކަމުގެ ފުރިހަމަ މިސާލު ދައްކުވައި ދީފި: މިނިސްޓަރު ޝާހިދު\nމިއަދު ކޮމިޓީގައި ޝަކީލް ވިދާޅުވީ އެކޮމިޝަނުން ބަލަމުންދާ 18 މައްސަލައެއްގެ ދައުވާ ކުރަންް ތައްޔާރު ވަމުން ދާއިރު މި މަސް ނިމޭއިރު އޭގެ ތެރެއިން ހަތް މައްސަލައެއް ދައުވާ ކުރަން ފޮނުއްވާނެ ކަމަށެވެ.


Flyme in India ah dhathuruthah fashanee | MBS NEWS\nވިލާ އެއާގެ ފްލައިމީ ފްލައިޓެއް.\nފްލައިމީން އިންޑިއާއަށް ދަތުރުތައް ފަށަނީ\n03 September 2021, 16:26\nވިލާ އެއާގެ ފްލައިމީ އިން އިންޑިއާގެ ބެންގަލޫރަށް ދަތުރުތައް ފެށުމަށް ތައްޔާރުވެއްޖެ އެވެ.\nފްލައިމީން ބެންގަލޫރަށް ދަތުރުތައް ފެށުމަށް ހަމަޖެހިފައި ވަނީ މިމަހުގެ 26 ވަނަ ދުވަހުން ފެށިގެންނެވެ.\nމިދަތުރުތަކުގައި ބޭނުންކުރާނީ އޭޓީއާރް 600-72 މަރުކާގެ ބޯޓެވެ. މިދަތުރުތަކުގެ ޓްރެވެލް އޭޖެންޓެއްގެ ގޮތުގައި ހަމަޖައްސާފައި ވަނީ އެއާލައިން އިންޑަސްޓްރީގައި 40 އަހަރުގެ ތަޖުރިބާ ލިބިފައިވާ އިންޑިޔާގެ ނިޖަވާން ގްރޫޕް ބައިވެރިވެ އެވެ.\n2011 ވަނަ އަހަރު އޮޕަރޭޓް ކުރަން ފެށި ފްލައިމީގައި އޭޓީއާރް މަރުކާގެ ހަތަރު މަތިންދާ ބޯޓު މިވަގުތު އެބައޮތެވެ. އޭގެ ތެރޭގައި ހިމެނެނީ، 72 ގޮނޑީގެ އޭޓީއާރް 600-72 ބޯޓާއި، 68 ގޮނޑީގެ އޭޓީއާރް 500-72 ދެ ބޯޓާއި، 48 ގޮނޑީގެ އޭޓީއާރް 500-42 ބޯޓެވެ.\nމިދިޔަ ސެޕްޓެމްބަރުމަހުގެ ހަތަރު ވަނަ ދުވަހު ސްރީލަންކާއަށް ކުރި ދަތުރާއެކު، ފްލައިމީން ވަނީ ބައިނަލްއަގްވާމީ ދަތުރުތައް ވެސް ފަށާފަ އެވެ. ސްރީލަންކާއާއި މާލެއާ ދެމެދު ދަތުރުކުރުމަށް ފްލައިމީން ބޭނުންކުރަނީ 72 ގޮނޑީގެ އޭޓީއާރް 600-72 ބޯޓެވެ.\nފްލައިމީން ބައިނަލްއަގްވާމީ ދަތުރުތައް މިފެށީ، އެއާ އޮޕަރޭޝަން ސެޓްފިކެޓް (އޭއޯސީ) ލިބުމާ އެކުގަ އެވެ.\nއިންޑިއާ އެއާލައިންސް ވިޔަފާރި ފްލައިމީ ދަތުރުފަތުރު\nޙުސޭނއައްޑޫ\t2 weeks ago\nފުލައިމީ ކީއްވެ އައްޑުއައް ނުދަނީި


MDP ge ethereyge inthihaabu: Party aa harufathakah gendheveyneba?\nއެމްޑީޕީގެ އެތެރޭގެ އިންތިހާބު: ޕާޓީ އާ ހަރުފަތަކަށް ގެންދެވޭނެ ބާ؟\n25 އޭޕްރީލް 2021 - 21:49:48\nއަހަރަކަށް ދިގުދެމިގެންދިޔަ ލޯކަލް ކައުންސިލް އިންތިހާބު އެންމެ ފަހުން މިމަހުގެ 10ވަނަ ދުވަހު ނިންމާލާ ނަތީޖާތައް ޕާޓީތަކުގެ އަތްމައްޗަށް އެރިއިރު، އެމްޑީޕީއަށް އޮތީ ވަރުގަދަ ފިލާވަޅެއްވެސް ލިބިދީފައެެވެ. އަންނަ އަހަރަށް ހާއްސަކޮށް ކުރިއަށް އޮތް 2023ވަނަ އަހަރުގެ ބޮޑު އިމްތިހާނަށް ތައްޔާރުވުމަށް މި ލިބުނު ފިލާވަޅުގެ ބޭނުން ހިފާ އެމްޑީޕީއިން މިވަނީ އާ އުންމީދަކާއިއެކު އޮޑި ސުމަކުން ފަށަން ތައްޔާރުވެފައެވެ.\nލޯކަލް ކައުންސިލް އިންތިހާބުގައި ކުރިން ހޯދި ވަރުގެ، އަދި އުންމީދުކުރި ވަރުގެވެސް ނަތީޖާއެއް ނުލިބި އިންތިހާބު ނިމިގެންދިޔައިރު ޕާޓީތެރޭގައި އިސްލާހުކުރަންޖެހޭ ގިނަ ކަންތައްތަކެއް ހުރިކަން ފަހުމުވިއެވެ. ސިޔާސީ ރޭހުގައި ފަހަތަށް ނުޖެހި އަންނަ ރިޔާސީ އިންތިހާބުގެ ކާމިޔާބީ ލިބެންއޮތީ ޕާޓީގެ ގިނަ ކަންތައްތަކެއް ބަދަލުކޮށްގެން ކަމަށް ހުދު ޕާޓީގެ ރައީސް މުހައްމަދު ނަޝީދުވެސް ވަނީ ވިދާޅުވެފައެވެ.\nމިމަގުން ކުރިއަށް ދިޔުމަށް އެންމެ މުހިންމު އެއް ފިޔަވަޅު އެ ޕަޓީން އަޅަން ތައްޔާރު އެވަނީ އަންނަ މޭ މަހުގެ 29ވަނަ ދުވަހު ބޭއްވުމަށް ހަމަޖެހިފައިވާ އެ ޕާޓީގެ އެތެރޭގެ އިންތިހާބުގެ ތެރެއިން ކަމާއިމެދު ޝައްކެތް ނެތެވެ. މިއިންތިހާބަކީ ހަމައެކަނި ދާއިރާތަކުގެ ރައީސުންނާއި ނައިބު ރައީސުންނާއި މެދު ގޮތް ނިންމޭނެ އިންތިހާބެއް ނޫންކަމަށް ގިނަ ބަޔަކު ދަނީ ބުނަމުންނެވެ.\nޕާޓީ ސުމަކުން ފެށުމަށް ތައްޔާރުވަމުން ދާ މިދަނޑިވަޅުގައި ޕާޓީ އޮތީ ދެ ފެކްޝަނަކަށް ބެހިފައެވެ. ޕާޓީތެރޭގައި މިވަގުތު ތިބީ ޕާޓީގެ ރައީސް ނަޝީދު އަށް ހަމައެކަނި މަރުދޭނެ ބައެެއް ނޫނެވެ. މިއަދު ވެރިކަމުގައި ހުންނެވި ރައީސް އިބްރާހިމް މުހައްމަދު ސޯލިހް އަށް މަރުދޭނެ ބަޔަކުވެސް ތިއްބަވާނެކަން ގައިމެވެ.\nލޯކަލް ކައުންސިލް އިންތިހާބުގައި އެންމެ އެދެވޭ ނަތީޖާއެއް ޕާޓީއަށް ނުހޯދި ކުރިމަތިވި ފާޑުކިޔުންތަކާއިއެކު، އެންމެ އަސަރެއް ކުރި އެއްބޭފުޅަކީ ޕާޓީގެ ރައީސް ނަޝީދެވެ. ޕާޓީ ފެއިލްވެ، ރައްޔިތުން ރީދޫ އަދި ތިލަފަތައް ނޫނެކޭ ބުނަން ފަށައިފިކަމަށް ކީ ގިނަ ފާޑުކިޔުންތަކާއިއެކު ރައީސް ނަޝީދުގެ ހިތްފުޅުގައި އޮތް ޖަޒުބާތު އުތުރި އަރައިގެން ވެރިކަން ފުރޮޅާލާ، ވެރިކަމުގެ ނިޒާމު ބަދަލުކޮށް ބޮޑުވަޒީރެއްގެ ގޮތުގައި ގައުމު ހިންގަން ބޭނުންވާ ކަމުގެ ޝައުގުވެރިކަން ފާޅުކޮށް ވަނީ ރައީސް ސޯލިހް އަށް މެސެޖްވެސް ކުރައްވާފައެވެ.\nނަމަވެސް ރައީސް ނަޝީދު ހީކުރެއްވި ގޮތާއި ހިލާފަށް ރައީސް ސޯލިހްގެ ހިޔާލު މިކަމުުގައި ތަފާތެވެ. އެމަނިކުފާނު ވަނީ މިހާރު މި އަމަލުކުރަމުންދާ ވެރިކަމުގެ ނިޒާމަކީ ރައްޔިތުންގެ ސީދާ ވޯޓަކުން އަމަލު ކުރުމަށް ނިންމާފައިވާ ގޮތެއް ކަމަށް ވާތީ، މިކަމަށް ބަދަލެއް ގެނެވޭނީވެސް އާންމު ރައްޔިތުންގެ ވޯޓަކުން ކަމަށް ވިދާޅުވެފައެވެ.\nއެޔަށްފަހު ރައީސް ސޯލިހް ތާއީދު ރައީސް ނަޝީދުގެ ހުށަހެޅުއްވުމަށް ނެތް ކަން ސާފުވެ އެމްޑީޕީ ތެރޭ ރައީސް ސޯލިހްގެ ކޮޅަށް ތިއްބަވާނެ މެންބަރުނާއި ނަޝީދުގެ ކޮޅަށް ތިއްބަވާނެ ބޭފުޅުންގެ މެދުގައި މިހާރު މިއޮތީ ކިތަންމެ ނޫންކަމަށް ދެއްކިޔަސް ދެފްކެޝަނެކެވެ. މިފަހުން ބަރުލަމާނީ ނިޒާމަށް ރާއްޖޭގެ ވެރިކަން ބަދަލުކުރުމަށް ރައީސް ނަޝީދު ހުށަހަޅުއްވާފައިވާ ހުށަހެޅުމަށް ތާއީދު ހޯދުމުގެ ގޮތުން އެމްޑީޕީ ގައުމީ މަޖިލީހުގެ ވަޓްސް އެޕް ގުރޫޕުގައި ތާއީދަށް އަހަން ފެށުމަކީ މިކަމުގެ ހެއްކެކެވެ. ނަތީޖާ ދެންވެސް ނިކުތީ ބައިބައިވެފައިވާ ވޯޓަކުން ނިކުންނާނެ ފަދަ ނަތަޖީއެކެވެ.\nއެކަމަށް ތާއީދު ހޯދުމުގެ ގޮތުން އެމްޑީޕީ ގައުމީ މަޖިލީހުގެ ވަޓްސް އެޕް ގުރޫޕަށް ފޮނުވާފައިވާ މެސެޖުގައި ބުނެފައިވަނީ ބަރުލަމާނީ ކެމްޕެއިންގައި މަސައްކަތް ކޮށްދެއްވާނެ ބޭފުޅުން ވަރަށް ބޭނުންވާ ކަމަށެވެ. އަދި ތާއީދުކުރައްވާ ބޭފުޅުން ލިސްޓުގައި ނަން ޖެއްސަވައިދެއްވުމަށް އެދިފައިވެއެވެ.\nއެޔަށްފަހު ދެން ހޮނިހިރު ދުވަހު ބޭއްވިގެން ދިޔަ އެމްޑީޕީގެ ގައުމީ ހިންގާ ކޮމިޓީން ބައްދަލުވުމުގައި، ދެބޭފުޅުން އެއްތަންވެ ވަޑައިގަތެވެ. އެ ރޭ އެ ޕާޓީން ވަނީ ދެ ކަމަކާ ގުޅިގެން މަޝްވަރާ ކޮށްފައެވެ. އެއީ އެ ޕާޓީގެ އެތެރޭގެ އިންތިހާބުގައި ބައިވެރިވާ ކެންޑިޑޭޓުންގެ ޝަރުތުތަކުގެ އިތުރުން، ކައުންސިލް އިންތިހާބާއި ގުޅޭ މައްސަލަތައް ކޯޓާ ހުށަހެޅުމާއި މެދު މަޝްވަރާ ކުރުމެވެ.\nއެގޮތުން ރޭގެ ބައްދަލުވުމުގައި އެމްޑީޕީން ވަނީ، ކައުންސިލް އިންތިހާބުގެ މައްސަލައިގައި ކޯޓަށް ނުދިއުމަށް ނިންމާ، ކެންޓިޑޭޓުންނަށް އެހީތެރިކަން ފޯރުކޮށްދިނުމަށް ނިންމާފައެވެ.\nއެމްޑީޕީން ވަނީ، ކައުންސިލް އިންތިހާބާއި ގުޅިގެން، ހަ ދާއިރާއެއްގެ ވޯޓު ފޮއްޓެއްގެ މައްސަލައިގައި ކޯޓަށް ދާނެ ކަމަށް މީގެ ކުރިން ބުނެފައެވެ. އެއީ މެދު ހެންވޭރު ދާއިރާ، ހެންވޭރު ދެކުނު ދާއިރާ، ހެންވޭރު ހުޅަނގު ދާއިރާ، މައްޗަންގޮޅި އުތުރު ދާއިރާ، މާފަންނު އުތުރު ދާއިރާ އަދި މާފަންނު ހުޅަނގު ދާއިރާއެވެ.\nމި ހަ ދާއިރާގައި އެމްޑީޕީގެ ފަރާތުން ވާދަކުރި ކެންޑިޑޭޓުން ބަލިވެފައިވަނީ ކުޑަ ފަރަގަކުންނެވެ. އަދި ވޯޓުގެ ފަރަގަށްވުރެ ބާތިލު ވޯޓު ގިނަކަމަށް އެމްޑީޕީން މީގެ ކުރިން ފާހަގަ ކޮށްފައިވެއެވެ.\nއޭގެ އިތުރުން އެ ޕާޓީގެ ދާއިރާތަކުގެ ހިންގާކޮމިޓީތަކާއި ޕްރޮވިންސްތަކުގެ އިންތިހާބު އަންނަ މެއި މަހު 29ގައި ބޭއްވުމަށް ތާވަލު ކޮށްފައިވާ ދަނޑިވަޅެއްގައި އިންތިހާބުގައި ބައިވެރިވާ ކެންޑިޑޭޓުންގެ ޝަރުތުތައް މި ބައްދަލުވުމުގައި ކަނޑައަޅާފައިވާއިރު، ޕާޓީގެ ގައުމީ ހިންގާ ކޮމިޓީން ވަނީ، ރޭޕް، މީހުން މެރުން، ކުޑަކުދިންނަށް ޖިންސީ ގޯނާ ކުރުން ފަދަ ކުށެއްގައި ބައިވެރިވި ކަމަށް ހާމަވާ އެއްވެސް މީހަކަށް އެމްޑީޕީގެ އިންތިހާބުތަކުގައި ބައިވެރި ނުވެވޭނެ ކަމަށް ނިންމާފައެވެ.\nއަދި ޕާޓީގެ އެއްވެސް މަގާމަކަށްވެސް ކުރިމަތިލެވޭނީ ޕާޓީގައި އެއް އަހަރުވެފައިވާ މެންބަރުންނަށް އެކަނި ކަމަަށްވެސް ވަނީ ނިންމާފައެވެެ.\nމި ބަދަލުތަކާއިއެކު ގައުމީ މަޖިލީހުގެ ބައްދަލުވުން ނިންމާލިއިރު މިހާރު އުފެދިފައިވާ ސުވާލަކީ ޕާޓީގެ ތެރެއިން މިގެނެވުނު އިސްލާހްތަކާއިއެކު ޕާޓީ ދުވަން ފަށާނީ ކިހާ ހަލުވި ދުވެއްޔެއްގާ ތޯ ކުރެވޭ ސުވާލެެވެ. އަދި މި ބަދަލުތަކާއިއެކު އެ ޕާޓީގެ އެތެރޭގެ އިންތިހާބުތަކަށް ބޭފުޅުން އައްޔަންވެ ނިމުމުން ޕާޓީ އާ ހަރުފަތަކަށް ގެންދެވޭނެ ތޯ ވެސް ސުވާލު އެބައުފެދެއެވެ. ކޮންމެއަކަސް މިކަމަށް ޖަވާބު ލިބިގެންދާނީ ދެން އެންމެ އަވަހަށް ބައްދަކުކުރާ 2023ވަނަ އަހަރުގެ ރިޔާސީ އިންތިހާބުގެ ނަތީޖާއިން ކަން ގައިމެވެ.\nއެމްޑީޕީ އިންތިހާބުއެތެރޭގެ އިންތިހާބުސިޔާސީ މަޝްވަރާސިޔާސީ މަޝްރަހުސިޔާސީ ޕާޓީއެމްޑީޕީ


Haramfulhugai Meehaku Amilla ah Maruvehje\n9 ޖޫން 20180ކޮމެންޓް\nހަރަމްފުޅުގައި މީހަކު އަމިއްލައަށް މަރުވެއްޖެ\nމައްކާގެ ހަރަމްފުޅުގައި މީހަކު އަމިއްލައަށް މަރުވެއްޖެއެވެ.\nސައުދީ އަރަބިއްޔާގެ ފުލުހުންނާއި ހަވާލާދީ ބައެއް ނޫސްތަކުން ރިޕޯޓުކޮށްފައިވާ ގޮތުން އެ މީހާ މަރުވީ މަސްޖިދުލްޙަރާމްގެ އެންމެ މަތީ ބުރިން ތިރިއަށް ފުންމާލައިގެންނެވެ. އެމީހާ ފުންމާލައިފައިވަނީ މީހުން ތަވާފްކުރާ ތަނަށް ކަމަށް ސައުދީގެ ފުލުހުން ބުނެއެވެ.\nއެ ހާދިސާ ހިނގާފައިވަނީ ރޭ ސައުދީ ގަޑިން 9:20 ހާއިރުއެވެ. މަރުވި މީހާގެ ތަފުސީލު ސައުދީގެ ކަމާބެހޭ ފަރާތްތަކުން އަދި ހާމައެއް ނުކުރެއެވެ. ނަމަވެސް މަރުވީ ފިރިހެނެއްކަން ސައުދީން ވަނީ ކަށަވަރުކޮށްދީފައެވެ.\nއެމީހާ ފުންމާލުމުން އޭނާގެ ބޯފަޅައިގެން ގޮސް ބައެއް ގުނަވަންތައް ބިންދައިގެން ދިޔައެވެ. ސައުދީގެ ކަމާބެހޭ ފަރާތްތަކުން ވަނީ ކުއްލި ހާލަތުގައި އެމީހާ ހޮސްޕިޓަލަށް ގެންދެވުނު ނަމަވެސް އެމީހާ ވަނީ މަރުވެފައެވެ. އެމީހާގެ މަރުގެ މައްސަލަ ސައުދީގެ ކަމާބެހޭ ފަރާތްތަކުން ތަހުގީގު ކުރަމުންދާއިރު މައްކާގެ ހަރަމްފުޅުގައި މީހުން އަމިއްލައަށް މަރުވުމުގެ ހާދިސާތައް މީގެ ކުރިންވެސް ވަނީ ހިނގާފައެވެ.\nމައްކާ ސައުދީ އަރަބިއްޔާ


<< < ނެރުއްވުން 40 > >>\n1 މާތްރަސްކަލާނގެ މޫސާގެފާނަށް ވަޙީކުރެއްވިއެވެ. 2 ”އާ އަހަރުގެ ފުރަތަމަ ދުވަހު ފޭލިގެކޮޅު ބަހައްޓައި ނިންމާ. 3 ޢަހުދުނާމާ ފޮށިކޮޅު ބަހައްޓައި އެތެރޭގެ ފަރުދާ ދަމައި އެންމެ މުޤައްދަސް މަޤާމުފުޅުގައި ފަރުދާ ދަމައި ނިވާ ކުރޭ. 4 ދެން މޭޒުކޮޅު ގެނެސް ތަށި ކަންވާރު އަތުރައި، ބައްތިކޮޅުތައް ވެސް އެ ހަރު ކުރަމަށް ހެދުނު ހަރުގަނޑުގައި ބަހައްޓާ.\n5 ދެން ދުންއަޅާ ރަންއަށި ގެނެސް ޢަހުދުނާމާ ފޮށިކޮޅުގެ ކުރިމަތީ ބަހައްޓާ. އަދި ވަންނަ ދޮރު ކުރިމަތީ ފަރުދާ ދަމާ. 6 ޤުރުބާނީ އަންދާ އަށި ފޭލިގޭގެ ދޮރުން ބޭރުގައި ބަހައްޓާ. 7 އަތްފައި ދޮންނަ ތަށި އައްޓާއި ފޭލިގެކޮޅުގެ ދޮރާއި ދެމެދުގައި ބަހައްޓާ އެއަށް ފެން އަޅާ. 8 ދެން ގޯތި ތެރެ ތައްޔާރުކޮށް ވަށައިގެންނާއި ދޮރުމަތީގައި ފަރުދާތައް ދަމާ. 9 މަޤާމަށް އިސްކުރަން އުނގުޅާ ތެޔޮ ފޭލިގެކޮޅުގެ ހުރިހާ ސާމާނު ފެހާމާނުތަކެއްގައި އުނގުޅައި އެތަން ކަރާމާތްތެރި ކުރޭ. 10 ޤުރުބާނީ އަންދާ އައްޓާއި އޭގައި ބޭނުންކުރާ ތަކެތީގައި ވެސް ތެޔޮ އުނގުޅައި އެތައް ކަރާމާތްތެރި ކުރޭ. އެގޮތުން އެ އައްޓަކީ މާތް ތަނަކަށް ވެގެން ދާނެ. 11 އަދި ހަމަ އެފަދައިން އެ އަތްފައި ދޮންނަ ތައްޓާއި އެބަހައްޓާ ހަރު ވެސް ކަރާމާތްތެރި ކުރޭ.\n12 ހާރޫނު އާއި އޭނާގެ ދަރިން ފޭލިގެކޮޅުގެ ކުރިމައްޗަށް ގެނެސް އެތަނުގައި އެމީހުން އެ ފެނުން ތާހިރު ކުރޭ. 13 ދެން ހާރޫނު ހައިބަވެތި ހެދުންކޮޅު ލައްވައި އަހަރެންގެ އިމާމެއްގެ މަޤާމަށް އިސްކުރުމަށް އޭނާ ގައިގައި ތެޔޮ އުނގުޅައި ކަރާމާތްތެރި ކުރޭ. 14 އޭގެ ފަހުން އޭނާގެ ދަރިން ގެނެސް އެމީހުން ވެސް ގަމީސް ލައްވާ. 15 އެމީހުންގެ ބައްޕަ އިސްކުރި ފަދައިން އެމީހުން ވެސް މަޤާމަށް އިސްކުރޭ. މިހެން ކަންކުރަމުން އެމީހުން އެވަނީ ޖީލަކަށް ފަހު ޖީލަކާ ހަމަޔަށް އިމާމު ކަމަށް ޚާއްސަ ކުރެވިފައި.“\n16 އެހުރިހާކަމެއް މާތްރަސްކަލާނގެ އެންގެވި ފަދައިން މޫސާގެފާނު ކުރެއްވިއެވެ. 17 މިގޮތުން ދެވަނަ އަހަރު ފުރަތަމަ މަހު ފުރަތަމަ ދުވަހު ފޭލިގެކޮޅު ބަހައްޓައި ނިންމާ ލެވިއްޖެއެވެ.\n18 މޫސާގެފާނު އެފޭލިގެކޮޅު ޖެއްސެވުމަށް ފުރަތަމަ ކުރެއްވި ކަމަކީ އޮނިގަނޑުތައް ބަހައްޓަން ހަދާފައިވާ ބުޑުތައް ބެހެއްޓެވީއެވެ. ދެން އޮނިގަނޑުތައް އެ ބުޑުތަކުގައި ހަރުކުރެއްވީއެވެ. އޭގެ ފަހުން ހުރަސް ދަނޑިތަށް އެފުރޭމުގައިވާ ބޮޅުތަކުގެ ތެރެއަށް ލައްވާ ތަނބުތައް ކޮއްޅަށް ޖެއްސެވީއެވެ. 19 އެއަށް ފަހު ބޭރުންލުމަށް ހަދާފައިވާ އުރަކޮޅު ފަތުރުއްވައި ފޭލިގެ ކޮޅުގެ ފުރާޅުމަތީ ދެމުމަށް ހަދާފައިވާ ސަނދުވާ އަޅުއްވައި މާތްރަސްކަލާނގެ އެންގެވި ގޮތުގެ މަތީން އެކަންތައް އެކަލޭގެފާނު ފުރިހަމަ ކުރެއްވީއެވެ.\n20 އެއަށް ފަހު އަމުރުފުޅު ލިޔެވިފައިވާ ދެ ހިލަފޮތި ޢަހުދުނާމާ ފޮށިކޮޅު ތެރެއަށް ލެއްވިއެވެ. ދެން ފޮށިކޮޅު އުފުލުމަށް ހަދާފައިވާ ދަނޑިތައް ފޮށިކޮޅުގެ ބޮޅުތަކުގެ ތެރެއަށް ލައްވައި، ކައްފާރާގެ މަޤާމުފުޅު ކަމަށް ވާ މަތިގަނޑު ޖެއްސެވިއެވެ. 21 ދެން އެކަލޭގެފާނު ޢަހުދުނާމާ ފޮށިކޮޅު ފޭލިގޭތެރޭގައި ބަހައްޓަވައި އޭގެ ވަށައިގެން ދެމުމަށް ހެދިފައިވާ ފަރުދާކޮޅު ދެންމެވިއެވެ. މިގޮތުގެ މަތިން އެ ފޮށިކޮޅު މާތްރަސްކަލާނގެ އެންގެވި ގޮތުގެ މަތިން ނިވާކުރެއްވިއެވެ.\n22 އޭގެ ފަހުން މޭޒުކޮޅު ގެންދަވައި ފޭލިގެކޮޅުގެ އުތުރު ފަރާތުގައި މާތްވެގެންވާ މަޤާމުފުޅު ކާރީ ހުރި ފަރުދާގެ ބޭރުގައި ބަހައްޓަވައިފިއެވެ. 23 އަދި މާތްރަސްކަލާނގެ ކިބަފުޅަށް ހުށަހަޅާ ބޯރޮށިތައް ގެންދަވައި އެކަލާނގެ އެންގެވި ފަދައިން އެތަކެތި ބެހެއްޓެވިއެވެ.\n24 އޭގެ ފަހުން ބައްތިކޮޅު ގެންދަވައި މޭޒުކޮޅުގެ އަނެއްފަރާތުގައި ފޭލިގެކޮޅުގެ ދެކުނު ފަރާތުގައި ބެހެއްޓެވިއެވެ. 25 ދެން މާތްރަސްކަލާނގެ އެންގެވި ފަދައިން އެކަލާނގެ ހަޒްރަތުގައި އެބައްތިކޮޅު ދިއްލެވިއެވެ. 26 އަދި ދުންއަޅާ ރަންއަށި ގެންދަވައި މާތްވެގެންވާ މަޤާމުފުޅުގެ ފަރުދާ ކާރީގައި ބެހެއްޓެވިއެވެ. 27 މާތްރަސްކަލާނގެ އެންގެވި ފަދައިން އެތަނުގައި މީރު ވަސްދުވާ ތަކެތި އަންދަވައި ދުން އެޅުއްވިއެވެ.\n28 އޭގެ ފަހުން ފޭލިގެކޮޅުގެ ކުރިމަތީގައި ދަމާ ފަރުދާ ވެސް އެކަލޭގެފާނު ދަންމަވައިފިއެވެ. 29 އަދި ޤުރުބާނީ އަންދާ އަށިވެސް ފޭލިގެކޮޅު ކުރިމަތީގައި ބަހައްޓަވައިފިއެވެ. އެތަނުގައި އެކަލޭގެފާނު ޤުރުބާނީއެއް އަންދަވައި ގޮދަން ވެދުން ކުރެއްވިއެވެ. އެއީ ވެސް މާތްރަސްކަލާނގެ އެންގެވި ފަދައިންނެވެ.\n30 އެއަށް ފަހު އިމާމުން އަތްފައި ދޮވުމަށް ހުރި ބިލިގާ ގެންދަވައި ޤުރުބާނީ އައްޓާއި ފޭލިގެކޮޅާ ދެމެދު ބަހައްޓަވައި އެއަށް ފެން އަޅުއްވައިފިއެވެ. 31 މޫސާގެފާނާއި ހާރޫނުގެފާނާއި އެކަލޭގެފާނުގެ ދަރިކަލުންތައް އެ ފެނުން އަތްޕުޅާއި ފައިންޕުޅު ދޮންނަވައިފިއެވެ. 32 އެބޭކަލުން ފޭލިގެކޮޅުތެރަށް ނުވަތަ އަށިކޮޅާ ކައިރިއަށް ވަޑައިގަންނަވާ ކޮންމެ ފަހަރަކު އެފެނުން އަތްޕުޅާއި ފައިންޕުޅު ދޮންނަވައެވެ. އެއީ މާތްރަސްކަލާނގެ އެންގެވި ފަދައިންނެވެ. 33 ދެން އެއަށް ފަހު މާތްވެގެންވާ ފޭލިގެކޮޅާއި ޤުރުބާނީ އަށީގެ ވަށައިގެން ފަރުދާ ދަންމަވައި ދޮރުކޮޅުމަތީގެ ފަރުދާ ވެސް ދަންމަވައިފިއެވެ. އެއާއެކު ފޭލިގެ ޖެއްސެވުމުގެ ހުރިހާކަމެއް ފުރިހަމަ ވެއްޖެއެވެ.\nމާތްރަސްކަލާނގެ ޖަލާލަތުވަންތަ ނޫރުފުޅު\n34 އެވަގުތު ވިލާގަނޑު އައިސް ފޭލިގެކޮޅުގެ މައްޗަށް ފެތުރިއްޖެއެވެ. އަދި މާތްރަސްކަލާނގެ ޖަލާލަތުވަންތަ ނޫރުފުޅުން އެ ފޭލިގެކޮޅު ދިއްލި ފުރިގެން އަތުވެއްޖެއެވެ. 35 އެވަގުތު މޫސާގެފާނަކަށް އެ ފޭލިގެކޮޅަކަށް ވެދެވަޑައެއް ނުގެންނެވުނެވެ. އެހެނީ އޭރު ފޭލިގެކޮޅު މައްޗަށް ވަނީ އެބޯ ވިލާގަނޑު ފެތުރި މާތްކަލާނގެ ޖަލާލަތުވަންތަ ނޫރުފުޅުން ފުރިފައި ވެއެވެ.\n36 އެވިލާނގަނޑު ފޭލިގެކޮޅު މަތިން އުފުލި ކުރިއަށް ދާ ދިމާއަކަށް ބަނީ އިސްރާއީލީން ދަތުރުކުރަމުން ދިޔައެވެ. 37 ވިލާގަނޑު ނުއުފުލޭނަމަ އެމީހުން ތިބި ތަނެއްގައި ތިބެނީއެވެ. 38 ދުވާލުގެ ވަގުތުގައި މާތްރަސްކަލާނގެ ފޮނުއްވި މިވިލާގަނޑު ފޭލިގެމަތީ ބުރުއަޅަމުން ދެއެވެ. ރޭގަނޑު ވިލާގަނޑުގެ ތެރޭގައި އަލިފާން ރޯވެފައި ހުރެއެވެ. މިތަން ބަނީ އިސްރާއީލުގެ ހުރިހާ އާއިލާތަކަށް ފެންނަން ހުރެއެވެ. އެމީހުން ކުރި ދަތުރު ނިމެންދެން ވެސް މިކަންތައް މިގޮތުގައި ހިނގަމުން ދިޔައެވެ.


Izzaiytheri membarunge eh dhuvahuge farikkolhah dhuvaalaku 13000 mee boduvaru! - One Online\nއެއްވެސް ޝައްކެއް ނެތެވެ. ރައްޔިތުންގެ މަޖިލީހުގައި ތިއްބަވަނީ "އިއްޒަތްތެރި" މެމްބަރުންނެވެ. އެ މެންބަރުން ރައްޔިތުންގެ ހައްގުގައި ކުރައްވަމުން ގެންދަވާ ބުރަ މަސައްކަތަށް އައްސަރިބަހާ ސާބަސް ހައްގެެވެ. ދުވާލާއި ރޭގަނޑު މަޖިލީހުގެ ތަޅުމުގައި އެބޭފުޅުން ހަރު އަޑުން ވަކާލާތު ކުރައްވަމުން އެގެންދަވަނީ ނިކަމެތި ރައްޔިތުމީހާގެ ހައްގުގައެވެ.\nރާއްޖޭގެ އެކި ކަންކޮޅުތަކުގައި ދިރިއުޅޭ، އެކި އަތޮޅުތަކަށް ނިސްބަތްވާ ރައްޔިތުންގެ އަޑު އުފުލައިދީ، އެރައްޔިތުންގެ ކަންބޮޑުވުންތައް ސަރުކާރާ ހަމައަށް ގެނެސްދޭ އެންމެ މުހިންމު އެއް ބަޔަކީވެސް، ދައުލަތުގެ ތިން ބާރުގެ ތެރޭގައި ހިމެނޭ ރައްޔިތުންގެ މަޖިލީހުގެ "އިއްޒަތްތެރި" މެމްބަރުންނެވެ. އެމެންބަރުންނަކީ ގާނޫނު ހެދުމުގެ ބުރަ މަސައްކަތް ކުރައްވާ ބޭފުޅުންނަށް ވުމާއެކު، އެ ކުރައްވާ މަސައްކަތަށް ނުހަނު ބޮޑު އުޖޫރައެއްވެސް އެބޭފުޅުން އަންނަނީ ނަންގަވަމުންނެވެ. އެކަން ނޭނގޭ ކުޑަ ކުއްޖަކުވެސް ހުރި ހެނެއް ހީއެއް ނުވެއެވެ.\nރައްޔިތުންގެ މަޖިލީހުގައި 87 މެމްބަރުން ތިއްބަވައެވެ. ކޮންމެ މެންބަރަކަށް މަހު މުސާރައިގެ ގޮތުގައި(އެލަވަންސްތަކާއެކު) 82،500 ރުފިޔާ ލިބިވަޑައިގަންނަވައެވެ. އެއީ އާންމު ރައްޔިތަކަށް ވަޒީފާގައި ސައުވީސް ގަޑިއިރު، ގައިން ދާ އޮހޮރުވައިގެން، ހޭބޯ ނާރާ މަސައްކަތް ކޮށްގެންވެސް ހޯދޭނެ އުޖޫރައެއް ނޫނެެވެ. މަޖިލީހުގެ މެމްބަރުންނަށް ލިބޭ މުސާރަ ބޮޑުކަމުން ރައްޔިތުން އެކަމުގެ ޝަކުވާ ކުރާތާ އަހަރުތަކެއް ވެއްޖެއެވެ. އެހެންނަަމަވެސް އެކަންވެސް ބަދަލު ކޮށްދެއްވަން ތިއްބެވީ "އިއްޒަތްތެރި" މެމްބަރުން ކަމަށްވާތީ، އެކަން ނުވެ އޮތީއެވެ. އެ މުސާރަ ކުޑަ ނުކޮށްގެން އުޅެނިކޮށް ރައްޔިތުންނަށް މި އެނގުނީ މުސާރައިގެ އިތުރުން އިއްޒަތްތެރިި މެމްބަރުންގެ ފަރިއްކޮޅަށްވެސް ރައްޔިތުންގެ ޖީބުން ބޮޑު ހަރަދެއް ކުރަމުންދާ ކަމެވެ. ރައްޔިތުން، އިއްޒަތްތެރި މެމްބަރުންނަށް ބަލަދުއަރާފައި ތިބި ކަހަލައެވެ.\nރައްޔިތުންގެ މަޖިލީހުގައި ބުދަ ދުވަހު އޮތް ޖަލްސާގައި ވާހަކަފުޅުދައްކަވަމުން، މަޖިލީހުގެ ރަައީސް، އަދި ކުރީގެ ރައީސް މުހައްމަދު ނަޝީދު ވިދާޅުވީ މަޖިލީހުގެ ޖަލްސާ އޮންނަ ކޮންމެ ދުވަހަކު މެމްބަރެއްގެ ކޮއްތަށް 159 ރުފިޔާ ހަރަދު ކުރާ ކަމަށެވެ. މަޖިލީހުގަައި ތިއްބަވާ 87 މެމްބަރުންނަށް ބަލާއިރު، މިއީ ކޮންމެ ދުވަހަކަށް 13،000އަށްވުރެ ގިނަ ރުފިޔާއެވެ. އާދައިގެ ރައްޔިތު މީހާއަށް 13،000 ރުފިޔާ އެއީ ޖަވާހިރެކެވެ. ނުވަތަ މާލޭގައި ދިރިއުޅޭ އެއްކަލަ ނިކަމެތި ރައްޔިތުމީހާގެ ގޭގެ ކުއްޔެވެ. މަޖިލީހުގެ މެމްބަރުންގެ އެއް ދުވަހުގެ ކެއުމަކީ އާދައިގެ ރައްޔިތު މީހާގެ ގޭގެ ކުއްޔެވެ. ފަރަގު ނިކަން ދެކި ބަލާށެވެ. މޮޅު މީހާއަށް މޮޅު ގޮތެވެ. ދެރަ ނިކަމެތި މީހާއަށް ދެރަ ގޮތެވެ. މިއީ ހަަމަ ޔަގީނުންވެސް ރައްޔިތުންނަށް ހައްގު މިންވަރެއް ނޫނެވެ.\nރައްޔިތުންގެ މަޖިލީހުގެ ޖަލްސާތައް އާންމުކޮށް ބާއްވަނީ ކޮންމެ ހަފުތާއެއްގެވެސް ހޯމަ، އަންގާރަ އަދި ބުދަ ދުވަހުއެވެ. އެހެންކަމުން ހަފުތާއަކު މެންބަރުންގެ ފަރިއްކޮޅަށް 41728 ރުފިޔާ ހަރަދުވާނެއެވެ. މަޖިލީހުގެ ރައީސް ވިދާޅުވި ގޮތުގައި މަޖިލީހުގެ އިދާރާގެ މުވައްޒަފުންގެ ކެއުންވެސް ހަމަޖައްސަނީ މެންބަރުންގެ ފަރިއްކޮޅަށް ހަރަދު ކުރާ ފަައިސާގެ ތެރެއިންނެވެ. އެހެންކަމުން، ކޮންމެ މެންބަރަކަށް ސީދާ 159 ރުފިޔާ ފަރިއްކޮޅަށް ހަރަދު ނުވާނެ ކަަމަށެވެ. އެ އުސޫލުން ބެއްޔަސް މަޖިލީހުގެ މެންބަރުންގެ ފަރިއްކޮޅަށް ރައްޔިތުންގެ ޓެކްސް ފައިސާއިން ކުރާ ހަރަދު ކުޑައޭ ނުބުނެވޭނެއެވެ.\nމަޖިލީހުގެ ރައީސް ވިދާޅުވީ، ދައުލަތުން މެންބަރުންގެ ކެއުމަށް އެހާ ބޮޑު ހަރަދެއް ކުރުމަކީ ސަގާފަތެއް ކަމަށެވެ. އެގޮތުން 1932އިން ފެށިގެން އެކަން އަންނަނީ ކުރަމުން ކަމަށެވެ. ޖަލްސާތަކާއި، ހާއްސަ ހަފުލާތަކުގެ ކެއުން މަޖިލީހުން ދިނުމާއި، ކޮންމެ ދުވަހެއްގެ ކެއުމަށް އެހާ ބޮޑު ހަރަދެއް ކުރުމާވެސް ހާސް ގުނަ ތަފާތެވެ. މިއީ ސަގާފަތުގެ ތެެރެއިން އަޔަސް ބަދަލު ކުރަން ޖެހޭ ކަމެކެވެ. ރައީސް ނަޝީދުވެސް ވަނީ އެކަން ބަދަލު ކުރެވިދާނެކަން ފާހަގަ ކުރައްވާފަައެވެ. އެގޮތުން، ކޮންމެ މެންބަރަކަށް ކޮއްތަށް ހަރަދުވާ މިންވަރު އިތުރު ކަމަށް މެންބަރުންނަށް ނުވަތަ ރައްޔިތުންނަށް ގަބޫލު ކުރެވޭނަމަ، އެ އަަދަދު ބަދަލު ކުރެވިދާނެ ކަމަަށް ރަައީސް ނަޝީދު ވިދާޅުވިއެެވެ.\nމެންބަރުންގެ ކޮއްތަށް ކުރާ ހަރަދު މަޖިލީހުގެ ރަައީސް ހާމަކުރެއްވުމާއެކު ދިވެހި ރައްޔިތުން އެކަމާ ނުރުހުން ފާޅުކުރިއެވެ. މީސްމީޑިއާގެ ކޮންމެ ވަސީލަތަކުންވެސް އެކަން އެހެރީ ފެންނާށެވެ. އެގޮތުން މަޖިލީހުގެ މެންބަރުންގެ ކެއުމަށް ކުރާ ހަރަދު އެހެނިހެން ކަންކަމަށް ކުރުން މާ ބޮޑަށް އެދެވިގެންވާ ކަމަށް ގިނަ ރައްޔިތުން ދަނީ ބުނަމުންްނެވެ.\nމިއަދު ދިވެހި ރައްޔިތުންްނަކީ ވަރަށް ހޭލުންތެރި ބައެކެވެ. އިންސާފުން ބޭރުން ހިނގާ ކަންކަން ބަލައިގަންނަން އެ ރައްޔިތުން މިއަދު ބޭނުމެއް ނުވެއެވެ.


SunOnline: PSIP Mashroou thakaa gulhey mauloomaathu hissaa kuraa symposium fashaifi\nޕީއެސްއައިޕީ މަޝްރޫއުތަކާ ގުޅޭ މައުލޫމާތު ހިއްސާކުރާ މަހާސިންތާ ފަށައިފި\nއަހުމަދު މިޒްޔާލް 22 Jan 2020, 13:09\nސިމްޕޯސިއަމް އޮން ކޮންސްޓްރަކްޝަން އޮޕޮޗޫނިޓީސް އެންޑް ފެސިލިޓޭޝަންގެ ތެރެއިން--ސަން ފޮޓޯ/ އަހުމަދު އަވްޝަން އިލްޔާސް\nސަރުކާރުން މިއަހަރު ކުރިއަށްގެންދާ ޕީއެސްއައިޕީ މަޝްރޫއުތަކާ ގުޅޭ މައުލޫމާތު ކުންފުނިތަކާ ހިއްސާކުރަން މަހާސިންތާއެއް ފަށައިފިއެވެ.\n"ސިމްޕޯސިއަމް އޮން ކޮންސްޓްރަކްޝަން އޮޕޮޗޫނިޓީސް އެންޑް ފެސިލިޓޭޝަން"ގެ ނަމުގައި ފެށި އެ ސިމްޕޯސިއަމްއަކީ މޯލްޑިވްސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ)އާއި ޕްލޭނިންގް މިނިސްޓްރީ ގުޅިގެން ބާއްވާ ހަރަކާތެކެވެ.\nދަރުބާރުގޭގައި ކުރިއަށްދާ އެ ސިމްޕޯސިއަމް ފެށުމުގެ ގޮތުން ބޭއްވި ރަސްމިއްޔާތުގައި ވާހަކަ ދައްކަވަމުން މަސީގެ ރައީސް މުހައްމަދު އަލީ ޖަނާހު ވިދާޅުވީ މި ސިމްޕޯސިއަމް ބޭއްވުމުގެ އެންމެ ބޮޑު މަގްސަދަކީ އިމާރާތްކުރުމުގެ ދާއިރާގައި ހުރި ފުރުސަތުތަކާ ބެހޭ މައުލޫމާތު ކޮންޓްރެކްޓަރުންނާ ހިއްސާ ކުރުން ކަމަށެވެ.\nމަސީގެ ރައީސް މުހައްމަދު އަލީ ޖަނާހު-- ސަން ފޮޓޯ/ އަހުމަދު އަވްޝަން އިލްޔާސް\n"އަޅުގަނޑުމެންގެ ބޭނުމަކީ މިއަހަރާ ކުރިއަށް އޮތް ދެ އަހަރު، ސަރުކާރުން ކުރިއަށްގެންދާ މަޝްރޫއުތަކުގެ ތަފްސީލު ކޮންޓްރެކްޓަރުންނާ ހިއްސާ ކުރެވޭނެ ގޮތެއް ހެދުން. އޭރުން ކޮންޓްރެކްޓަރުންނަށް ފަސޭހަ ވާނެ އަލަށް ހުޅުވާލާ މަޝްރޫޢުތަކަށް ތައްޔާރުވުމުގެ ފުރުސަތު ލިބޭނެ." ޖަނާހު ވިދާޅުވިއެވެ.\nމީގެ އިތުރުން މިއީ މަޝްރޫއުތަކަށް ދުރާލާ ތައްޔާރުވުމުގެ ގޮތުން ބާއްވާ ހަރަކާތެއް ކަމަށާއި، ދުރާލާ ތައްޔާރުވުމުން ބަޖެޓަށްވެސް އިތުރު ލުޔެއް ލިބި، މަޝްރޫއުތަކުގެ ކޮލިޓީ ދަމަހައްޓަން ފަސޭހަވާނެ ކަމަށް ޖަނާހު ވިދާޅުވިއެވެ.\nއެ މަހާސިންތާގެ އިމާރާތްކުރުމުގެ ދާއިރާގައި މިނިސްޓްރީގެ ފަރާތުން މަސީއަށް ދޭ އެއްބާރުލުން ފާހަގަކޮށް މަސީއިން މިނިސްޓްރީއަށް ހަނދާނީ ފިލައެއްވެސް ވަނީ އަރުވާފައެވެ.\nރަށްރަށުން ބިން ދޫކުރާ އުސޫލު މުރާޖައާކުރަން ހުށަހަޅައިފި\nޝިޕިން ލައިން: އިގްތިސާދީ މިނިވަންކަމަށް އެޅުނު ފިޔަވަޅެއް